ישיבת מליאה, כנסת 21, פרוטוקול מספר 10, 2019-05-27 00:00

יולי יואל אדלשטיין: חברי הכנסת, היום כ"ב באייר התשע"ט, 27 במאי 2019.

יולי יואל אדלשטיין: אני מתכבד לפתוח את ישיבת הכנסת.

יולי יואל אדלשטיין: הודעה למזכירת הכנסת.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחו היום על שולחן הכנסת –      לדיון מוקדם – החל בהצעת חוק פ/202/21 וכלה בהצעת חוק פ/553/21: הצעת חוק פיקוח על מחירי מצרכים ושירותים (תיקון – פיקוח על מוצרי מזון לתינוקות), התשע"ט–2019, מאת חברי הכנסת יעקב אשר, משה גפני, אורי מקלב ויצחק פינדרוס; הצעת חוק הגנת הצרכן (תיקון – פרסומת ודרכי שיווק אסורים במוסד חינוך), התשע"ט–2019, מאת חבר הכנסת רועי פולקמן; הצעת חוק גיל פרישה (תיקון – העלאת גיל הפרישה לנשים וקביעת צעדים תומכים לנשים בגילאי העבודה), התשע"ט–2019, מאת חבר הכנסת מיקי לוי; הצעת חוק-יסוד: משק המדינה (תיקון – שקיפות תקציב הביטחון), מאת חברת הכנסת מיכל רוזין; הצעת חוק הקרן לסיוע למפעלים במצוקה (הטלת אחריות כלכלית על בעלים ומנהלים והעברה לשליטת העובדים), התשע"ט–2019, מאת חבר הכנסת איציק שמולי; הצעת חוק לתיקון פקודת מס הכנסה (ניכוי סכומים שהוצאו לצורך טיפול בילד), התשע"ט–2019, מאת חברי הכנסת עודד פורר, אלי אבידר, יוליה מלינובסקי ויבגני סובה; הצעת חוק עבודת נשים (תיקון – חלוקת תקופת הלידה וההורות בין סטודנטית לבן זוגה), התשע"ט–2019, מאת חברת הכנסת יעל גרמן; הצעת חוק האזרחים הוותיקים (תיקון – הטבות למקבלי פנסיה מזערית), התשע"ט–2019, מאת חבר הכנסת מיקי לוי; הצעת חוק לעידוד השקעות הון (תיקון – הקלה בתנאי סף למפעל קטן) (הוראת שעה), התשע"ט–2019, מאת חברי הכנסת עודד פורר, אלי אבידר, יוליה מלינובסקי ויבגני סובה; הצעת חוק חג המצות (איסורי חמץ) (תיקון – ביטול החוק), התשע"ט–2019, מאת חברי הכנסת תמר זנדברג, אילן גילאון, מיכל רוזין ועיסאווי פריג'; הצעת חוק ארוחה יומית לתלמיד (תיקון – הרחבת תחולת החוק), התשע"ט–2019, מאת חבר הכנסת מאיר כהן; הצעת חוק המכינות הקדם-צבאיות (תיקון – שלילת הכרה ממכינות המעודדות סירוב פקודה והסתה), התשע"ט–2019, מאת חברת הכנסת יעל גרמן; הצעת חוק המהנדסים והאדריכלים (תיקון – ביטול תעודה ומחיקת רישום בשל הרשעה חלוטה בעבירה שגרמה למותו של אדם), התשע"ט–2019, מאת חבר הכנסת מאיר כהן; הצעת חוק המטה להיערכות הלאומית להזדקנות האוכלוסייה, התשע"ט–2019, מאת חבר הכנסת מיקי לוי; הצעת חוק הקלות במס על רכישת מכשיר ניידות מסוג קלנועית (תיקוני חקיקה), התשע"ט–2019, מאת חבר הכנסת אילן גילאון; הצעת חוק הרשויות המקומיות (פטור חיילים, נפגעי מלחמה ושוטרים מארנונה) (תיקון – פטור לחייל בודד בדירת שותפים), התשע"ט–2019, מאת חבר הכנסת רועי פולקמן; הצעת חוק הביטוח הלאומי (תיקון – דמי פגיעה לעצמאי), התשע"ט–2019, מאת חברי הכנסת עפר שלח ומשה גפני; הצעת חוק הפיקוח על שירותים פיננסיים (קופות גמל) (תיקון – הגבלה על השקעות בחברה שערכה הסדר חוב), התשע"ט–2019, מאת חברת הכנסת שלי יחימוביץ'; הצעת חוק למניעת העישון במקומות ציבוריים והחשיפה לעישון (תיקון – הקמת מערך נאמני עישון), התשע"ט–2019, מאת חברת הכנסת יעל גרמן; הצעת חוק שוויון זכויות לאנשים עם מוגבלות (תיקון – מניעת הפליה במחיר של שירות ציבורי או מוצר שהם נגישים), התשע"ט–2019, מאת חברי הכנסת מאיר כהן ויעל גרמן; הצעת חוק התכנון והבנייה (תיקון – שילוב נציגי משרד הבריאות וחובת תסקיר השפעה על הבריאות), התשע"ט–2019, מאת חברת הכנסת יעל גרמן; הצעת חוק הסדרים במשק המדינה (תיקוני חקיקה להשגת יעדי התקציב) (תיקון – פטור מארנונה לנשים ששהו במקלט לנשים מוכות), התשע"ט–2019, מאת חברת הכנסת מיכל רוזין; הצעת חוק מוסר תשלומים לספקים (תיקון – מועדי תשלום שיחולו על מזמינים שונים והחלה על מוסדות בריאות), התשע"ט–2019, מאת חברי הכנסת עודד פורר, אלי אבידר, יוליה מלינובסקי ויבגני סובה; הצעת חוק הצבת מכשירי החייאה במקומות ציבוריים (תיקון – בדיקות תקינות שנתיות ותיעודן), התשע"ט–2019, מאת חבר הכנסת אילן גילאון; הצעת חוק החזרתם של תושבי איקרית ובירעם לכפריהם, התשע"ט–2019, מאת חברי הכנסת עיסאווי פריג', אילן גילאון, מיכל רוזין ותמר זנדברג; הצעת חוק דמי מחלה (היעדרות בשל מחלת ילד) (תיקון – היעדרות בשל מחלת ילדו של בן זוג), התשע"ט–2019, מאת חברת הכנסת יעל גרמן; הצעת חוק חניה לנכים (תיקון – תג נכה אישי), התשע"ט–2019, מאת חבר הכנסת אילן גילאון; הצעת חוק בתי קברות צבאיים (תיקון – כיתוב על מצבה צבאית), התשע"ט–2019, מאת חברי הכנסת עפר שלח ואורנה ברביבאי; הצעת חוק לתיקון פקודת העיריות (חיזוק שלטון החוק וטוהר המידות בשלטון המקומי), התשע"ט–2019, מאת חבר הכנסת רועי פולקמן; הצעת חוק יישוב סכסוכי עבודה (תיקון – שביתה בבתי ספר יסודיים וגני ילדים ללא אישור בית הדין לעבודה), התשע"ט–2019, מאת חברי הכנסת עודד פורר, אלי אבידר, יוליה מלינובסקי ויבגני סובה; הצעת חוק לתיקון פקודת הסמים המסוכנים (זנים תעשייתיים של קנבוס), התשע"ט–2019, מאת חברי הכנסת תמר זנדברג, אילן גילאון, מיכל רוזין ועיסאווי פריג'; הצעת חוק ביטוח בריאות ממלכתי (תיקון – ייצוג גוף העוסק בתחום הבריאות על ידי שדלן), התשע"ט–2019, מאת חברת הכנסת יעל גרמן; הצעת חוק לצמצום רגולציה ושעורי אגרות לעסקים קטנים, התשע"ט–2019, מאת חבר הכנסת רועי פולקמן; הצעת חוק שעות עבודה ומנוחה (תיקון – הפסקה בין יום עבודה למשנהו שלא עולה על 8 שעות), התשע"ט–2019, מאת חברת הכנסת שלי יחימוביץ'; הצעת חוק זכויות, שירותים והתאמות בחינוך לילדים עם צרכים מיוחדים, התשע"ט–2019, מאת חברת הכנסת קארין אלהרר; הצעת חוק ביטוח בריאות ממלכתי (תיקון – אישור הסדרי הבחירה), התשע"ט–2019, מאת חברת הכנסת יעל גרמן; הצעת חוק לשינוי סדרי עדיפויות לאומיים (תיקוני חקיקה להשגת יעדי התקציב לשנים 2013 ו-2014) (תיקון – ביטול פרק הרשויות המקומיות), התשע"ט–2019, מאת חבר הכנסת אילן גילאון; הצעת חוק לתיקון פקודת העיריות (חובת הקלטת דיונים, ניהול פרוטוקול ופרסומם), התשע"ט–2019, מאת חבר הכנסת רועי פולקמן; הצעת חוק הבנקאות (שירות ללקוח) (תיקון – שירות מקוון ללקוח), התשע"ט–2019, מאת חברי הכנסת יעקב אשר, משה גפני, אורי מקלב ויצחק פינדרוס; הצעת חוק הביטוח הלאומי (תיקון – נכה שהגיע לגיל פרישה), התשע"ט–2019, מאת חבר הכנסת אילן גילאון; הצעת חוק יישוב סכסוכי עבודה (תיקון – בוררות חובה בשירותים חיוניים), התשע"ט–2019, מאת חברת הכנסת שרן השכל; הצעת חוק התכנון והבנייה (תיקון – שטח ציבורי פתוח בתוכנית למגורים), התשע"ט–2019, מאת חברי הכנסת יעל גרמן ומיקי חיימוביץ'; הצעת חוק ביטוח בריאות ממלכתי (תיקון – שירותי רפואת שיניים), התשע"ט–2019, מאת חבר הכנסת אילן גילאון; הצעת חוק ביטוח בריאות ממלכתי (תיקון – צמצום הפערים בין הפריפריה למרכז), התשע"ט–2019, מאת חבר הכנסת איציק שמולי; הצעת חוק דמי מחלה (תיקון – תשלום דמי מחלה החל מהיום הראשון להיעדרות), התשע"ט–2019, מאת חברי הכנסת מאיר כהן ויעל גרמן; הצעת חוק הרחבת ההגדרה "חבלת שירות" לעניין תגמולים ושיקום (תיקוני חקיקה), התשע"ט–2019, מאת חבר הכנסת עפר שלח; הצעת חוק הגנת השכר (תיקון – הגבלת ניכוי דמי חבר ודמי טיפול מקצועי ארגוני), התשע"ט–2019, מאת חברת הכנסת שרן השכל; הצעת חוק הביטוח הלאומי (תיקון – קצבת שאירים למי שמנהל משק בית משותף), התשע"ט–2019, מאת חבר הכנסת איציק שמולי; הצעת חוק תשלום תמלוגים לגורם גבייה יחיד (תיקוני חקיקה), התשע"ט–2019, מאת חבר הכנסת רועי פולקמן; הצעת חוק חופשה שנתית (תיקון – קביעת יום פתיחת שנת הלימודים כיום בחירה), התשע"ט–2019, מאת חבר הכנסת אילן גילאון; הצעת חוק לתיקון פקודת מס הכנסה (מס חברות דיפרנציאלי), התשע"ט–2019, מאת חברי הכנסת אילן גילאון, תמר זנדברג, מיכל רוזין ועיסאווי פריג'; הצעת חוק גיל פרישה (תיקון – ביטול גיל פרישת חובה), התשע"ט–2019, מאת חבר הכנסת רועי פולקמן; הצעת חוק הביטוח הלאומי (תיקון – הגדרת ילד נכה), התשע"ט–2019, מאת חבר הכנסת אילן גילאון; הצעת חוק ביטוח בריאות ממלכתי (תיקון – שירותי רפואה מונעת ושירותי בריאות לתלמיד), התשע"ט–2019, מאת חברי הכנסת אילן גילאון, תמר זנדברג, מיכל רוזין ועיסאווי פריג'; הצעת חוק לתיקון פקודת העיריות (הסדרת מבנים לתנועות נוער), התשע"ט–2019, מאת חבר הכנסת רועי פולקמן; הצעת חוק מס ערך מוסף (תיקון – עידוד פתיחת עסקים חדשים), התשע"ט–2019, מאת חברי הכנסת יעקב אשר, משה גפני, אורי מקלב ויצחק פינדרוס; הצעת חוק לתיקון פקודת מס הכנסה (קביעת מדרגות מס נוספות), התשע"ט–2019, מאת חברי הכנסת אילן גילאון, תמר זנדברג, מיכל רוזין ועיסאווי פריג'; הצעת חוק המועצה להשכלה גבוהה (תיקון – קביעת שכר לימוד במוסדות מוכרים שהמדינה אינה משתתפת בתקציביהם), התשע"ט–2019, מאת חבר הכנסת מכלוף מיקי זוהר; הצעת חוק השתלת איברים (תיקון – שינוי ברירת המחדל), התשע"ט–2019, מאת חברי הכנסת אילן גילאון, תמר זנדברג, מיכל רוזין ועיסאווי פריג'; הצעת חוק מס ערך מוסף (תיקון – מס בשיעור אפס על מוצרי היגיינה נשית), התשע"ט–2019, מאת חברת הכנסת מיכל רוזין; הצעת חוק המועצה להשכלה גבוהה (תיקון – איסור פעילות פוגענית), התשע"ט–2019, מאת חברי הכנסת עודד פורר, אלי אבידר, יוליה מלינובסקי ויבגני סובה; הצעת חוק טיפול בחולי נפש (תיקון – הגבלת השימוש באמצעי כפייה), התשע"ט–2019, מאת חברת הכנסת פנינה תמנו; הצעת חוק הביטוח הלאומי (תיקון – הארכת מועד להגשת תביעה לניידות עד חצי שנה לאחר גיל הפרישה), התשע"ט–2019, מאת חברת הכנסת קארין אלהרר; הצעת חוק לימודי יסוד במערכת החינוך, התשע"ט–2019, מאת חברי הכנסת מיכל רוזין, תמר זנדברג, אילן גילאון ועיסאווי פריג'; הצעת חוק עבודת נשים (תיקון – הוספת חלקו של חודש במניין), התשע"ט–2019, מאת חבר הכנסת רועי פולקמן; הצעת חוק למניעת העישון במקומות ציבוריים והחשיפה לעישון (תיקון – ייעול האכיפה וביטול חדרי העישון), התשע"ט–2019, מאת חברי הכנסת תמר זנדברג, מיכל רוזין ועיסאווי פריג'; הצעת חוק הביטוח הלאומי (תיקון – הארכת המועד לתביעת גמלת כסף והתקופה שבעדה תשולם), התשע"ט–2019, מאת חבר הכנסת אילן גילאון; הצעת חוק הביטוח הלאומי (תיקון – פטור מתשלומים של דמי ביטוח בעד ימי מילואים), התשע"ט–2019, מאת חבר הכנסת רועי פולקמן; הצעת חוק הפקדות וזכויות סוציאליות לעצמאים (תיקוני חקיקה), התשע"ט–2019, מאת חברי הכנסת עפר שלח ומשה גפני; הצעת חוק אמנת הפליט להסדרת מעמד מבקשי מקלט ופליטים בישראל, התשע"ט–2019, מאת חברי הכנסת מיכל רוזין, תמר זנדברג, אילן גילאון ועיסאווי פריג'; הצעת חוק עבודת נשים (תיקון – שעות היעדרות מעבודה לאישה בהיריון בר-סיכון), התשע"ט–2019, מאת חבר הכנסת רועי פולקמן; הצעת חוק כהונתם של ראשי גופים ביטחוניים, התשע"ט–2019, מאת חבר הכנסת מיקי לוי; הצעת חוק לימוד חובה (תיקון – חינוך חינם לפעוטות), התשע"ט–2019, מאת חבר הכנסת אבי ניסנקורן; הצעת חוק ערבות למשכנתאות (תיקון – ערבות מדינה לדירה יחידה), התשע"ט–2019, מאת חבר הכנסת רועי פולקמן; הצעת חוק הפחתת הגירעון והגבלת ההוצאה התקציבית (תיקון – ביטול הגבלת ההוצאה התקציבית), התשע"ט–2019, מאת חברי הכנסת אילן גילאון, תמר זנדברג, מיכל רוזין ועיסאווי פריג'; הצעת חוק לימוד חובה (תיקון – חינוך חינם לפעוטות ולילדים), התשע"ט–2019, מאת חברי הכנסת אילן גילאון, תמר זנדברג, מיכל רוזין ועיסאווי פריג'; הצעת חוק אזכור וציון מותם של הרוגים בענף הבנייה באתר התאונה, התשע"ט–2019, מאת חברת הכנסת שלי יחימוביץ'; הצעת חוק המזונות (הבטחת תשלום) (תיקון – סכום שלא יובא בחשבון במבחן ההכנסה), התשע"ט–2019, מאת חברת הכנסת קארין אלהרר; הצעת חוק זכויות לעובד עצמאי, התשע"ט–2019, מאת חברי הכנסת עפר שלח ומשה גפני; הצעת חוק זכויות הדייר בדיור הציבורי (תיקון – הארכת תוקף זכאות לדירה ציבורית), התשע"ט–2019, מאת חבר הכנסת רועי פולקמן; הצעת חוק החולה הנוטה למות (תיקון – מוות במרשם רופא), התשע"ט–2019, מאת חברי הכנסת עפר שלח, איציק שמולי ומיכל רוזין; הצעת חוק שירות המילואים (תיקון – תוספת גמול לימי מילואים נוספים), התשע"ט–2019, מאת חבר הכנסת רועי פולקמן; הצעת חוק ביטוח בריאות ממלכתי (תיקון – ביטול תשלומי השתתפות), התשע"ט–2019, מאת חבר הכנסת אילן גילאון; הצעת חוק החזר גביית יתר (תיקוני חקיקה), התשע"ט–2019, מאת חברי הכנסת עפר שלח ומשה גפני; הצעת חוק הסעה בטיחותית לילדים ולפעוטות עם מוגבלות (תיקון – הרחבת ההגדרה מוסד חינוך), התשע"ט–2019, מאת חברי הכנסת יעקב אשר, משה גפני, אורי מקלב ויצחק פינדרוס; הצעת חוק הביטוח הלאומי (תיקון – זכאות לגמלת סיעוד להורה של מי שעלה לפי חוק השבות), התשע"ט–2019, מאת חבר הכנסת רועי פולקמן; הצעת חוק הכרה ברצח העם הארמני וציון יום זיכרון, התשע"ט–2019, מאת חברי הכנסת תמר זנדברג, אילן גילאון, מיכל רוזין ועיסאווי פריג'; הצעת חוק דמי מחלה (היעדרות בשל מחלת ילד) (תיקון – התליית מספר ימי היעדרות במספר ילדי העובד), התשע"ט–2019, מאת חבר הכנסת מכלוף מיקי זוהר; הצעת חוק עסקאות גופים ציבוריים (תיקון – מניעת העסקה במיקור חוץ בשירות הציבורי), התשע"ט–2019, מאת חברי הכנסת אילן גילאון, תמר זנדברג, מיכל רוזין ועיסאווי פריג'; הצעת חוק הפיקוח על שירותים פיננסיים (קופות גמל) (תיקון – חישוב מקדם המרה לקצבה), התשע"ט–2019, מאת חברת הכנסת מיכל רוזין; הצעת חוק הגנת הצרכן (תיקון – שינוי פרטים בכרטיס טיסה או בכרטיס לשיט), התשע"ט–2019, מאת חברת הכנסת קארין אלהרר; הצעת חוק הגנת הצרכן (תיקון – שינוי פרטים בכרטיס טיסה או בכרטיס לשיט), התשע"ט–2019, מאת חבר הכנסת רועי פולקמן; הצעת חוק לימוד חובה (תיקון – חינוך חינם לפעוטות), התשע"ט–2019, מאת חברי הכנסת עודד פורר, יוליה מלינובסקי, יבגני סובה ואלי אבידר; הצעת חוק מס ערך מוסף (תיקון – מס בשיעור אפס על תרופות), התשע"ט–2019, מאת חבר הכנסת אילן גילאון; הצעת חוק החזר גביית יתר (תיקוני חקיקה), התשע"ט–2019, מאת חברת הכנסת מיכל רוזין; הצעת חוק לתיקון פקודת הבנקאות (הגשת דוחות לוועדת הכלכלה של הכנסת בקביעת הוראות בנושאים צרכניים), התשע"ט–2019, מאת חבר הכנסת רועי פולקמן; הצעת חוק המועצה הארצית לביטחון תזונתי (תיקון – קרן לשמירה על ביטחון תזונתי), התשע"ט–2019, מאת חבר הכנסת רועי פולקמן; הצעת חוק לימוד חובה (תיקון – חינוך חינם לפעוטות ולילדים), התשע"ט–2019, מאת חברת הכנסת מיכל רוזין; הצעת חוק הביטוח הלאומי (תיקון – הצמדת קצבת אזרח ותיק לשכר הממוצע לפחות), התשע"ט–2019, מאת חבר הכנסת רועי פולקמן; הצעת חוק הגנה על עובדים בשעת חירום (תיקון – הגנת שכר בעת מצב מיוחד בעורף), התשע"ט–2019, מאת חבר הכנסת אילן גילאון; הצעת חוק השאלת כלי נגינה, התשע"ט–2019, מאת חברי הכנסת מאיר כהן ויעל גרמן; הצעת חוק מס ערך מוסף (תיקון – מס בשיעור אפס על מוצרי מזון בסיסיים), התשע"ט–2019, מאת חבר הכנסת אילן גילאון; הצעת חוק לתיקון פקודת היערות (הגברת ההגנה על עצים בוגרים), התשע"ט–2019, מאת חברי הכנסת יעל גרמן ומיקי חיימוביץ'; הצעת חוק למניעת העישון במקומות ציבוריים והחשיפה לעישון (תיקון – ביטול חדרי העישון), התשע"ט–2019, מאת חברת הכנסת יעל גרמן; הצעת חוק שכר ותנאי עבודה לנהגי תחבורה ציבורית, התשע"ט–2019, מאת חברי הכנסת יעקב אשר, משה גפני, אורי מקלב ויצחק פינדרוס; הצעת חוק שירותי הדת היהודיים (תיקון – ייעוד תשלומים לרכישת חלקת קבר), התשע"ט–2019, מאת חברת הכנסת מיכל רוזין; הצעת חוק צער בעלי חיים (הגנה על בעלי חיים) (תיקון – איסור שחיטת בעלי חיים זה לעיני זה או בחיפזון), התשע"ט–2019, מאת חבר הכנסת מכלוף מיקי זוהר; הצעת חוק הביטוח הלאומי (תיקון – פטור לסטודנטים מתשלום דמי ביטוח לאומי), התשע"ט–2019, מאת חברי הכנסת עודד פורר, אלי אבידר, יוליה מלינובסקי ויבגני סובה; הצעת חוק הבטחת הכנסה (תיקון – החרגת תוספת ותק מהכנסה), התשע"ט–2019, מאת חברי הכנסת עודד פורר, אלי אבידר, יוליה מלינובסקי ויבגני סובה; הצעת חוק ביטול איסור התארגנות במשטרה ובשירות בתי הסוהר (תיקוני חקיקה), התשע"ט–2019, מאת חבר הכנסת אילן גילאון; הצעת חוק עבודת נשים (תיקון – הארכת תקופת לידה והורות), התשע"ט–2019, מאת חברת הכנסת מיכל רוזין; הצעת חוק הודעה מוקדמת לפיטורים ולהתפטרות (תיקון – השוואה בין עובד בשכר חודשי לעובד בשכר לפי שעה), התשע"ט–2019, מאת חבר הכנסת רועי פולקמן; הצעת חוק למניעת העישון במקומות ציבוריים והחשיפה לעישון (תיקון – ייעול האכיפה), התשע"ט–2019, מאת חברת הכנסת יעל גרמן; הצעת חוק לתיקון פקודת מס הכנסה (חשבון השקעה), התשע"ט–2019, מאת חבר הכנסת רועי פולקמן; הצעת חוק הרשויות המקומיות (ייעוד כספי הקצבות למטרות רווחה), התשע"ט–2019, מאת חבר הכנסת מכלוף מיקי זוהר; הצעת חוק התרבות והאומנות (תיקון – תקציב התרבות), התשע"ט–2019, מאת חבר הכנסת עפר שלח; הצעת חוק ביטוח בריאות ממלכתי (תיקון – תוספת קבועה לסל שירותי הבריאות לעדכון טכנולוגיות רפואיות חדשות, תרופות, מכשור ושיטות טיפול), התשע"ט–2019, מאת חבר הכנסת יזהר שי; הצעת חוק הסדרת מעמדם של פליטים ומבקשי מקלט, התשע"ט–2019, מאת חברת הכנסת שלי יחימוביץ'; הצעת חוק התכנון והבנייה (תיקון – חובת שידור והקלטת ישיבות, ניהול פרוטוקול ופרסומו), התשע"ט–2019, מאת חבר הכנסת רועי פולקמן; הצעת חוק קביעת יום לציון הטבעת הספינה אלטלנה, התשע"ט–2019, מאת חברי הכנסת עודד פורר, אלי אבידר, יוליה מלינובסקי ויבגני סובה; הצעת חוק החינוך המוזיקלי בישראל, התשע"ט–2019, מאת חברי הכנסת מאיר כהן ויעל גרמן; הצעת חוק מס הכנסה (פטור ממס על הכנסה מהשכרת דירת מגורים) (תיקון – העלאת תקרת הפטור למשכיר ששוכר), התשע"ט–2019, מאת חבר הכנסת רועי פולקמן; הצעת חוק הביטוח הלאומי (תיקון – עבודה בחינוך וסיוע להוראה או בטיפול בילדים כעבודה מועדפת), התשע"ט–2019, מאת חברי הכנסת אילן גילאון, תמר זנדברג, מיכל רוזין ועיסאווי פריג'; הצעת חוק מס ערך מוסף (תיקון – מועד הוצאת חשבונית מס), התשע"ט–2019, מאת חבר הכנסת רועי פולקמן; הצעת חוק מעונות סטודנטים, התשע"ט–2019, מאת חבר הכנסת רועי פולקמן; הצעת חוק המרכז למורשת הערבים בישראל, התשע"ט–2019, מאת חברי הכנסת עיסאווי פריג', תמר זנדברג, אילן גילאון ומיכל רוזין; הצעת חוק הספורט (תיקון – מחיר נקוב לכרטיס לפעילות ספורט מאורגנת), התשע"ט–2019, מאת חבר הכנסת מכלוף מיקי זוהר; הצעת חוק זכויות הדייר בדיור הציבורי (תיקון – שיפור מערכת החשמל הדירתית), התשע"ט–2019, מאת חבר הכנסת רועי פולקמן; הצעת חוק ביטוח בריאות ממלכתי (תיקון – תוספת שנתית לסל שירותי הבריאות), התשע"ט–2019, מאת חברי הכנסת אילן גילאון, תמר זנדברג, מיכל רוזין ועיסאווי פריג'; הצעת חוק הרשויות המקומיות (בחירת ראש הרשות וסגניו וכהונתם) (תיקון – הגבלת כהונה בשלטון המקומי), התשע"ט–2019, מאת חברי הכנסת אילן גילאון, תמר זנדברג, מיכל רוזין ועיסאווי פריג'; הצעת חוק זכויות הסטודנט (תיקון – התאמות לסטודנטית לאחר לידה), התשע"ט–2019, מאת חבר הכנסת רועי פולקמן; הצעת חוק הנצחת זכרם של קורבנות הטבח בכפר קאסם, התשע"ט–2019, מאת חברי הכנסת עיסאווי פריג', תמר זנדברג, אילן גילאון ומיכל רוזין; הצעת חוק הפיקוח על שירותים פיננסיים (ביטוח) (תיקון – היתר לשיווק ומכירה של ביטוח נסיעות לחו"ל), התשע"ט–2019, מאת חבר הכנסת מיקי לוי; הצעת חוק הרב מנחם מענדל שניאורסון – הרבי מליובאוויטש (ציון זכרו ופועלו), התשע"ט–2019, מאת חבר הכנסת מכלוף מיקי זוהר; הצעת חוק הכשרות לאנשי מקצוע בתחום החינוך בנושא מגדר ונטייה מינית, התשע"ט–2019, מאת חברת הכנסת מיכל רוזין; הצעת חוק הסכמים לנשיאת עוברים (אישור הסכם ומעמד היילוד) (תיקון – הרחבת הגדרת הורים מיועדים), התשע"ט–2019, מאת חברת הכנסת מיכל רוזין; הצעת חוק מעמד ותיקי מלחמת העולם השנייה (תיקון – מענק הטבות לוותיק מלחמה), התשע"ט–2019, מאת חבר הכנסת רועי פולקמן; הצעת חוק הבטחת הכנסה (תיקון – החרגת תוספת ותק מהכנסה), התשע"ט–2019, מאת חבר הכנסת רועי פולקמן; הצעת חוק הסכמים לנשיאת עוברים (אישור הסכם ומעמד היילוד) (תיקון – הרחבת הגדרת הורים מיועדים), התשע"ט–2019, מאת חבר הכנסת איציק שמולי; הצעת חוק לתיקון פקודת מס הכנסה (עידוד הגירה ליישובי הפריפריה), התשע"ט–2019, מאת חבר הכנסת מכלוף מיקי זוהר; הצעת חוק מיסוי מקרקעין (שבח ורכישה) (תיקון – תשלום המס בתשלומים), התשע"ט–2019, מאת חברי הכנסת יעקב אשר, משה גפני, אורי מקלב ויצחק פינדרוס; הצעת חוק לקידום התחרות ולצמצום הריכוזיות (תיקון – קביעת תאגיד שאינו מדווח או שותפות כחברת שכבה), התשע"ט–2019, מאת חבר הכנסת רועי פולקמן; הצעת חוק האזרחים הוותיקים (תיקון – סבסוד מלא של נסיעות בתחבורה ציבורית לניצולי שואה ולאסירי ציון), התשע"ט–2019, מאת חבר הכנסת רועי פולקמן; הצעת חוק פינוי ההתנחלות בחברון, התשע"ט–2019, מאת חברי הכנסת מיכל רוזין, תמר זנדברג ועיסאווי פריג'; הצעת חוק לקידום התחרות ולצמצום הריכוזיות (תיקון – קביעת תאגיד שאינו מדווח או שותפות כחברת שכבה), התשע"ט–2019, מאת חבר הכנסת מיקי לוי; הצעת חוק משק החשמל (תיקון – מניעת הפסקה באספקת חשמל לצרכן נזקק), התשע"ט–2019, מאת חבר הכנסת אילן גילאון; הצעת חוק האזרחים הוותיקים (תיקון – הקצאת מקומות חניה במקום ציבורי לאזרח ותיק שגילו עולה על 75), התשע"ט–2019, מאת חבר הכנסת רועי פולקמן; הצעת חוק משק החשמל (תיקון – גביית תשלומים), התשע"ט–2019, מאת חבר הכנסת רועי פולקמן; הצעת חוק הפיקוח על שירותים פיננסיים (ייעוץ, שיווק ומערכת סליקה פנסיוניים) (תיקון – עיסוק במתן שירותי תפעול), התשע"ט–2019, מאת חבר הכנסת מכלוף מיקי זוהר; הצעת חוק משק החשמל (תיקון – איסור ניתוק חשמל), התשע"ט–2019, מאת חבר הכנסת רועי פולקמן; הצעת חוק האזרחים הוותיקים (תיקון – הנחה בארנונה לאזרח ותיק המתגורר בדירה שאינה בהחזקתו), התשע"ט–2019, מאת חבר הכנסת רועי פולקמן; הצעת חוק לתיקון פקודת מס הכנסה (ניכוי הוצאות החזקת רכב), התשע"ט–2019, מאת חברי הכנסת עודד פורר, אלי אבידר, יוליה מלינובסקי ויבגני סובה; הצעת חוק הפיקוח על שירותים פיננסיים (ייעוץ, שיווק ומערכת סליקה פנסיוניים) (תיקון – ביטול הפרדת שירותי תפעול משירותי הייעוץ), התשע"ט–2019, מאת חבר הכנסת מכלוף מיקי זוהר; הצעת חוק משק החשמל (תיקון – איסור ניתוק חשמל), התשע"ט–2019, מאת חברת הכנסת מיכל רוזין; הצעת חוק המוזיאונים (תיקון – מוזיאונים להנצחה והנחלה של זכר השואה והגבורה), התשע"ט–2019, מאת חברת הכנסת שלי יחימוביץ'; הצעת חוק לתיקון פקודת מס הכנסה (פטור ממס בגין משיכה הונית מקופת גמל), התשע"ט–2019, מאת חברי הכנסת עודד פורר, אלי אבידר, יוליה מלינובסקי ויבגני סובה; הצעת חוק הבנקאות (רישוי) (תיקון – אישור ועדת הכספים של הכנסת לרכישת תאגיד בנקאי על ידי תאגיד בנקאי אחר), התשע"ט–2019, מאת חבר הכנסת מיקי לוי; הצעת חוק הביטוח הלאומי (תיקון – שמירת היריון חלקית), התשע"ט–2019, מאת חברת הכנסת מיכל רוזין; הצעת חוק בדיקות התאמה לעבודה, התשע"ט–2019, מאת חברת הכנסת שלי יחימוביץ'; הצעת חוק עבודת נשים (תיקון – תקופת לידה והורות לגבר), התשע"ט–2019, מאת חבר הכנסת רועי פולקמן; הצעת חוק חינוך ממלכתי (תיקון – איסור פעילות שיש בה שנאה בשל נטייה מינית, גזענות והדרת נשים במוסדות חינוך רשמיים), התשע"ט–2019, מאת חבר הכנסת עידן רול; הצעת חוק עבודת נשים (תיקון – חופשת לידה לבן זוג של סטודנטית), התשע"ט–2019, מאת חברת הכנסת מיכל רוזין; הצעת חוק דמי מחלה (תיקון – סייג לחריג לאיסור פיטורים), התשע"ט–2019, מאת חבר הכנסת אילן גילאון; הצעת חוק עסקאות גופים ציבוריים (תיקון – אכיפת חוקי עבודה), התשע"ט–2019, מאת חברת הכנסת שלי יחימוביץ'; הצעת חוק המועצה להשכלה גבוהה (תיקון – ביטול חובת דרישה למבחני כניסה), התשע"ט–2019, מאת חבר הכנסת רועי פולקמן; הצעת חוק המועצה להשכלה גבוהה (תיקון – איסור דרישת בחינות כניסה וציון פסיכומטרי), התשע"ט–2019, מאת חבר הכנסת אילן גילאון; הצעת חוק הרישום למוסדות להשכלה גבוהה, התשע"ט–2019, מאת חבר הכנסת רועי פולקמן; הצעת חוק הביטוח הלאומי (תיקון – דמי פגיעה לעצמאי), התשע"ט–2019, מאת חבר הכנסת רועי פולקמן; הצעת חוק הביטוח הלאומי (תיקון – דמי מחלה לעובד עצמאי), התשע"ט–2019, מאת חברי הכנסת עודד פורר, אלי אבידר, יוליה מלינובסקי ויבגני סובה; הצעת חוק יסודות התקציב (תיקון – חובת דיווח של גופים בשירות הציבורי על העסקת עובדי קבלן שירות), התשע"ט–2019, מאת חברת הכנסת שלי יחימוביץ'; הצעת חוק הביטוח הלאומי (תיקון – גמלת אבל), התשע"ט–2019, מאת חבר הכנסת רועי פולקמן; הצעת חוק הספורט (תיקון – מועדונים שומרי שבת), התשע"ט–2019, מאת חבר הכנסת מכלוף מיקי זוהר; הצעת חוק הבטחת הכנסה (תיקון – תשלום רטרואקטיבי של גמלת הבטחת הכנסה למקבלי קצבת אזרח ותיק), התשע"ט–2019, מאת חבר הכנסת רועי פולקמן; הצעת חוק לימוד חובה (תיקון – תקופת שנת הלימודים וחופשות), התשע"ט–2019, מאת חברי הכנסת עודד פורר, אלי אבידר, יוליה מלינובסקי ויבגני סובה; הצעת חוק הבטחת הכנסה (תיקון – מענק קירור), התשע"ט–2019, מאת חבר הכנסת רועי פולקמן; הצעת חוק יישוב סכסוכי עבודה (תיקון – סכסוך עבודה פוליטי), התשע"ט–2019, מאת חברת הכנסת שרן השכל; הצעת חוק להנצחת זכרו של רחבעם זאבי (תיקון – ביטול החוק), התשע"ט–2019, מאת חברי הכנסת מיכל רוזין, תמר זנדברג, אילן גילאון ועיסאווי פריג'; הצעת חוק עבודת נשים (תיקון – הארכת תקופת לידה והורות בתשלום), התשע"ט–2019, מאת חברת הכנסת מיכל רוזין; הצעת חוק המשתתף החופשי, התשע"ט–2019, מאת חברת הכנסת שלי יחימוביץ'; הצעת חוק לתיקון פקודת מס הכנסה (ניכוי תשלומים לעצמאים), התשע"ט–2019, מאת חברי הכנסת עודד פורר, אלי אבידר, יוליה מלינובסקי ויבגני סובה; הצעת חוק לתיקון פקודת מס הכנסה (קיזוז הפסדים), התשע"ט–2019, מאת חבר הכנסת מיקי לוי; הצעת חוק הביטוח הלאומי (תיקון – הוספת ענפי ההסעדה והאבטחה ביישובי הגליל והנגב לרשימת העבודות המועדפות), התשע"ט–2019, מאת חברי הכנסת עודד פורר, אלי אבידר, יוליה מלינובסקי ויבגני סובה; הצעת חוק לימוד חובה (תיקון – תקופת שנת הלימודים וחופשות), התשע"ט–2019, מאת חבר הכנסת רועי פולקמן; הצעת חוק פיצויי פיטורים (תיקון – התפטרות בשל לימודים במכינה קדם-צבאית), התשע"ט–2019, מאת חברת הכנסת מיכל רוזין; הצעת חוק לתיקון פקודת מס הכנסה (ניכוי תשלומים לביטוח בריאות לעצמאים), התשע"ט–2019, מאת חבר הכנסת מיקי לוי; הצעת חוק החלת הריבונות של מדינת ישראל על אזור יהודה והשומרון, התשע"ט–2019, מאת חברת הכנסת מיכל שיר; הצעת חוק לתיקון פקודת מס הכנסה (חישוב שווי שימוש ברכב לשומרי שבת וחג), התשע"ט–2019, מאת חברי הכנסת יעקב אשר, משה גפני, אורי מקלב ויצחק פינדרוס; הצעת חוק צער בעלי חיים (הגנה על בעלי חיים) (תיקון – איסור משלוחים חיים לשחיטה), התשע"ט–2019, מאת חברי הכנסת תמר זנדברג, אילן גילאון, מיכל רוזין ועיסאווי פריג'; הצעת חוק שכר מינימום (תיקון – שכר אחיד לעובד צעיר), התשע"ט–2019, מאת חברת הכנסת מיכל רוזין; הצעת חוק מיסוי מקרקעין (שבח ורכישה) (תיקון – חזקת דירה יחידה), התשע"ט–2019, מאת חברי הכנסת יעקב אשר, משה גפני, אורי מקלב ויצחק פינדרוס; הצעת חוק צער בעלי חיים (הגנה על בעלי חיים) (תיקון – איסור משלוחים חיים לשחיטה), התשע"ט–2019, מאת חברת הכנסת שרן השכל; הצעת חוק צער בעלי חיים (הגנה על בעלי חיים) (תיקון – איסור משלוחים חיים לשחיטה), התשע"ט–2019, מאת חברת הכנסת מיקי חיימוביץ'; הצעת חוק מס הכנסה (פטור ממס על הכנסה מהשכרת דירת מגורים) (תיקון – אי-תחולת הפטור ממס על מי שהשכיר דירת מגורים לשוהים שלא כדין), התשע"ט–2019, מאת חברי הכנסת עודד פורר, אלי אבידר, יוליה מלינובסקי ויבגני סובה; הצעת חוק צער בעלי חיים (הגנה על בעלי חיים) (תיקון – איסור משלוחים חיים לשחיטה), התשע"ט–2019, מאת חבר הכנסת מכלוף מיקי זוהר; הצעת חוק הביטוח הלאומי (תיקון – עבודות טבחות, תחזוקה וניקיון במסעדות ובתי אוכל כעבודה מועדפת), התשע"ט–2019, מאת חבר הכנסת מיקי לוי; הצעת חוק הביטוח הלאומי (תיקון – שמירה חקלאית כעבודה מועדפת), התשע"ט–2019, מאת חבר הכנסת מיקי לוי; הצעת חוק צער בעלי חיים (הגנה על בעלי חיים) (תיקון – איסור משלוחים חיים לשחיטה), התשע"ט–2019, מאת חברת הכנסת יעל גרמן; הצעת חוק מיסוי מקרקעין (שבח ורכישה) (תיקון – אי-תחולת פטור ממס שבח על מי שהשכיר דירת מגורים לשוהה שלא כדין), התשע"ט–2019, מאת חברי הכנסת עודד פורר, אלי אבידר, יוליה מלינובסקי ויבגני סובה; הצעת חוק למניעת התנכלות תעסוקתית, התשע"ט–2019, מאת חברת הכנסת מיכל רוזין; הצעת חוק המוסד העליון ללשון העברית (תיקון – הנגשת מאגרים), התשע"ט–2019, מאת חברת הכנסת שרן השכל; הצעת חוק הפיקוח על שירותים פיננסיים (עיסוק בייעוץ מימון דיור), התשע"ט–2019, מאת חבר הכנסת מיקי לוי; הצעת חוק שירות אזרחי (תיקון – הפסקת פעילותו של גוף מוכר שדיווח דיווחים כוזבים), התשע"ט–2019, מאת חבר הכנסת מיקי לוי; הצעת חוק לתיקון פקודת מס הכנסה (פטור ממס למענק כספי בשל הישג בתחרות ספורט), התשע"ט–2019, מאת חברי הכנסת עודד פורר, יבגני סובה, יוליה מלינובסקי ואלי אבידר; הצעת חוק לתיקון פקודת בתי הסוהר (שלילת זכויות יתר מאסיר ביטחוני המשתייך לארגון טרור), התשע"ט–2019, מאת חברי הכנסת עודד פורר, אלי אבידר, יוליה מלינובסקי ויבגני סובה; הצעת חוק לתיקון פקודת מס הכנסה (אישור זיכוי מס), התשע"ט–2019, מאת חבר הכנסת מיקי לוי; הצעת חוק לעידוד השקעות הון (תיקון – תחולה על מפעל תעשייתי ביישובים הסמוכים לגבול עימות בצפון, שדרות ויישובי עוטף עזה), התשע"ט–2019, מאת חברי הכנסת עודד פורר, אלי אבידר, יוליה מלינובסקי ויבגני סובה; הצעת חוק הרשות לטיפול בנפגעי הלם קרב, התשע"ט–2019, מאת חברת הכנסת שרן השכל; הצעת חוק שירות אזרחי (תיקון – צמצום יכולת ההשפעה של חשודים על התנהלות גוף מוכר), התשע"ט–2019, מאת חבר הכנסת מיקי לוי; הצעת חוק מיסוי מקרקעין (שבח ורכישה) (תיקון – ביטול הפטור ממס שבח לתושב חוץ) התשע"ט–2019, מאת חבר הכנסת מיקי לוי; הצעת חוק הממשלה (תיקון – ועדת שרים לענייני חקיקה), התשע"ט–2019, מאת חברת הכנסת מיכל רוזין; הצעת חוק שירות ביטחון (תיקון – השוואת תהליכי המיון, השיבוץ, התקינה וההכשרה, המסלולים המקצועיים ואופקי הקידום לנשים וגברים), התשע"ט–2019, מאת חברת הכנסת מיכל רוזין; הצעת חוק הטבות ברכישת דירה יד שנייה לזכאים לרכישת דירה בתוכנית מחיר למשתכן שלא זכו בהגרלה, התשע"ט–2019, מאת חבר הכנסת מאיר כהן; הצעת חוק שירות אזרחי (תיקון – שירות אזרחי במוסד רפואי ציבורי), התשע"ט–2019, מאת חברי הכנסת עודד פורר, אלי אבידר, יוליה מלינובסקי ויבגני סובה; הצעת חוק מתן סמכויות פיקוח והסמכת מפקחים ופקחים (תיקוני חקיקה), התשע"ט–2019, מאת חברת הכנסת שרן השכל; הצעת חוק הביטוח הלאומי (תיקון – ביטול מענק עבודה מועדפת), התשע"ט–2019, מאת חברת הכנסת שרן השכל; הצעת חוק הסדרים במשק המדינה (תיקוני חקיקה להשגת יעדי התקציב) (תיקון – שינוי חישוב הנחה בארנונה לסטודנט), התשע"ט–2019, מאת חבר הכנסת רועי פולקמן; הצעת חוק הטבות לניצולי שואה (תיקון – הגדלת מענק שנתי), התשע"ט–2019, מאת חבר הכנסת רועי פולקמן; הצעת חוק הביטוח הלאומי (תיקון – התפטרות הורה על מנת לטפל בילדו), התשע"ט–2019, מאת חברי הכנסת מיכאל מלכיאלי ומשה ארבל; הצעת חוק הממשלה (תיקון – ועדת שרים לענייני חקיקה), התשע"ט–2019, מאת חברת הכנסת קארין אלהרר; הצעת חוק הביטוח הלאומי (תיקון – דמי מחלה לעובד עצמאי), התשע"ט–2019, מאת חבר הכנסת מיקי לוי; הצעת חוק העונשין (תיקון – תקיפת עובדי מערכת הבריאות), התשע"ט–2019, מאת חבר הכנסת מכלוף מיקי זוהר; הצעת חוק הגבלת כהונה (תיקוני חקיקה), התשע"ט–2019, מאת חבר הכנסת רועי פולקמן; הצעת חוק-יסוד: הממשלה (תיקון – חובת מינוי ממלא מקום ראש הממשלה), מאת חבר הכנסת איתן גינזבורג; הצעת חוק לתיקון פקודת הנמלים (פרק הזמן המרבי למתן שירות מקדים לפריקת אוניות), התשע"ט–2019, מאת חבר הכנסת מכלוף מיקי זוהר; הצעת חוק המקרקעין (תיקון – התקנת מעלית מטעמים מיוחדים), התשע"ט–2019, מאת חברי הכנסת יעקב אשר, משה גפני, אורי מקלב ויצחק פינדרוס; הצעת חוק הבטחת הכנסה (תיקון – הגדלת הסכום להשתכרות בנוסף לקצבה), התשע"ט–2019, מאת חבר הכנסת רועי פולקמן; הצעת חוק המקרקעין (תיקון – התקנת מעלית מטעמים מיוחדים), התשע"ט–2019, מאת חבר הכנסת רועי פולקמן; הצעת חוק עבודת נשים (תיקון – תקופת לידה והורות להורה יחיד), התשע"ט–2019, מאת חברת הכנסת שלי יחימוביץ'; הצעת חוק העונשין (תיקון – החרגת טורניר מהגדרת משחק אסור), התשע"ט–2019, מאת חברת הכנסת שרן השכל; הצעת חוק-יסוד: הממשלה (תיקון – הגבלת כהונת ראש הממשלה), מאת חברת הכנסת קארין אלהרר; הצעת חוק ביטוח בריאות ממלכתי (תיקון – השתתפות עצמית ברכישת תכשיר מרשם מבית מרקחת שאינו בהסדר עם קופת החולים), התשע"ט–2019, מאת חברי הכנסת עודד פורר, אלי אבידר, יוליה מלינובסקי ויבגני סובה; הצעת חוק הממשלה (תיקון – ועדת שרים לענייני חקיקה), התשע"ט–2019, מאת חבר הכנסת מאיר כהן; הצעת חוק הביטוח הלאומי (תיקון – זכות המוסד לתביעה), התשע"ט–2019, מאת חברי הכנסת יעקב אשר, משה גפני, אורי מקלב ויצחק פינדרוס; הצעת חוק ביטוח בריאות ממלכתי (תיקון – ביטול איסור הכללת תרופות מצילות חיים בשב"ן), התשע"ט–2019, מאת חברי הכנסת עודד פורר, אלי אבידר, יוליה מלינובסקי ויבגני סובה; הצעת חוק קליטת חיילים משוחררים (תיקון – ביטול הפיקדון והגדלת המענק), התשע"ט–2019, מאת חברי הכנסת עודד פורר, אלי אבידר, יוליה מלינובסקי ויבגני סובה; הצעת חוק למניעת הטרדה מינית (תיקון – הטרדת קטין), התשע"ט–2019, מאת חברת הכנסת קארין אלהרר; הצעת חוק שיווי זכויות האישה (תיקון – ייצוג הולם לנשים בכנסים במימון ציבורי), התשע"ט–2019, מאת חברת הכנסת מיכל רוזין; הצעת חוק תרומת ביציות (תיקון – תרומת ביציות בין בנות זוג), התשע"ט–2019, מאת חבר הכנסת עידן רול; הצעת חוק למניעת הטרדה מינית (תיקון – נקיטת אמצעים למניעת הטרדה מינית במקומות ציבוריים), התשע"ט–2019, מאת חברת הכנסת מיכל רוזין; הצעת חוק הגנת השכר (תיקון – תשלום שכר עבודה בעת הליכי מיון והשמה), התשע"ט–2019, מאת חברת הכנסת שלי יחימוביץ'; הצעת חוק זכויות הסטודנט (תיקון – ביטול ארגון סטודנטים יציג), התשע"ט–2019, מאת חברת הכנסת שרן השכל; הצעת חוק ביטוח בריאות ממלכתי (תיקון – מתן שירותי הבריאות לתלמיד בידי משרד הבריאות בלבד), התשע"ט–2019, מאת חברת הכנסת שלי יחימוביץ'; הצעת חוק לתיקון פקודת ביטוח רכב מנועי (פוליסה לשני כלי רכב של נהג יחיד), התשע"ט–2019, מאת חבר הכנסת מיכאל מלכיאלי; הצעת חוק עובדים זרים (תיקון – מגורים הולמים), התשע"ט–2019, מאת חברת הכנסת מיכל רוזין; הצעת חוק הכשרות לאנשי מקצוע בנושא זיהוי ודיווח על התעללות בילדים, התשע"ט–2019, מאת חברת הכנסת מיכל רוזין; הצעת חוק חלוקת עודפי מזון הראוי למאכל אדם שלא נמכר, התשע"ט–2019, מאת חברת הכנסת מיכל רוזין; הצעת חוק לתיקון פקודת מס הכנסה (הפקדות לקרן השתלמות לעצמאי), התשע"ט–2019, מאת חברי הכנסת עודד פורר, אלי אבידר, יוליה מלינובסקי ויבגני סובה; הצעת חוק הפיקוח על שירותים פיננסיים (ביטוח) (תיקון – התאמת כיסוי הגירעון לגיל הפרישה לאישה), התשע"ט–2019, מאת חבר הכנסת אבי ניסנקורן; הצעת חוק לתיקון פקודת הכלבת (בידוד בעלי חיים), התשע"ט–2019, מאת חברת הכנסת שרן השכל; הצעת חוק האגודות העות'מאניות (רישום ופיקוח), התשע"ט–2019, מאת חברת הכנסת קארין אלהרר; הצעת חוק האגודות העות'מאניות (רישום ופיקוח), התשע"ט–2019, מאת חבר הכנסת רועי פולקמן; הצעת חוק זכויות הסטודנט (תיקון – התאמות לסטודנטית לאחר לידה), התשע"ט–2019, מאת חברת הכנסת מיכל רוזין; הצעת חוק האגודות העות'מאניות (רישום ופיקוח), התשע"ט–2019, מאת חבר הכנסת מיקי לוי; הצעת חוק שכר מינימום (תיקון – שכר מינימום לשעה), התשע"ט–2019, מאת חבר הכנסת אבי ניסנקורן; הצעת חוק עבודת נשים (תיקון – הארכת הגנה מפני פיטורים לעובדות לאחר לידה), התשע"ט–2019, מאת חברת הכנסת יעל גרמן; הצעת חוק הפסיכולוגים (תיקון – איסור טיפולי המרה), התשע"ט–2019, מאת חברת הכנסת מיכל רוזין; הצעת חוק האגודות העות'מאניות (רישום ופיקוח), התשע"ט–2019, מאת חברת הכנסת שרן השכל; הצעת חוק השתלת איברים (תיקון – שינוי ברירת המחדל), התשע"ט–2019, מאת חברת הכנסת מיכל רוזין; הצעת חוק עבודת נשים (תיקון – תקופת לידה והורות מדורגת), התשע"ט–2019, מאת חברת הכנסת מיכל רוזין; הצעת חוק הבטחת הכנסה (תיקון – מסגרת שיקומית מזנות), התשע"ט–2019, מאת חברת הכנסת מיכל רוזין; הצעת חוק העסקת עובדים על ידי קבלני כוח אדם (תיקון – ביטול החוק), התשע"ט–2019, מאת חברת הכנסת מיכל רוזין; הצעת חוק שוויון ההזדמנויות בעבודה (תיקון – נקיטת אמצעים בידי מעסיק), התשע"ט–2019, מאת חברת הכנסת מיכל רוזין; הצעת חוק הביטוח הלאומי (תיקון – זכאות לדמי אבטלה לעובד שהתפטר לשם טיפול בילדו), התשע"ט–2019, מאת חברת הכנסת מיכל רוזין; הצעת חוק הרשויות המקומיות (בחירות) (תיקון – הגבלת הזכות להיבחר בשל כתב אישום), התשע"ט–2019, מאת חברת הכנסת מיכל רוזין; הצעת חוק הסכמים לנשיאת עוברים (אישור הסכם ומעמד היילוד) (תיקון – הרחבת הזכאות להליכי נשיאת עוברים), התשע"ט–2019, מאת חברי הכנסת יעל גרמן, עידן רול, יאיר לפיד, יוראי להב הרצנו, עפר שלח, אלעזר שטרן, יואב סגלוביץ', בועז טופורובסקי, רם בן-ברק ואיתן גינזבורג; הצעת חוק הוועדה להשקעות זרות, התשע"ט–2019, מאת חבר הכנסת עפר שלח; הצעת חוק הרשויות המקומיות (משמעת) (תיקון – תחולה על עובדי תאגיד עירוני), התשע"ט–2019, מאת חברת הכנסת מיכל רוזין; הצעת חוק לתיקון פקודת המשטרה (התאגדות שוטרים), התשע"ט–2019, מאת חברת הכנסת שלי יחימוביץ'; הצעת חוק הביטוח הלאומי (תיקון – פטור מתשלום דמי ביטוח לתלמיד על-יסודי), התשע"ט–2019, מאת חברי הכנסת מיכאל מלכיאלי ומשה ארבל; הצעת חוק שירות אזרחי-ביטחוני (תיקוני חקיקה), התשע"ט–2019, מאת חברי הכנסת עפר שלח, טל רוסו ואורנה ברביבאי; הצעת חוק שירות ביטחון (תיקון – ביטול הצבת חיילים בשירות חובה ביחידות אחרות של משטרת ישראל ובשירות בתי הסוהר), התשע"ט–2019, מאת חברת הכנסת מיכל רוזין; הצעת חוק שירות ביטחון (תיקון – מקדמת גיוס לחיילים בשירות חובה), התשע"ט–2019, מאת חברת הכנסת מיכל רוזין; הצעת חוק שוויון ההזדמנויות בעבודה (תיקון – איסור הפליה על רקע זהות מגדרית), התשע"ט–2019, מאת חברת הכנסת מיכל רוזין; הצעת חוק שירות ביטחון (תיקון – עיון חוזר בפטור מטעמי הכרה דתית שהושג במרמה), התשע"ט–2019, מאת חברי הכנסת עפר שלח, אורנה ברביבאי וטל רוסו; הצעת חוק עסקאות גופים ציבוריים (תיקון – איסור על התקשרות קבלנית להעסקת עובדים), התשע"ט–2019, מאת חברת הכנסת מיכל רוזין; הצעת חוק זכות ייצוג לקטין המתנגד לאשפוז פסיכיאטרי (תיקוני חקיקה), התשע"ט–2019, מאת חברת הכנסת קארין אלהרר; הצעת חוק לתיקון פקודת העיריות (הוספת ועדה לקידום מעמד האישה), התשע"ט–2019, מאת חברת הכנסת מיכל רוזין; הצעת חוק הביטוח הלאומי (תיקון – מענק לידה אחיד מילד שני ואילך), התשע"ט–2019, מאת חברי הכנסת מיכאל מלכיאלי ומשה ארבל; הצעת חוק המועצות האזוריות (בחירת ראש המועצה) (תיקון – הגשת רשימה על ידי סיעה או מפלגה), התשע"ט–2019, מאת חברת הכנסת שרן השכל; הצעת חוק למניעת הטרדה מינית (תיקון – הטלת חובות לשם מניעת הטרדה מינית במוסד חינוך), התשע"ט–2019, מאת חברת הכנסת מיכל רוזין; הצעת חוק מגן דוד אדום (תיקון – אגרה בעד פינוי חירום שהסתיים בטיפול בשירותי רפואה מרחוק), התשע"ט–2019, מאת חבר הכנסת רועי פולקמן; הצעת חוק זכות ייצוג לקטין המתנגד לאשפוז פסיכיאטרי (תיקוני חקיקה), התשע"ט–2019, מאת חברי הכנסת פנינה תמנו, שלמה קרעי, רועי פולקמן ומיכאל מלכיאלי; הצעת חוק פיצוי לנפגעי פוליו (תיקון – הכרה באחוזי נכות של נפגע פוליו לצורך דינים אחרים), התשע"ט–2019, מאת חברי הכנסת מיכאל מלכיאלי, משה ארבל וינון אזולאי; הצעת חוק הביטוח הלאומי (תיקון – דמי אבטלה למתמחים), התשע"ט–2019, מאת חברי הכנסת מיכאל מלכיאלי, משה ארבל וינון אזולאי; הצעת חוק-יסוד: השפיטה (תיקון – הגנה על סמכויות בית המשפט העליון), מאת חברי הכנסת מיכל רוזין, תמר זנדברג, אילן גילאון ועיסאווי פריג'; הצעת חוק עבודת נשים (תיקון – חופשת לידה לבנות זוג מאותו המין), התשע"ט–2019, מאת חברי הכנסת מיכל רוזין, תמר זנדברג, אילן גילאון ועיסאווי פריג'; הצעת חוק אימוץ ילדים (תיקון – אימוץ על ידי הורה יחיד), התשע"ט–2019, מאת חברי הכנסת מיכל רוזין, תמר זנדברג, אילן גילאון ועיסאווי פריג'; הצעת חוק המועצה להשכלה גבוהה (תיקון – עידוד הנגשה להשכלה גבוהה), התשע"ט–2019, מאת חברי הכנסת מיכאל מלכיאלי ומשה ארבל; הצעת חוק הביטוח הלאומי (תיקון – דמי אבטלה למי שנמצא בהכשרה מקצועית), התשע"ט–2019, מאת חבר הכנסת רועי פולקמן; הצעת חוק הביטוח הלאומי (תיקון – החרגת כספי פנסיה ממדינת חוץ בחישוב הכנסה), התשע"ט–2019, מאת חברי הכנסת עודד פורר, יבגני סובה, יוליה מלינובסקי ואלי אבידר; הצעת חוק קליטת חיילים משוחררים (תיקון – לימודים אקדמיים לחיילים משוחררים ששירתו כלוחמים במימון המדינה), התשע"ט–2019, מאת חבר הכנסת רועי פולקמן; הצעת חוק המזונות (הבטחת תשלום) (תיקון – סכום שלא יובא בחשבון במבחן ההכנסה), התשע"ט–2019, מאת חבר הכנסת רועי פולקמן; הצעת חוק בקעת הירדן, התשע"ט–2019, מאת חברי הכנסת מרדכי יוגב, עידית סילמן ואופיר סופר; הצעת חוק זכויות החולה (תיקון – קביעת זכות לטיפול מקל והסמכת בא כוחו של מטופל לסרב לטיפול רפואי), התשע"ט–2019, מאת חברי הכנסת מיכל רוזין, תמר זנדברג, אילן גילאון ועיסאווי פריג'; הצעת חוק עובדים זרים (תיקון – ביטול הצורך בהיתר להעסקת עובד זר מומחה לתקופה קצרה), התשע"ט–2019, מאת חבר הכנסת רועי פולקמן; הצעת חוק לתיקון פקודת העיריות (מענק הבירה), התשע"ט–2019, מאת חברי הכנסת מיכאל מלכיאלי ומשה ארבל; הצעות חוק תובענות ייצוגיות (תיקון – הוספת גביית קנס שלא כדין לעילות התביעה), התשע"ט–2019, מאת חברי הכנסת מיכאל מלכיאלי ומשה ארבל; הצעת חוק גוש אריאל, התשע"ט–2019, מאת חברי הכנסת מרדכי יוגב, עידית סילמן ואופיר סופר; הצעת חוק למניעת העסקה של עברייני מין במוסדות מסוימים (תיקון – הגדרת עבירת מין), התשע"ט–2019, מאת חברת הכנסת קארין אלהרר; הצעת חוק גוש עציון, התשע"ט–2019, מאת חברי הכנסת מרדכי יוגב, עידית סילמן ואופיר סופר; הצעת חוק ביטוח בריאות ממלכתי (תיקון – החזר אגרת נסיעה באמבולנס), התשע"ט–2019, מאת חברי הכנסת יעקב אשר, משה גפני, אורי מקלב ויצחק פינדרוס; הצעת חוק החלת הריבונות של מדינת ישראל בחבלי יהודה והשומרון, התשע"ט–2019, מאת חברי הכנסת יואב קיש, אוסנת הילה מארק, שלמה קרעי, קטי (קטרין) שטרית, פטין מולא, ניר ברקת, אמיר אוחנה, חוה (אתי) עטייה, אופיר כץ, שרן השכל ומיכל שיר; הצעת חוק אמנות ג'נבה, התשע"ט–2019, מאת חברי הכנסת מיכל רוזין, תמר זנדברג, אילן גילאון ועיסאווי פריג'; הצעת חוק הביטוח הלאומי (תיקון – קצבת ילדים בעד ילד הנמצא בחוץ לארץ), התשע"ט–2019, מאת חבר הכנסת עפר שלח; הצעת חוק קליטת חיילים משוחררים (תיקון – הקרן להעצמת המשרתים בשירות צבאי), התשע"ט–2019, מאת חברי הכנסת יואב קיש, אוסנת הילה מארק, שלמה קרעי, קטי (קטרין) שטרית, פטין מולא, ניר ברקת, אמיר אוחנה, חוה (אתי) עטייה, אופיר כץ ומיכל שיר; הצעת חוק הביטוח הלאומי (תיקון – תגמולים למתנדב בצוות חירום יישובי או שכונתי), התשע"ט–2019, מאת חברי הכנסת עודד פורר, אלי אבידר, יוליה מלינובסקי ויבגני סובה; הצעת חוק מעלה אדומים, התשע"ט–2019, מאת חברי הכנסת מרדכי יוגב, עידית סילמן ואופיר סופר; הצעת חוק יסודות התקציב (תיקון – שימוש בעודפי תקציב לתוכניות בהן נכללו במקור), התשע"ט–2019, מאת חברי הכנסת עיסאווי פריג', תמר זנדברג, אילן גילאון ומיכל רוזין; הצעת חוק המרכז למורשת הערבים, התשע"ט–2019, מאת חברי הכנסת אחמד טיבי ואוסאמה סעדי; הצעת חוק הפיקוח על מצרכים ושירותים (תיקון – סייגים לעסקאות בציוד צבאי), התשע"ט–2019, מאת חברי הכנסת יאיר לפיד, מיקי לוי, מאיר כהן, אלעזר שטרן, אורנה ברביבאי, רם בן-ברק, יואב סגלוביץ', יעל גרמן, קארין אלהרר, פנינה תמנו, בועז טופורובסקי, עידן רול ויוראי להב הרצנו; הצעת חוק חינוך ממלכתי (תיקון – שלילת תקצוב וקביעת אזורי רישום), התשע"ט–2019, מאת חבר הכנסת יעקב מרגי; הצעת חוק חינוך ממלכתי (תיקון – ביטול השתתפות רשות מקומית בתקציבי מוסדות חינוך מוכרים לא רשמיים), התשע"ט–2019, מאת חברי הכנסת יאיר לפיד, אלעזר שטרן, מאיר כהן, יוראי להב הרצנו, עידן רול, אורנה ברביבאי, יואב סגלוביץ', בועז טופורובסקי, רם בן-ברק, יעל גרמן וקארין אלהרר; הצעת חוק הקמת האקדמיה הלאומית לשפת הסימנים, התשע"ט–2019, מאת חבר הכנסת יעקב מרגי; הצעת חוק המרכז למורשת הערבית, התשע"ט–2019, מאת חברי הכנסת אחמד טיבי ואוסאמה סעדי; הצעת חוק לתיקון פקודת המכס (ביטול חיוב בעד בדיקת טובין), התשע"ט–2019, מאת חבר הכנסת ישראל אייכלר; הצעת חוק לתיקון פקודת מס הכנסה (צמצום הטבות מס לתושב חוזר ותיק), התשע"ט–2019, מאת חברת הכנסת מיכל רוזין; הצעת חוק תקצוב מיוחד לרשויות חינוך מקומיות מרוחקות, התשע"ט–2019, מאת חבר הכנסת יעקב מרגי; הצעת חוק החלת תקצוב מגדרי על תקציבים ציבוריים בישראל, התשע"ט–2019, מאת חברת הכנסת מיכל רוזין; הצעת חוק לתיקון פקודת רופאי השיניים (איסור גביית תשלום בעד תקופת התמחות), התשע"ט–2019, מאת חברי הכנסת מרדכי יוגב ועידית סילמן; הצעת חוק קליטת חיילים משוחררים (תיקון – תקצוב על פי מספר חיילים משוחררים הנרשמים ללימודים), התשע"ט–2019, מאת חבר הכנסת יעקב מרגי; הצעת חוק לתיקון פקודת תעריף המכס והפטורים (העלאת רף הפטור ממכס על חפצים ל-400 דולר), התשע"ט–2019, מאת חבר הכנסת אלעזר שטרן; הצעת חוק הטבות לניצולי שואה (תיקון – מענק שנתי למקבלי קצבאות מחוץ לארץ), התשע"ט–2019, מאת חבר הכנסת אלעזר שטרן; הצעת חוק יחסי ממון בין בני זוג (תיקון – הפקעת זכות האיזון מבן זוג שהורשע ברצח בן הזוג השני), התשע"ט–2019, מאת חברת הכנסת פנינה תמנו; הצעת חוק לעידוד השקעה באנרגיות מתחדשות (הטבות מס בשל הפקת חשמל מאנרגיה מתחדשת) (תיקון – פרסום לעידוד ההשקעה באנרגיות מתחדשות על ידי צרכנים ביתיים) (הוראת שעה), התשע"ט–2019, מאת חברת הכנסת מיכל רוזין; הצעת חוק הכרה, שיקום וטיפול בפדויי שבי, התשע"ט–2019, מאת חברי הכנסת מרדכי יוגב, אופיר סופר ועידית סילמן; הצעת חוק איסור פרסום והפצת שמות נפגעים, התשע"ט–2019, מאת חברת הכנסת פנינה תמנו; הצעת חוק הגנת הצרכן (תיקון – סימון תאריך ייצור ומועד תפוגה עברי), התשע"ט–2019, מאת חבר הכנסת מיכאל מלכיאלי; הצעת חוק איסור הונאה בכשרות (תיקון – פתיחת אזורי הכשרות), התשע"ט–2019, מאת חברי הכנסת עודד פורר, יוליה מלינובסקי, יבגני סובה ואלי אבידר; הצעת חוק-יסוד: ההתגברות (תיקוני חקיקה), מאת חברי הכנסת מאי גולן, אמיר אוחנה, מכלוף מיקי זוהר, אופיר כץ, מרדכי יוגב, דוד ביטן, אוסנת הילה מארק, שלמה קרעי, אופיר סופר ואריאל קלנר; הצעת חוק שירותי הדת היהודיים (תיקון – העברת סמכויות מועצה דתית לרשות מקומית), התשע"ט–2019, מאת חברי הכנסת עודד פורר, יוליה מלינובסקי, יבגני סובה ואלי אבידר; הצעת חוק ציון יום הזיכרון לחללי מערכות ישראל ויום הזיכרון לשואה ולגבורה במוסדות חינוך (תיקוני חקיקה), התשע"ט–2019, מאת חברי הכנסת יאיר לפיד, אלעזר שטרן, מאיר כהן, יוראי להב הרצנו, עידן רול, יואב סגלוביץ' ובועז טופורובסקי; הצעת חוק האזרחות והכניסה לישראל (הוראת שעה) (תיקון – מניעת ריבוי נישואין), התשע"ט–2019, מאת חברי הכנסת עודד פורר, יוליה מלינובסקי, יבגני סובה ואלי אבידר; הצעת חוק לתיקון פקודת הבנקאות (בדיקה ודיווח לבקשת ועדת הכספים של הכנסת), התשע"ט–2019, מאת חבר הכנסת מיקי לוי; הצעת חוק שירות הביטחון (תיקון – חובת תשלום מס למי שאינו משרת שירות צבאי, שירות אזרחי או שירות לאומי-אזרחי), התשע"ט–2019, מאת חברי הכנסת עודד פורר, אלי אבידר, יוליה מלינובסקי ויבגני סובה; הצעת חוק איסור קיום מתקני חקירה סודיים, התשע"ט–2019, מאת חברת הכנסת מיכל רוזין; הצעת חוק לתיקון פקודת הרוקחים (כתב ברייל), התשע"ט–2019, מאת חברי הכנסת עודד פורר, יבגני סובה, יוליה מלינובסקי ואלי אבידר; הצעת חוק לעידוד מחקר, פיתוח וחדשנות טכנולוגית בתעשייה (תיקון – תקציב הרשות הלאומית לחדשנות טכנולוגית), התשע"ט–2019, מאת חברי הכנסת יאיר לפיד, אלעזר שטרן, מאיר כהן, יוראי להב הרצנו, עידן רול, בועז טופורובסקי, יעל גרמן, קארין אלהרר, פנינה תמנו, רם בן-ברק, יואב סגלוביץ' ואורנה ברביבאי; הצעת חוק ביטוח בריאות ממלכתי (תיקון – פטור מתשלום דמי ביטוח לעקר בית), התשע"ט–2019, מאת חברי הכנסת מיכל רוזין, תמר זנדברג, אילן גילאון ועיסאווי פריג'; הצעת חוק הביטוח הלאומי (תיקון – זכאות לקבלת קצבת אזרח ותיק מלאה), התשע"ט–2019, מאת חברי הכנסת עודד פורר, יבגני סובה, יוליה מלינובסקי ואלי אבידר; הצעת חוק הביטוח הלאומי (תיקון – הכרה בפגיעה מינית בעבודה כפגיעה בעבודה), התשע"ט–2019, מאת חברי הכנסת מיכל רוזין, תמר זנדברג, אילן גילאון ועיסאווי פריג'; הצעת חוק מידע גנטי (תיקון – איסור שימוש בתוצאות בדיקה גנטית לקביעת השתייכות לעדה דתית), התשע"ט–2019, מאת חברי הכנסת יוליה מלינובסקי, אלי אבידר, יבגני סובה ועודד פורר; הצעת חוק מרשם האוכלוסין (תיקון – רישום הורה נוסף), התשע"ט–2019, מאת חברת הכנסת מיכל רוזין; הצעת חוק הביטוח הלאומי (תיקון – קצבת אזרח ותיק ראויה), התשע"ט–2019, מאת חברי הכנסת עודד פורר, יבגני סובה, יוליה מלינובסקי ואלי אבידר; הצעת חוק אימוץ ילדים (תיקון – איסור הפרדה בין אחים בהליך אימוץ), התשע"ט–2019, מאת חברת הכנסת פנינה תמנו; הצעת חוק הפיקוח על מעונות (תיקון – חובת פיקוח של מנהל מעון), התשע"ט–2019, מאת חברי הכנסת פנינה תמנו ושלמה קרעי; הצעת חוק התפזרות הכנסת העשרים-ואחת, התשע"ט–2019, מאת חבר הכנסת איציק שמולי; הצעת חוק התפזרות הכנסת העשרים-ואחת, התשע"ט–2019, מאת חבר הכנסת רועי פולקמן; הצעת חוק התפזרות הכנסת העשרים-ואחת, התשע"ט–2019, מאת חברי הכנסת תמר זנדברג, אילן גילאון, מיכל רוזין ועיסאווי פריג'; הצעת חוק התפזרות הכנסת העשרים-ואחת, התשע"ט–2019, מאת חברת הכנסת קארין אלהרר; הצעת חוק התפזרות הכנסת העשרים-ואחת, התשע"ט–2019, מאת חברי הכנסת אחמד טיבי ואוסאמה סעדי; הצעת חוק התפזרות הכנסת העשרים-ואחת, התשע"ט–2019, מאת חברי הכנסת איימן עודה, עאידה תומא סלימאן, עופר כסיף ויוסף ג'בארין; הצעת חוק התפזרות הכנסת העשרים-ואחת, התשע"ט–2019, מאת חבר הכנסת מכלוף מיקי זוהר.

ירדנה מלר-הורוביץ: עוד הונח על שולחן חברי הכנסת הסכם בין ממשלת מדינת ישראל לבין ממשלת הרפובליקה ההלנית בדבר שיתוף פעולה בחקר החלל החיצון ובשימוש בו למטרות שלום.

ירדנה מלר-הורוביץ: תודה.

יולי יואל אדלשטיין: תודה למזכירת הכנסת.

יולי יואל אדלשטיין: חברי הכנסת, אנחנו פותחים בנאומים בני דקה.

יולי יואל אדלשטיין: אני מפעיל את ההצבעה לצורך הרשמה בלבד, מי שמעוניין יכול להירשם לנאומים.

יולי יואל אדלשטיין: חברת הכנסת יעל גרמן, תפתחי בבקשה היום את הנאומים.

יעל גרמן: תודה רבה לך, אדוני היושב-ראש.

יעל גרמן: חבריי וחברותיי חברי הכנסת, אני יודעת שהיום אנחנו מתעסקים, עוסקים, חושבים, מדברים על כן או לא בחירות.

יעל גרמן: אני דווקא רוצה לדבר על תושבי עוטף עזה.

יעל גרמן: ואני רוצה לספר לכם שלפני יומיים עלתה לאוויר עצומה הקוראת לכולנו לחתום על מיגון מעבר לשבעת הקילומטרים.

יעל גרמן: יש לי חברה בשם תמי שגרה בצאלים.

יעל גרמן: בכל פעם שחוזר סבב ההתקפות והטילים היא מוצאת לה מקום במסדרון בין שני קירות, מפני שאין לה ממ"ד ואין לה אפשרות להגן על עצמה.

יעל גרמן: כמוה יש עוד עשרות אלפי תושבים.

יעל גרמן: אז אני קוראת לכם חברי הכנסת לחתום על העצומה, ולאלה שמנהלים היום משא ומתן – גם אם הם הפסיקו אותו – על הקואליציה: חישבו על תושבי הדרום.

יולי יואל אדלשטיין: תודה לחברת הכנסת יעל גרמן.

יולי יואל אדלשטיין: חבר הכנסת עיסאווי פריג', בבקשה, אדוני.

יולי יואל אדלשטיין: אחריו – חברת הכנסת היבה יזבק.

עיסאווי פריג': אדוני היושב-ראש, חברים, עירית לינור מגישה את "המילה האחרונה" בגלי צה"ל.

עיסאווי פריג': אתמול בתוכנית היא אמרה שבמקום להזמין את איימן עודה להשתתף בהפגנה של שבת, יש לעבור בתחנת דלק של Yellow, לקחת שני ערבים, והם מייצגים את הציבור הערבי.

עיסאווי פריג': אותה עירית לינור לפני שנתיים כינתה את נשיא המדינה "חתיכת חצוף".

עיסאווי פריג': היא הושעתה לשבוע.

עיסאווי פריג': אותה עירית לינור לפני חודש העלילה על עיתונאי מחדשות 13, אביעד גליקמן, שאשתו מדליפה לו בניגוד לחוק חומרי חקירה מהפרקליטות – והתנצלה.

עיסאווי פריג': אותה עירית לינור כינתה סטודנטית שהתלוננה על הטרדה מינית "זונה" – והתנצלה.

עיסאווי פריג': תמיד היא מתנצלת או מושעית וממשיכה לשדר.

עיסאווי פריג': אני רוצה לחשוב על לוסי אהריש, שדרנית ערבייה, שתגיד לבנימין נתניהו: תעבור בשוק הכרמל, תיקח שני מרוקאים במקום ביטן.

עיסאווי פריג': מה היו עושים לה?

עיסאווי פריג': אני אומר: עירית לינור מזלזלת, מקללת ומשקרת בלי סוף.

יולי יואל אדלשטיין: תודה.

עיסאווי פריג': הפעם היא לא צריכה להתנצל, גם לא להיות מושעית לשבוע; היא צריכה ללכת הביתה.

יולי יואל אדלשטיין: תודה, אדוני.

עיסאווי פריג': אני בטוח שימצאו לה שעות שידור בערוץ 20.

יולי יואל אדלשטיין: תודה.

יולי יואל אדלשטיין: חבר הכנסת – סליחה, חברת הכנסת, היבה יזבק.

יולי יואל אדלשטיין: אחריה – חבר הכנסת ישראל אייכלר.

היבה יזבק: כבוד היושב-ראש, חברות וחברי הכנסת, אני מוצאת את עצמי נאלצת לעסוק בסוגיה שאמורה להיות מובנת מאליה ואבסורדית: הזכות של כל ילד לשחק.

היבה יזבק: האבסורד הוא שהמדינה מענישה ילדים רק כי הם נולדו בכפרים שהיא מסרבת להכיר בהם.

היבה יזבק: התושבים של כפר רכמה קיבלו לפני כמה ימים צו הריסה לגן שעשועים קטן.

היבה יזבק: אלה ילדים שהופקרו על ידי המדינה – ללא מסגרת חינוך אפילו – בכפר שלהם.

היבה יזבק: לפני כחמש שנים החליטה המועצה הארצית לתכנון ולבנייה על הקמתו והסדרתו של הכפר.

היבה יזבק: ההחלטה עדיין מחכה לאישור הממשלה ואינה מבוצעת עד היום.

היבה יזבק: הרשויות מחליטות להעניש את הילדים בזכות הבסיסית שלהם: משחקייה קטנה.

היבה יזבק: אי-אפשר להמשיך למנוע פיתוח של הכפרים, ותוך כדי כך גם להתייחס לתושבי כפרים כאל פושעים.

היבה יזבק: וזה לא רק המקרה של כפר רכמה, אלא יש עשרות כפרים שעדיין לא הוכרו.

היבה יזבק: אני מבקשת להפסיק מייד את צו ההריסה ולהמשיך את תהליך ההכרה בכפר על ידי הממשלה – ובכל הכפרים.

היבה יזבק: תודה.

יולי יואל אדלשטיין: תודה, חברת הכנסת יזבק.

יולי יואל אדלשטיין: חבר הכנסת ישראל אייכלר, בבקשה, אדוני.

יולי יואל אדלשטיין: אחריו – חברת הכנסת מיקי חיימוביץ'.

ישראל אייכלר: אדוני היושב-ראש, חברי הכנסת, בשבוע שעבר פורסם סרטון שהרעיד כל לב של כל בן אנוש בארץ.

ישראל אייכלר: בסרטון נראה נער חרדי מוגבל בשכלו מוכה באכזריות על ידי קבוצת שוטרים, בניסיון לפזר איזו מדורת ל"ג בעומר, עד כדי כך שדמו ניגר על הארץ, הדם על פניו, וזעקתו נשמעה מסוף העולם ועד סופו.

ישראל אייכלר: הארץ געשה ורעשה, ולשבחן של הרשתות החברתיות – לא משנה דתיים או אחרים – כולם זעקו את כאבו של הנער, שקרא נואשות לאימו.

ישראל אייכלר: אבל השוטרים לא הושעו; המפקדים לא הודחו; השוטרים והשוטרות שהסתירו את זכות הצילום של אזרחים מוכים לא הוצבו אל עמוד הקלון.

ישראל אייכלר: לא צריך להיות חוקר דגול כדי לזהות את השוטרים המכים, כי התמונות ברורות והסרטון מדבר בעד עצמו.

ישראל אייכלר: השוטרים והשוטרות שביצעו פשע שנאה ואלימות נגד הנער טרם הועמדו לדין, הם עדיין בשירות סדיר במשטרת ישראל, והם מסוכנים לציבור.

ישראל אייכלר: אין מילים שיכולות לתאר את הזעם האצור בתוך לב כל יהודי וכל אדם למראה האכזריות הבלתי-נתפסת הזאת.

ישראל אייכלר: נשגב מבינתי בשביל מה צריכים לשלוח משמר הגבול, בשביל מדורת ל"ג בעומר.

יולי יואל אדלשטיין: תודה.

ישראל אייכלר: כיצד אפשר לעבור על כך לסדר-היום?

ישראל אייכלר: אני מבקש את תשובת השר, ודרישה מהמפכ"ל להשעות מיידית את כל השוטרים והשוטרות שמעורבים עד שיתברר מי האחראי לפשע המחריד, אחרת הם מכתימים את כלל משטרת ישראל בכתם האלימות השלטונית.

ישראל אייכלר: תודה רבה.

יולי יואל אדלשטיין: תודה, חבר הכנסת אייכלר.

יולי יואל אדלשטיין: חברת הכנסת מיקי חיימוביץ', בבקשה, גברתי, ואחריה – חבר הכנסת עבד אל חכים חאג' יחיא.

מיכל (מיקי) חיימוביץ': אדוני היושב-ראש, חברי וחברות הכנסת, אני יודעת שהמצב פה נפיץ, ואנחנו עוד נדבר על זה ארוכות היום והלילה, אבל אני רוצה לנצל את הדקה הזאת שלי היום מכאן מירושלים לדבר על מה שקורה רחוק מכאן בחיפה.

מיכל (מיקי) חיימוביץ': היום פרסם כתב חדשות 13 אלי לוי כי בשעות הבוקר המוקדמות דיווחו תושבים במפרץ חיפה על ריח חריף המזכיר צמיגים שרופים באזור צומת וולקן במפרץ.

מיכל (מיקי) חיימוביץ': דיווח זה מגיע בהמשך לאירוע דליפת הגז שהתרחש במפעל חברת דור כימיקלים במפרץ חיפה לפני שבוע וחצי, שגם הוא התגלה בזכות ערנותם של תושבי המפרץ – דליפה שהביאה לסיכון תושבי האזור ולחסימת אזור נרחב במפרץ לשעות רבות.

מיכל (מיקי) חיימוביץ': אזור מפרץ חיפה הוא פצצה מתקתקת.

מיכל (מיקי) חיימוביץ': זהו נושא ידוע ומוכר כבר שנים, ועדיין, כמו הרבה נושאים סביבתיים אחרים, עד שלא יקרה אסון, שום דבר משמעותי לא יקרה.

מיכל (מיקי) חיימוביץ': ביום שישי האחרון לקחתי חלק בצעדה שארגן בחור צעיר, אורי, ממכינת רבין אשר בקריית טבעון, אשר נמצאת במרחק אווירי של כמה עשרות מטרים מחוות מכלים שמאוחסן בהם חומר דליק ומסוכן, וסמוך אליהם נמצאים בתי ספר, גני ילדים ובתים פרטיים.

מיכל (מיקי) חיימוביץ': מדובר באוזלת יד מתמשכת, אדוני היושב-ראש.

מיכל (מיקי) חיימוביץ': זה בידיים שלנו, חברי הבית הזה.

מיכל (מיקי) חיימוביץ': בריאותם של תושבי מפרץ חיפה והקריות חייבת לעמוד בראש סדר העדיפויות של כולנו, ומייד.

מיכל (מיקי) חיימוביץ': תודה רבה.

יולי יואל אדלשטיין: תודה, חברת הכנסת חיימוביץ'.

יולי יואל אדלשטיין: חבר הכנסת עבד אל חכים חאג' יחיא, בבקשה, אדוני, ואחריו – חבר הכנסת מיכאל ביטון.

עבד אל חכים חאג' יחיא: בסם אללה א-רחמאן א-רחים.

עבד אל חכים חאג' יחיא: כבוד היושב-ראש, שלשום נרצחה אנתסאר אל-עיסאווי ברמלה.

עבד אל חכים חאג' יחיא: האישה הזאת נרצחה כי היא עמדה כחיץ בין היורה לבין הבן שלה.

עבד אל חכים חאג' יחיא: היא נרצחה במקום הבן שלה, כי רצו לרצוח את הבן.

עבד אל חכים חאג' יחיא: היא הגנה בגופה על הבן שלה והיא נרצחה.

עבד אל חכים חאג' יחיא: הקלות של השגת הנשק בידי הערבים היא לא נסבלת, לכן אנחנו נחזור על זה עוד פעם ועוד פעם ועוד פעם, עד שמישהו יבין שהוא שותף לשפיכת הדמים, שמישהו בממשלה יבין שהוא שותף לשפיכת הדמים האלה והוא צריך לעשות מעשה.

עבד אל חכים חאג' יחיא: אבל כבוד היושב-ראש, במקרה הזה היה משהו שעוד לא היה: מוכתאר מוסראתי הלך למשטרה ואמר להם: אח שלי הוא זה שרצח את האישה הזאת; הסגיר את אח שלו.

עבד אל חכים חאג' יחיא: הנושא הזה לא היה אף פעם, אבל השאלה היא אם אנשים שיגיעו למשטרה ויסגירו אנשים יקבלו גם הגנה מהמשטרה.

עבד אל חכים חאג' יחיא: המשטרה לא עושה כלום ולא נותנת הגנה גם לעדים.

יולי יואל אדלשטיין: תודה חבר הכנסת עבד אל חכים חאג' יחיא.

יולי יואל אדלשטיין: חבר הכנסת מיכאל ביטון, בבקשה, אדוני, ואחריו – חבר הכנסת יואב סגלוביץ'.

מיכאל ביטון: כבוד יושב-ראש הכנסת, בימים אלה של ממשלה קמה ונופלת, אסור לשכוח את האזרחים ואת הכאבים היום-יומיים שלהם.

מיכאל ביטון: אני רוצה לדבר על עובדי קרן קרב, אחת מתוכניות הדגל של משרד החינוך, שעושה מהפכות בחינוך הבלתי-פורמלי בתוך בתי הספר היסודיים, בעיקר בפריפריה, 3,000 עובדים שעושים מהפכה חינוכית.

מיכאל ביטון: העובדים האלה עבדו במשרד החינוך, לאחר מכן משרד החינוך העביר אותם לחברה למתנ"סים כמועסקים של חברה ממשלתית, ולאחרונה משרד החינוך בוחר לבצע מכרז, ובו החברה למתנ"סים משתתפת עם עוד חברות, כמו חברת "עתיד", וכנראה שחברת "עתיד" תזכה במכרז בשל העובדה שהיא מורידה את התנאים של העובדים, את היקף הפעילות ואת האיכות של הפעילות.

מיכאל ביטון: לאחרונה החברה למתנ"סים, שהיה לי הכבוד להיות חבר דירקטוריון בה, הוכרה על ידי ממשלת ישראל כספק ישיר שפטור ממכרז ממשלתי.

מיכאל ביטון: אז הבאנו עובדים לחברה ממשלתית שפטורה ממכרז ממשלתית, שעובדים טוב, מטפלים בילדינו, ואנחנו מפריטים את עצמנו לדעת ומוציאים אותם מחדש למדבר של חברת קבלן, ועתידם לא נודע.

מיכאל ביטון: אני קורא לשר בנט בימים האחרונים שלו לעשות מעשה ולהציל 3,000 עובדים ואת החינוך בישראל.

מיכאל ביטון: תודה.

יולי יואל אדלשטיין: תודה, חבר הכנסת מיכאל ביטון.

יולי יואל אדלשטיין: חבר הכנסת יואב סגלוביץ', בבקשה, אדוני, ואחריו – חבר הכנסת אלעזר שטרן.

יואב סגלוביץ': אדוני היושב-ראש, עוד מעט תעלה הצעת חוק פרטית לפיזור הכנסת.

יואב סגלוביץ': ההצעה הזאת לא נולדה כי זה טוב למדינה, לא כי זה נכון לביטחון המדינה, לא כי זה נכון לכלכלה, לא כי זה נכון לבריאות או לחינוך, לא כי רוב חברי הכנסת, גם מהקואליציה, חושבים שזה נכון.

יואב סגלוביץ': ההצעה עולה כי ראש הממשלה רוצה לסכל כל אפשרות שנשיא המדינה יטיל את הרכבת הממשלה על מישהו אחר, שזה לא הוא, ושהמישהו האחר הזה יוכל להרכיב ממשלה, והוא יוכל – ממשלה שתדאג לחינוך, שתעסוק בבריאות, שתתגבר את מערכת האכיפה, רחמנא לצלן, ובכלל תהיה אכפתית לתושבי המדינה, אבל דבר אחד לא יקרה בממשלה הזאת: בנימין נתניהו לא יישב בראשה.

יואב סגלוביץ': וגם היום הכול סובב סביב אדם אחד שכל האנשים סביבו עומדים ומוחאים לו כף – הם עדיין לא הגיעו לאולם – כאילו אין מדינה, כאילו אין אחריות, כאילו באמת אין שום אפשרות אחרת.

יואב סגלוביץ': זו הסיבה היחידה שההצעה הזאת עולה עכשיו, ולא בדרך המלך, ופעלו כך תמיד מאז קום המדינה.

יואב סגלוביץ': הכלל הוא שהראשון נכשל – מעביר לבא בתור, ולא משנים את הכללים תוך כדי המשחק, גם אם זה חוקי.

יואב סגלוביץ': אז היכן אותם אנשים שחושבים על מה שאני אומר עכשיו?

יואב סגלוביץ': כנראה בהצבעה לא נראה אותם עושים מעשה ממלכתי – אפילו אחד, מאז שהם נבחרו.

יולי יואל אדלשטיין: תודה לחבר הכנסת סגלוביץ'.

יולי יואל אדלשטיין: חבר הכנסת אלעזר שטרן, בבקשה, אדוני, ואחריו – חברת הכנסת אורית פרקש-הכהן.

אלעזר שטרן: אדוני היושב-ראש, המשא ומתן קואליציוני, כן או לא, מזכיר לי אנקדוטה חשובה שהייתה לי אפילו איתך באופן אישי, שהיא כואבת לי, דוגרי – זאת אומרת, אני חס וחלילה לא מטיל צל-צילו של דופי – על הפטנט עם הגיור.

אלעזר שטרן: אדוני היושב-ראש, היה לי, לנו, אני יכול להגיד, חוק ביד.

אלעזר שטרן: הוא כבר גמר הכנות לקריאה שנייה ושלישית ויכולנו להביא אותו למליאה.

אלעזר שטרן: נכנעתי לבקשתם של השר בנט וראש הממשלה, אפשר לומר, להמיר את זה בהחלטת ממשלה.

אלעזר שטרן: המרנו בהחלטת ממשלה – הייתי כמו טירון פוליטי – והגיור עומד באותו מקום, וראש הממשלה ביטל את זה בהינף יד אחד, בלילה אחד, בשנייה אחת, את אותה החלטת ממשלה, וההתבוללות והזלזול ביהדותם של עולי חבר המדינות ממשיכים להכות בכולנו כל הזמן.

אלעזר שטרן: תודה.

יולי יואל אדלשטיין: תודה, חבר הכנסת אלעזר שטרן.

יולי יואל אדלשטיין: חברת הכנסת אורית פרקש-הכהן.

יולי יואל אדלשטיין: אחריה – חבר הכנסת בועז טופורובסקי.

אורית פרקש הכהן: יושב-ראש הכנסת, המשא ומתן הקואליציוני מביא אותנו לשיאים חדשים, ובכל זאת אני מבקשת להתייחס לנקודה אחת שהטרידה אותי.

אורית פרקש הכהן: לאחרונה פורסם כי ראשי איחוד מפלגות הימין, מי שמסמנים את עצמם כעומדים בראש המחנה הדתי-הלאומי, דורשים שבהסכמים הקואליציוניים ייכנס סעיף שלמתגייסים לצבא מישיבות ההסדר יוקצה מסלול מיוחד, נפרד לחלוטין ונטול נשים.

אורית פרקש הכהן: אם אכן הפרסומים נכונים, זהו רגע עצוב לציונות הדתית – שנציגיה מתמקדים בנושאים כאלה.

אורית פרקש הכהן: הציונות הדתית של תורה ועבודה שאני גדלתי עליה משמעותה השתלבות וכיבוד הדדי, ולא להפך; שילוב המסורת עם העולם המודרני.

אורית פרקש הכהן: הגישה של ההפרדה היא שמחזירה אותנו אחורה.

אורית פרקש הכהן: זה לא השיח של הציונות הדתית, שמקפידה לשלב את ההלכה בלי לייצר נתק עם החברה.

אורית פרקש הכהן: מי שרוצה מסלול נפרד לחלוטין – שיתגייס ליחידות החרדיות.

אורית פרקש הכהן: עוד בספר שופטים דבורה הנביאה הובילה את ישראל לניצחון על סיסרא, בזכות שיתוף פעולה עם ברק בן אבינֹעם ויעל.

אורית פרקש הכהן: ברק הודיע כי לא יצא למלחמה בלעדיה, ויעל היא שהרגה את סיסרא והביאה ל-40 שנים של שקט.

אורית פרקש הכהן: אז למה מה שהיה טוב ונכון לישראל בימי השופטים פסול לחלוטין היום?

אורית פרקש הכהן: אני הייתי מצפה שבמקום לעסוק בסביבה נטולת בנות יעסקו ראשי הציונות הדתית בטיפול שורש עם אפס סובלנות בשיח רבני משפיל ומקומם שיוצא מהחוגים האלה בשנים האחרונות.

אורית פרקש הכהן: בחודשים הקרובים תסיים בתי את לימודי התיכון שלה בתיכון פלך בירושלים ותתחיל ללמוד במדרשה.

אורית פרקש הכהן: לאחר מכן היא תתגייס לצה"ל לשירות מחייב ומשמעותי.

אורית פרקש הכהן: הבת שלי לא צריכה לראות ציונות דתית שקוראת בפניה לייצר מסגרת נטולת נוכחות ממנה או מחברותיה, ואני לא מוכנה להתבייש בשמה של בתי, שאותה אני מחנכת שהיא שווה בין שווים ושעם עבודה קשה, הכול אפשרי.

אורית פרקש הכהן: תודה רבה.

יולי יואל אדלשטיין: תודה רבה.

יולי יואל אדלשטיין: חבר הכנסת בועז טופורובסקי, בבקשה, אדוני.

יולי יואל אדלשטיין: אחריו – חברת הכנסת אורלי פרומן.

בועז טופורובסקי: אדוני היושב-ראש, חבריי חברי הכנסת, גם היום אמנה את תאונות הדרכים הקטלניות שהתרחשו בשבוע שחלף.

בועז טופורובסקי: ב-21 במאי הולך רגל פלסטיני בן 50 נהרג לאחר שחצה את כביש 55 סמוך לקרני שומרון.

בועז טופורובסקי: ב-23 במאי שמס חלמי בת השנתיים וחצי נהרגה מפגיעת רכב בכפר אעבלין שבצפון.

בועז טופורובסקי: ב-25 במאי הולך רגל נהרג מפגיעת רכבת סמוך לתחנה סגולה בפתח תקווה; אתמול, 26 במאי, פעוט בן שנתיים נהרג במזרח ירושלים מפגיעת רכב שבו נהג אביו.

בועז טופורובסקי: על פי הלשכה המרכזית לסטטיסטיקה, בחודש אפריל 2019 נרשמו 847 תאונות דרכים עם נפגעים, ומהן 25 תאונות קטלניות ו-118 תאונות עם פצועים קשה.

בועז טופורובסקי: בתאונות אלה נפגעו 1,562 איש, ומהם 25 הרוגים ו-133 פצועים קשה.

בועז טופורובסקי: נתונים אלו צריכים להדאיג את כל נבחרי הציבור שיושבים פה לידי וכל אחד מאזרחי מדינת ישראל.

בועז טופורובסקי: תודה.

יולי יואל אדלשטיין: תודה, חבר הכנסת בועז טופורובסקי.

יולי יואל אדלשטיין: חברת הכנסת אורלי פרומן, בבקשה, גברתי, ואחריה – חבר הכנסת יועז הנדל.

אורלי פרומן: אדוני היושב-ראש, אתמול השתתפתי בהפגנת מחאה של הורים שהתקיימה תחת הכותרת הנוקבת: זהו מצב חירום, דורשים חסינות לילדים.

אורלי פרומן: עמדתי שם בתוך קהל רב של הורים צעירים וילדים רכים ושמעתי סיפורים קורעי לב על דויד דייגי, זיכרונו לברכה, שהמטפלת שלו התעללה בו עד מותו; על בנה של בת אל רוגוב, שרק לאחרונה התוודעה לאלימות שהפעילה המטפלת כלפיו.

אורלי פרומן: ואלו רק שני סיפורים מני רבים שאנחנו יודעים עליהם אל מול כאלה שאני בטוחה שאנחנו עדיין לא יודעים.

אורלי פרומן: בכאב רב אני אומרת: מה הפלא שאנחנו עדים להתעללות בפעוטות כאשר אין שום הסדרה של נושא החינוך בגיל הרך; אין פיקוח; אין הכשרה של מטפלות, סייעות, צוותים חינוכיים, שאמורים לשמור על הפעוטות, לחנך אותם, לדאוג להתפתחותם התקינה.

אורלי פרומן: זו אחריות המדינה להסדיר את הנושא ולהבטיח את שלומם של ילדינו כבר מגיל לידה.

אורלי פרומן: הסדרה של הנושא תהיה גם הדרך להבטיח לילדים כולם נקודת פתיחה שווה לחיים.

אורלי פרומן: אבל אני אפילו לא מדברת על זה כרגע – אני מדברת על הבסיס; אני מדברת על כך שחייבים להבטיח את ביטחונם ושלומם של הפעוטות קודם כול ולפני הכול.

אורלי פרומן: חוק הפיקוח עבר ואמור להיכנס לתוקף בספטמבר.

יולי יואל אדלשטיין: תודה.

אורלי פרומן: אני קוראת לכל הגורמים להתקין את התקנות ולגרום לכך שהחוק יהיה תקף, ולהפעיל אכיפה אמיתית.

אורלי פרומן: אבל לא נתבלבל: עלינו להבטיח בבית הזה שאחריות המדינה לגיל הרך תהיה מוסדרת, מתוקצבת – –

יולי יואל אדלשטיין: תודה.

אורלי פרומן: – – ומפוקחת.

אורלי פרומן: זו חובתנו.

אורלי פרומן: תודה.

יולי יואל אדלשטיין: חבר הכנסת יועז הנדל, בבקשה, אדוני.

יולי יואל אדלשטיין: אחריו – חברת הכנסת מירב כהן.

יועז הנדל: תודה רבה, אדוני היושב-ראש.

יועז הנדל: שמענו פה קודם את חבריי – את בועז, את אורית, את אורלי.

יועז הנדל: יש בעיות אמיתיות במדינת ישראל.

יועז הנדל: בימים כתיקונם הייתי עומד כאן ומדבר על מה שקורה בבקעת הירדן.

יועז הנדל: קראתי כתבה של אלישע בן קימון על מה שקורה עם חקלאי הבקעה, חבריי, שסובלים מקריסה כלכלית.

יועז הנדל: אין מים, חשמל – בעיות כאילו אנחנו בשנות החמישים – בציר פלפלים שמתקלקלים.

יועז הנדל: וזה אזור שנחשב אסטרטגי, לפחות על פי המצע של כחול לבן; אני מקווה שגם על פי המצע של הליכוד, אם יום אחד הוא ייכתב.

יועז הנדל: ובמקום זה, מה אנחנו עושים היום?

יועז הנדל: בפעם שעברה שהתכנסנו כאן התעסקנו בלהגדיל את מספר השרים – נושא שאולי חשוב לבן אדם אחד, אבל לא למדינת ישראל.

יועז הנדל: היום אנחנו מתעסקים באיך לבזבז עוד כסף על בחירות, כי ראש הממשלה לא מסוגל להרכיב קואליציה.

יועז הנדל: ומוחרתיים במה נעסוק?

יועז הנדל: עוד פעם בוועדה כזאת או אחרת שתעביר חוק פרסונלי.

יועז הנדל: אני לא יודע איך מגדירים את זה, אבל טובת מדינת ישראל זו לא ההגדרה.

יועז הנדל: אני לא מבין.

יועז הנדל: אני לא רואה כאן את חבריי מהליכוד, הם כנראה עסוקים מדיי, אבל בכל זאת אני פונה אליהם: חברים, יש מדינה ויש אזרחים ויש לנו משימות רבות כנבחרי ציבור.

יועז הנדל: לא יכול להיות שכל מה שעסוקים בו זה האם נתניהו מצליח או לא מצליח לייצר לעצמו את החסינות שהוא כל כך רוצה.

יועז הנדל: תודה.

יולי יואל אדלשטיין: תודה, חבר הכנסת יועז הנדל.

יולי יואל אדלשטיין: חברת הכנסת ע'דיר כמאל מריח, בבקשה, גברתי, ואחריה – חבר הכנסת גדי יברקן.

ע'דיר כמאל מריח: האלימות במגזר שלנו ממשיכה להשתולל.

ע'דיר כמאל מריח: בשבוע שעבר ראיתי כיצד ליבה של חברתי עאידה תומא סלימאן נשבר אל מול המחדל של ממשלת ישראל, שממשיכה לברוח מאחריותה לספק ביטחון לכל אזרחיה ללא הבדלי דת, גזע ומין.

ע'דיר כמאל מריח: בכפר שלי, בדאלית אל-כרמל, נדקר למוות דניאל חלבי.

ע'דיר כמאל מריח: דניאל נותר בן 19 לנצח, והוא לא יגשים את חלומותיו.

ע'דיר כמאל מריח: ברמלה נורתה למוות בדם קר אנתסאר אל עיסאווי, בת 48, בסכסוך בין עבריינים.

ע'דיר כמאל מריח: אני שואלת את שרי הממשלה: האם אתם חירשים?

ע'דיר כמאל מריח: האם אתם לא שומעים אותנו?

ע'דיר כמאל מריח: האם אימו של דניאל לא זעקה מספיק חזק או האם ילדיה של אנתס

ע'דיר כמאל מריח: אר לא בכו מספיק על אימם כדי שתשימו לב אליהם?

ע'דיר כמאל מריח: האם דמם של הדרוזים, המוסלמים או הנוצרים אינו שווה לדמם של היהודים, אינו סמיך יותר, אינו חשוב מספיק בשביל ממשלת ישראל?

ע'דיר כמאל מריח: חייבים למגר את האלימות – בחינוך, בהסברה, בהגברת האכיפה ובהידוק ההרתעה.

ע'דיר כמאל מריח: תודה.

יולי יואל אדלשטיין: תודה לחברת הכנסת מריח.

יולי יואל אדלשטיין: חבר הכנסת גדי יברקן, בבקשה, אדוני.

יולי יואל אדלשטיין: אחריו – חברת הכנסת עאידה תומא סלימאן.

יולי יואל אדלשטיין: חבר הכנסת יברקן, קראתי לך.

דסטה גדי יברקן: אדוני היושב-ראש, אני שמעתי פה נאומים בני דקה של חברי ישראל אייכלר בעניין אלימות שוטרים במח"ש.

דסטה גדי יברקן: אני רוצה להגיד שיש פה איזושהי צביעות מסוימת מצד חברי הקואליציה, המפלגות החרדיות.

דסטה גדי יברקן: לפני ארבעה חודשים נהרג בחור בשם יהודה ביאדגה על ידי שוטר בבת ים, ולא ראיתי אותם זועקים: מח"ש, וצריך לשים את השוטר הזה מאחורי סורג ובריח, ואף להעמיד אותו לדין.

דסטה גדי יברקן: אלימות היא אלימות, ולאלימות אין צבע.

דסטה גדי יברקן: ואם חבריי חברי הכנסת מהקואליציה, וספציפית מהמפלגות החרדיות, יכולים לבוא לכאן לדבר רק כשאיזה נער חרדי סופג מכות על ידי שוטרים – אסור לנהל את המדינה לפי מגזרים, ואני מציע להם לעסוק בנושא הזה כנושא לאומי ואזרחי ממדרגה ראשונה, אלימות שוטרים.

דסטה גדי יברקן: ואני אפילו לא שמעתי אותם מגנים את זה.

דסטה גדי יברקן: אני גיניתי את זה בפעם הראשונה כשזה היה.

דסטה גדי יברקן: אלימות שוטרים לא צריכה להיות, הן נגד ערבים, הן נגד חרדים, הן נגד אתיופים, ובכלל נגד בני אדם במדינה דמוקרטית.

דסטה גדי יברקן: אזרחים צריכים להסתובב במדינתם בצורה חופשית, כי זו ארצם, והמשטרה אמורה להגן עליהם; הם לא אמורים להתגונן מפני המשטרה ולפחד.

דסטה גדי יברקן: תודה רבה.

יולי יואל אדלשטיין: תודה, חבר הכנסת גדי יברקן.

יולי יואל אדלשטיין: חברת הכנסת עאידה תומא סלימאן, בבקשה, גברתי.

יולי יואל אדלשטיין: אחריה – חברת הכנסת מאי גולן.

עאידה תומא סלימאן: כבוד היושב-ראש, התייחס לזה גם חבר הכנסת עיסאווי פריג'.

עאידה תומא סלימאן: היום פניתי במכתב לשר הביטחון מר ביבי נתניהו, בנימין נתניהו, כשר האחראי לגל"צ, וביקשתי לפטר את העיתונאית לאחר ההתבטאויות שלה.

עאידה תומא סלימאן: כמובן שאני מדברת על העיתונאית עירית לינור, שאמרה שהיה כדאי והיה אותו דבר אם היו עוברים – בהתייחסה להשתתפות של חבר הכנסת איימן עודה, יו"ר הרשימה חד"ש-תע"ל, בהפגנה של שבת – שהיה כדאי לעבור ולקחת שני מתדלקים וזה היה אותו דבר.

עאידה תומא סלימאן: אני לא יודעת את מי היא התכוונה להעליב, במי היא רצתה להטיח עלבון, בחבר הכנסת איימן עודה או במתדלקים – להגיד שאיימן עודה לא שווה מבחינה פוליטית או להגיד שהמתדלקים לא שווים בכלל.

עאידה תומא סלימאן: אני חושבת שזו גישה גזענית שהגיע הזמן להפסיק אותה.

עאידה תומא סלימאן: מה שגורם לי קצת צער זה שאני צריכה לפנות לאדם שהוביל גם כן גישה גזענית, ולבקש ממנו שינקוט עמדה נגד העיתונאית – –

יולי יואל אדלשטיין: תודה.

עאידה תומא סלימאן: – – שהינו במקרה הזה גם ראש הממשלה וגם שר הביטחון.

יולי יואל אדלשטיין: תודה, חברת הכנסת סלימאן.

יולי יואל אדלשטיין: חברת הכנסת מאי גולן תהיה אחרונת הדוברים בנאומים בני דקה.

מאי גולן: אדוני היושב-ראש, בתקופה האחרונה נסגרים עוד ועוד סניפי בנקים בדרום תל אביב – בשכונת התקווה, בכפר שלם; הסניף היחיד, אגב, בכפר שלם נסגר – הכול חלק ממגמה של לייעל כביכול את סניפי הבנקים, לצמצם את העבודה.

מאי גולן: בפועל מי שסובל הכי הרבה זה הקשישים, זה אלו שלא יודעים איך לתפעל אפליקציה בפלאפון, זה אלו שלא יודעים בכלל איך להתנהל בלי ללכת לבנק, לשבת מול הבנקאי ולדבר איתו.

מאי גולן: אני מקבלת, בלי להגזים, מאות פניות מאז שנבחרתי לכנסת כדי לעזור בנושא הזה.

מאי גולן: פנינו למפקחת על הבנקים, לד"ר חדוה בר, פנינו ופנינו ופנינו, ומשום מה אין שום תשובה בנושא.

מאי גולן: אני פונה אליה מכאן, אולי היא שומעת אותי: הגברת בר, לו אימך בת ה-70 או בת ה-80 הייתה ניגשת היום לאיזשהו סניף בנק והוא היה סגור בפניה, והיו אומרים לה: גברת, לכי לאייפון הפרטי שלך ותנסי למשוך משם את קצבת הביטוח הלאומי שלך, סביר להניח שלא היית נותנת לה לעשות את זה.

מאי גולן: ולכן, אני, מכאן, לא מחכה לבנקים שיתעוררו כדי לדאוג לנו, או בטח לקשישים המוחלשים, ובטח ובטח לא בשכונה כזאת מוחלשת, כשנסגרים עוד ועוד סניפים.

מאי גולן: אני קוראת מפה לגברת בר לאכוף את החוק מלפני שנה, שנותן לה את הזכות שלא לסגור בנקים בהחלטה, ולהחזיר את הפעילות הכי בסיסית לאוכלוסיות המוחלשות.

מאי גולן: תודה.

יולי יואל אדלשטיין: תודה לחברת הכנסת מאי גולן.

יולי יואל אדלשטיין: אם כן, עד כאן נאומים בני דקה.

יולי יואל אדלשטיין: אנחנו נעבור לנאומי בכורה.

יולי יואל אדלשטיין: אני מתכבד להזמין את חבר הכנסת יזהר שי לשאת נאום בכורה.

יולי יואל אדלשטיין: מי שיברך אותו הוא חבר הכנסת גבי אשכנזי.

יולי יואל אדלשטיין: עד עשר דקות לרשות אדוני.

יזהר שי: אדוני היושב-ראש, חברותיי וחבריי לכנסת העשרים-ואחת, "מי האיש הֶחפץ חיים אֹהב ימים לראות טוב.

יזהר שי: נצֹר לשונך מרע ושפתיך מדבֵּר מרמה.

יזהר שי: סור מרע ועשה טוב בקש שלום ורדפהו".

יזהר שי: זכות גדולה היא לעמוד בפניכם כאן היום.

יזהר שי: אני, החפץ בחיים, באתי הנה כדי לראות טוב, כדי לעשות טוב, כדי לבקש שלום.

יזהר שי: ותמיד אזכור שלא די לבקש שלום, אלא שאנחנו מצווים גם לרדוף אותו: "בקש שלום ורדפהו" – שלום בתוכנו, שלום בין כולנו, שלום בינינו לבין השכנים שלנו.

יזהר שי: בתמצית, זוהי השליחות שלי בכנסת ישראל.

יזהר שי: אני כאן כדי לעשות טוב, כדי לבקש שלום ולרדוף אותו.

יזהר שי: אדוני היושב-ראש, לפני 77 שנים, בנובמבר 1942, התכנסו מנהיגי תנועות הנוער בגטו קרקוב, במקום שכיום נקרא על שמם, כיכר גיבורי הגטו.

יזהר שי: זו הכיכר ממנה יצאו המשלוחים למחנות ההשמדה.

יזהר שי: זו הכיכר שבה פעל חסיד אומות העולם אוסקר שינדלר להציל יהודים.

יזהר שי: בפגישה הזאת החליטו המנהיגים הצעירים לפתוח במרד, ובסופה קם אהרון דולק ליבסקינד – הוא היה בן 30 – מפקד מרד גטו קרקוב, ואמר לנוכחים: אין נסיגה מדרכנו, אבל בזכותנו תופענה אולי בספר תולדות עמנו שורות אחדות שתספרנה על נוער יהודי אשר קם ונלחם על כבודו.

יזהר שי: למען שורות אלו, כך אמר ליבסקינד, כדאי למות.

יזהר שי: והינה, 77 שנים אחרי הדברים הללו, ושמו של גיבור גטו קרקוב, אהרון ליבסקינד, נישא כאן, מעל הבמה הזאת, בכנסת ישראל.

יזהר שי: הוא והחברים שלו, מנהיגי תנועות הנוער, כתבו את שלוש השורות המפוארות שלהם בהיסטוריה של העם היהודי.

יזהר שי: הייתי בכיכר גיבורי הגטו פעמיים בשנתיים האחרונות, ושם, אל מול אנדרטת הכיסאות הדוממים, מי שמכיר, גמלה בי ההכרה ששלוש השורות הן גם בבחינת צו ומורשת עבורנו כאן היום.

יזהר שי: חובה עלינו לחשוב, כל אחת ואחד מאיתנו, על השורות שלנו, על האותיות, המילים, המשפטים שאנחנו מחברים בעצמנו, במו ידינו, כדי להשיא את תרומתנו הצנועה לעוד דף, לעוד פרק בהיסטוריה של העם היהודי ושל מדינת ישראל.

יזהר שי: בתחנות השונות של חיי ראיתי עד היום הרבה אנשים "רגילים", במירכאות, כותבים את השורות שלהם.

יזהר שי: תת-אלוף רן פקר, זכרו לברכה, הטייס המהולל, היה אדם כזה.

יזהר שי: הוא הקים את פרויקט "צהלה" כדי להעניק הזדמנות שווה לכל נערה ונער בישראל.

יזהר שי: 23 שנים מאוחר יותר הפכתי להיות יורשו וממשיך דרכו כיושב-ראש "צהלה", כמנהיגם של מתנדבים ששנים ארוכות מקדישים מזמנם וממרצם למען אלפי בני נוער ברחבי המדינה.

יזהר שי: אני כאן כדי להיות שליח ונציג לבנות ובני הנוער של "צהלה" ובכלל, כל בני הנוער באשר הם בישראל, החולמים חלומות והמנסים להגשים אותם.

יזהר שי: אני כאן כדי להצדיע ולסייע לכל המתנדבות והמתנדבים במדינת ישראל שנותנים למען האחר, כל אחת ואחד מהם בנתינה שבה בחרו לעסוק.

יזהר שי: אדוני היושב-ראש, חברי הכנסת, במהלך 30 שנותיי בהייטק הישראלי כמהנדס, מנהל, יזם, כמשקיע, זכיתי לראות את פאר היצירה של אלפי יזמות ויזמים שבמו ידיהם בנו את אומת הסטרטאפ הישראלית.

יזהר שי: ד"ר אורנה ברי, יזמת, מנהלת בכירה בהייטק הישראלי והעולמי, יקירת הנגב, לשעבר המדענית הראשית של מדינת ישראל, אישה אמיצה – אורנה ברי נמצאת איתנו כאן, ביציע האורחים, היום, והיא עבורי סמל ליזמות ולנחישות.

יזהר שי: היא גם סמל לשבירת תקרות הזכוכית.

יזהר שי: היא דוגמה ומופת לכל ילדה ישראלית שגדלה היום ורוצה לחלום הכי רחוק שאפשר.

יזהר שי: כמו אורנה, גם אלפי היזמות והיזמים, העובדים, המשקיעים, כל מי שעושים בסוגי הפעילויות השונות בהייטק – כולם נוטלים חלק בכתיבת פרק מפואר בחדשנות הישראלית, הנחשבת בעולם פורצת גבולות.

יזהר שי: אני שליח ואני נציג של אנשי ההייטק הישראלי, ואני כאן כדי לסייע ככל שאוכל בשימור חוסנה של ישראל כאומת החדשנות.

יזהר שי: אני מודה לגב' קרין מאיר רובינשטיין, מנכ"לית האיגוד הישראלי לתעשיות מתקדמות, שטרחה להגיע לכאן היום.

יזהר שי: גם היא ביציע.

יזהר שי: היא נציגתן של למעלה מ-800 חברות הייטק ומדעי החיים.

יזהר שי: ספרנו כ-250,000 עד 300,000 איש שהיא מייצגת כאן – יזמים, עובדים, משקיעים וכל מי שתומך בהם.

יזהר שי: חשוב לי שתדעו, אתם ביציע, חבריי בתעשיית החדשנות הישראלית: אני כאן כדי שיהיה לכם קול בכנסת ישראל.

יזהר שי: אדוני היושב-ראש, כיזם וכמשקיע סייעתי ביצירתם של אלפי מקומות עבודה, ועל כך אני גאה מאוד.

יזהר שי: זכיתי גם להיות חלק צנוע בפעילות קמאטק, המחברת גברים חרדים ונשים חרדיות למעגלי התעסוקה והיזמות בהייטק הישראלי.

יזהר שי: אמרו לי פעם שהמצווה לסייע לאדם במציאת פרנסה היא מן החשובות ביותר ביהדות.

יזהר שי: אני אסיר תודה לכם, מוישי פרידמן ואברימי וינגוט, אנשי קמאטק כאן ביציע, על כך שנפלה בחלקי הזכות הגדולה הזאת.

יזהר שי: אני כאן כדי להילחם על שוויון הזדמנויות בתעסוקה, בחינוך ובכלל בחיים עבור כל נער ונערה, עבור כל אזרח במדינת ישראל, בכל מקום שבו הם גרים, במרכז או בפריפריה, וללא הבדל כלשהו על רקע חברתי, מגדרי, גילאי, דתי, לאומי, מוצא אתני או כל רקע אחר.

יזהר שי: אני רוצה להעלות על נס את פעילות תנועות הנוער וארגוני הנוער בארץ.

יזהר שי: כל הכבוד לכם, צופיפניקים, שנשארתם עד אחרי הצוהריים.

יזהר שי: אני אסיר תודה לכם שאתם פה.

יזהר שי: חניכי תנועות הנוער מתחנכים למנהיגות ולערכים ומגשימים את כל מה שרכשו בתנועה בהתנדבות לשנות שירות ולמכינות קדם-צבאיות, בהתגייסות לשירות משמעותי בצה"ל, ומאוחר יותר – בעשייה בקרב החברה הישראלית.

יזהר שי: אני כאן כדי לסייע, ואני גם מריע לכם, אנשי תנועות הנוער וארגוני הנוער, צעירים, ותיקים, שכירים ומתנדבים, ומתכבד לברך את תנועת הצופים בישראל, שקרובה מאוד לליבי, שחוגגת בימים אלה 100 שנים להקמתה.

יזהר שי: ברכות מיוחדות למר אלי בן-יוסף, שנמצא כאן היום, יושב-ראש תנועת הצופים ב-12 השנים האחרונות ומי שהוביל אותה בהתנדבות אל ההישגים המרשימים שאותם היא חוגגת השנה.

יזהר שי: אדוני היושב-ראש, אני גאה מאוד במשפחה שלי.

יזהר שי: היא הנושאת אותי והיא המחזקת אותי בכל אשר אפנה.

יזהר שי: הוריי תמר וישעיהו עזבו בתים יהודיים חמים ונוחים בבואנוס איירס שבארגנטינה ועלו לישראל בתחילת שנות החמישים.

יזהר שי: כחניכי תנועת הנוער הציוני הם הצטרפו לקיבוץ עין השלושה, והם גרו בתנאים קשים ובצנע מופלג אבל היו מאושרים על הזכות לתרום את חלקם לבניין הארץ.

יזהר שי: מאוחר יותר עברו לגור בירושלים בירת ישראל וגידלו שני בנים, אחי הבכור רועי ואני.

יזהר שי: שנינו קצינים בצנחנים ושנינו לחמנו במלחמת לבנון הראשונה.

יזהר שי: חמי, רב-חובל מיכה זנד, זכרו לברכה, מגיבורי מבצע שרבורג, אוהב הארץ ושיריה, הקים ביחד עם אשתו ניצה משפחה מפוארת; מהם קיבלתי את מתנת חיי, הילה, רעייתי האהובה.

יזהר שי: אנחנו משפחה רחבה, חזקה ומלוכדת – סבתות וסבים, דודות ודודים, גיסות, גיסים, אחייניות ואחיינים, בני ובנות דודים, נכדות, נכדים ואפילו נינים להוריי, שיהיו בריאים.

יזהר שי: אנחנו אשכנזים וספרדים, תימנים, מרוקאים, פולנים, טורקים, עירקים, טריפוליטאים, דרום אמריקאים – ובטח פספסתי כמה מוצאים נוספים – אבל כולנו כולנו מלוכדים, כולנו תומכים; כל אחת ואחד מאיתנו במשפחה יודע שלעולם, אבל לעולם, לא יצעד לבד.

יזהר שי: אני גאה מאוד בארבעת הילדים שלי, שנמצאים כאן היום – שיר, ליאור, אופיר וירון – ובדרך שבה בחרו להמשיך את המסורת המשפחתית שלאורה גדלו: לכבד כל אדם באשר הוא ולתרום מעצמם גם לקהילה שסביבם, לחברה הישראלית ולמדינה שלנו שאנחנו כל כך אוהבים.

יזהר שי: שלושה מהארבעה הם כבר בוגרים.

יזהר שי: הם שלושתם היו מרכזים צעירים בצופים, והם גם היו שינשינים – תקשיבו, השינשינים בקהל, גם לי היו כאלה, שלושתם היו.

יזהר שי: במהלך מבצע צוק איתן הייתה לי בת קצינה ב-8200, בן מפקד ולוחם בגדוד 50 של הנח"ל.

יזהר שי: היום אני גאה להיות אבא של לוחם בפלס"ר 401 – למי שתהה מיהו החייל במדים בקהל.

יזהר שי: תודה שהגעת ותודה גם לצה"ל ששחרר אותך היום.

יזהר שי: והצעיר שבחבורה הוא מדריך בצופים ויו"ר כללי במחנה הקיץ של שבט "תמיד".

יזהר שי: המשיכו בדרככם והאמינו בעצמכם, ילדים אהובים שלי.

יזהר שי: אני כאן על הבמה הזאת בשבילכם ובשביל הדור הצעיר המדהים שגדל היום במדינת ישראל.

יזהר שי: אני רוצה לספר לכם עוד משהו קטן על המשפחה שלי.

יזהר שי: אנחנו מקפידים על קבלת שבת.

יזהר שי: זה קדוש אצלנו, אין שחרורים ואין תירוצים.

יזהר שי: אנחנו מקדשים על היין ומברכים על החלה, ונרות השבת דולקים.

יזהר שי: אנחנו מנסים להפיק תובנה או שתיים מפרשת השבוע.

יזהר שי: יש לנו כבוד עצום לדת ולמסורת היהודית.

יזהר שי: אנחנו יהודים גאים מאוד ומאמינים באמונה שלמה בדרכנו שלנו.

יזהר שי: אני כאן כדי לקיים ולקדם כבוד הדדי וסובלנות בין כל המאמינים, בין כל הפלגים, כל הזרמים, בין הדתות, בין בני אדם.

יזהר שי: הילה, אהבת חיי, יש לי כמה מילים לומר לך עכשיו, כשאף אחד לא שומע אותנו.

יזהר שי: אהובה שלי, גיבורה שלי, בדרכך היפה והמיוחדת את חורתת כבר שנים רבות את השורות שלך.

יזהר שי: תלמידייך בארץ ובחו"ל, ונוסף להם אלפי נערות ונערים חניכי תנועת הצופים, שבה את מתנדבת כראש הנהגת "דרור" – כולם זכו שהארת את דרכם והנחלת בהם את ערכייך, את האופטימיות האין-סופית שלך, את אהבת הארץ ואת אהבת האדם, וכמובן גם את ערך ההתנדבות.

יזהר שי: גם בימים של מים סוערים וסופות קשות את ממשיכה בנחישות שלך ובחיוך האוהב שלך לנצח כל אתגר שמעז לעמוד בדרכך להגשמת התקוות והחלומות.

יזהר שי: לך, הילה, ולכל האוהבות והאוהבים, אני רוצה להקדיש כמה מילים משירו של יורם טהרלב: "בין הברושים והכרם שנית נעבור / בין הערביים שוטפות סנוניות את העמק / ערב יפה וחמים / שט על גגות ותלמים / אנו כמו כל החולמים – החולמים אחר השמש.

יזהר שי: // שקט ורק צעדינו נותרו על השביל / לילה ירד על צמרות הברושים ועלינו / טל על שיחי ההרדוף / על הבריכות והסוף / טל על ראשך הכסוף / ועל עינינו.

יזהר שי: // שקט ורק צעדינו נותרו על השביל".

יזהר שי: אדוני היושב-ראש, אני רואה את עצמי כשליח של חולמי החלומות, של האוהבות והאוהבים, כל זוג אוהבים באשר הם, בכל הרכב, ואעמוד על זכותם לממש את חלומותיהם ואת אהבתם ולמסד אותה בדרך הראויה – בעיניהם.

יזהר שי: חבריי לסיעת כחול לבן, אני גאה – מה זה גאה, כל כך גאה – על כך שניתנה לי הזכות האדירה לשרת את עם ישראל ביחד איתכם תחת הנהגתם של חברי הכנסת בני גנץ ויאיר לפיד.

יזהר שי: תודה לכם, לכולכם, על הזכות הענקית הזאת להיות חלק מכם.

יזהר שי: תודה לכל אנשי הסיעה, וביניהם גם צוות היועצים המדהימים שלי.

יזהר שי: אני כאן כדי לעשות הכול למען הערכים המשותפים לכולנו, למען מטרותינו, שאין צודקות מהן, למען מדינת ישראל.

יזהר שי: רגע לפני סיום דבריי אני מבקש להגיד תודה מעומק הלב לכם, עובדי הכנסת הנאמנים, המחויבים, המקצוענים והכל-כך אדיבים: לך, ציונה, שהכנת לי קפה הפוך באמצע הלילה הארוך הזה של הדיונים; לך, זוהרה הסדרנית, שבאדיבות אבל בקשיחות אסרת עליי להכניס את הקפה הזה למליאה.

יזהר שי: הם לא מרשים להכניס קפה; תודה גם לך, מרינה, תודה לך, דסיה, וגם לך, רז, איש משמר הכנסת, שבחן אותי בקפדנות בחום הקופח במחסום הכניסה למשכן וביקש ממני להזדהות.

יזהר שי: לא נעלבתי.

יזהר שי: להפך, אחרי שהוא השתכנע רז חייך אליי ואיחל לי הצלחה.

יזהר שי: תודה לכם מקרב לב, עובדי הכנסת ואנשי משמר הכנסת, על שבמקצוענות ובאדיבות מחייכת אתם מחזקים את בית המחוקקים שלנו ואת הדמוקרטיה הישראלית.

יזהר שי: אדוני היושב-ראש, חברות וחברי הכנסת, אהרון ליבסקינד, מפקד מרד גטו קרקוב, נהרג בקרב שהוא בחר להילחם בו – הקרב על כבודו של הנוער היהודי, על זכותו של עם ישראל לחיי נצח במדינה עצמאית, ריבונית, דמוקרטית; הקרב על שלוש השורות שלו.

יזהר שי: עכשיו הגיע תורנו.

יזהר שי: עכשיו אנחנו כותבים את השורות שלנו.

יזהר שי: אני מאחל לכולנו, חברותיי וחבריי בכנסת העשרים-ואחת – אולי זה עוד מעט עשרים-ושתיים, אני לא יודע – של מדינת ישראל, מכל צידי הבית, שנזכה, כל אחת ואחד מאיתנו, לכתוב כמה מילים – מי יודע, אולי אפילו כמה שורות – בתולדות עמנו.

יזהר שי: ובעזרת השם, אולי נכתוב כולנו ביחד, באומץ, באחדות, ברעות ובהרבה אהבת חינם משותפת פרק שלם ומפואר של יצירה וחזון, של הגשמת חלומות, פרק משותף לכולנו, לתפארת מדינת ישראל.

יולי יואל אדלשטיין: תודה רבה לחבר הכנסת יזהר שי.

יולי יואל אדלשטיין: כרגיל, הפסקת חיבוקים, ולאחר מכן אנחנו נשמע את חבר הכנסת גבי אשכנזי מברך.

יולי יואל אדלשטיין: בבקשה, חבר הכנסת גבי אשכנזי מוזמן לעלות לדוכן, וחברי הכנסת מוזמנים לשבת ולהאזין לדבריו.

יולי יואל אדלשטיין: נא לשבת, חברים.

יולי יואל אדלשטיין: נכבד את הדוברים הבאים.

יולי יואל אדלשטיין: בבקשה, חבר הכנסת אשכנזי.

גבי אשכנזי: אדוני היושב-ראש, כנסת נכבדה, האמת היא שכשהאזנתי לנאום המרתק והמרגש של יזהר, אמרתי: עדיף לשתוק.

גבי אשכנזי: אחרי כל מה שהוא אמר, מה אתה כבר יכול לומר?

גבי אשכנזי: אז גילוי נאות: יזהר ואני לא שירתנו ביחד; הוא אפילו היה בצד האחר, של האדומים.

גבי אשכנזי: אבל כשהכרנו וקצת למדתי, התחברתי לאיש טוב שבא לעשות טוב.

גבי אשכנזי: אני חושב שמה שעלה בראשי כשהכרתי את יזהר וארגנתי לי את המחשבות, מה אני רוצה לומר – באמת, בלי שום קלישאות, בלי מירכאות: ארץ ישראל היפה; איש טוב שבא לעשות טוב ועושה טוב: הולך לשירות משמעותי, הכי רחוק שהוא יכול, מ"פ בצנחנים, נלחם; הולך להייטק – בעצם הרבה מהסטרטאפ ניישן זה בגלל אנשים פורצי דרך כמו יזהר וחבריו.

גבי אשכנזי: אבל גם לוקח אחריות, גם על הדברים שצריך לתקן.

גבי אשכנזי: אתם יודעים, רבים מאיתנו החדשים אמרו בנאומי הבכורה שלהם שהם עזבו חיים נוחים.

גבי אשכנזי: יזהר עזב אותם קודם, לפני שהוא הגיע לכאן.

גבי אשכנזי: כל מי שיודע ופעל בשדה החברתי בהתנדבות יודע שהוא מעמיס על כתפיו מטלות של זמן, משאבים, תרומות – וזה לא מובן מאליו לעשות את זה.

גבי אשכנזי: אבל אני חושב שהבחירה הזאת מעידה על מי שבוחר לעסוק בזה.

גבי אשכנזי: יזהר ראה בלתרום לחברה ייעוד, גם תוך כדי זה שהוא מצליח כיזם סדרתי בהייטק.

גבי אשכנזי: הייתי בקרן רש"י; אני יודע מה זה לעמוד בראשות עמותה מהסוג של "צהלה".

גבי אשכנזי: זו באמת החלטה מרכזית.

גבי אשכנזי: אני אגלה לכם סוד: אתה מקבל יותר ממה שאתה נותן.

גבי אשכנזי: אבל לא כל אחד רוצה לקחת אחריות.

גבי אשכנזי: לא כל אחד מגלה מעורבות.

גבי אשכנזי: אני חושב שזה מעיד עליו, כמו גם גישתו בחיים לשילוב, לקירוב.

גבי אשכנזי: לא במקרה הקהל שנמצא כאן הגיע לכאן.

גבי אשכנזי: תחנות חייו, הקהל והאורחים שהגיעו, אני חושב שהם מעידים כאלף עדים על העשייה של יזהר – איש שפיו ולבו שווים, איש רהוט, כישרון של ניסוח, אבל בעיקר איש טוב; איש שאני שמח שהוא נמצא איתנו; איש שזה טבעי שהגיע לכאן, ואני גם בטוח שהוא יפעל להשגת כל המטרות שהוא ציין – והן רבות – שבשמן הוא בא לכאן.

גבי אשכנזי: אני שמח שאתה בכחול לבן.

גבי אשכנזי: אני שמח שאנחנו מכירים.

גבי אשכנזי: אני רואה בך – ותראה בי – שותף לדרך לכל העשייה.

גבי אשכנזי: אני רוצה להגיד לך ממרומי גילי – אתה קצת צעיר ממני – שזה כן עושה הבדל.

גבי אשכנזי: זה עושה הבדל כי אתה מראה את הדרך לאחרים; זה עושה הבדל כי צעירים מסתכלים עליך, ואני אומר לך שאתה מקור לחיקוי, להשראה ולדוגמה.

גבי אשכנזי: זה עושה את ההבדל כי מביאים תיקון עולם – גם בשקט, גם מעט, גם לאט, אבל מתקדמים – והעולם בזכותו טוב יותר.

גבי אשכנזי: לכן אני מברך אותך על כל מה שעשית ומאחל לך בהצלחה בכל מה שעוד תעשה.

גבי אשכנזי: תודה, יזהר.

יולי יואל אדלשטיין: תודה לחבר הכנסת גבי אשכנזי על דבריו.

יולי יואל אדלשטיין: אני מתכבד להזמין את חבר הכנסת טל רוסו לשאת נאום בכורה.

יולי יואל אדלשטיין: מי שיברך אותו הוא חבר כנסת אלון שוסטר.

יולי יואל אדלשטיין: עד עשר דקות לרשות אדוני.

טל רוסו: אל תדאג.

יולי יואל אדלשטיין: אשרי האיש הדואג תמיד.

טל רוסו: כבוד יושב-ראש הכנסת, כנסת נכבדה.

טל רוסו: "פגז אחרון התפוצץ ושתק, עטפה הדממה את העמק.

טל רוסו: / ילדה בגדות יצאה ממקלט ואין בתים עוד במשק.

טל רוסו: / אימא, היה לנו בית ירוק עם אבא ובובה ושסק.

טל רוסו: / הבית איננו ואבא רחוק, / אימי, את בוכה או צוחקת?

טל רוסו: " מכירים את השיר?

טל רוסו: זוכרים?

טל רוסו: בטח 50%.

טל רוסו: אם אני אשיר אותו בטח לא תזהו.

טל רוסו: השיר הזה נכתב בתקופת מלחמת ששת הימים על ידי יובב כץ, בן גרעין בקיבוץ גדות השכן, וזה תיאור מדויק של פסקול ילדותי בגליל, בעמק החולה, שם גדלתי.

טל רוסו: ככה הרגשנו כיישוב בקו עימות, חשופים להפגזות הסורים, לרעש המיגים המאיים מעל ראשנו וריצות תכופות בלילה למקלטים.

טל רוסו: גדלתי בצל חדשות על פגיעות בחיילים, באזרחים ובשדות.

טל רוסו: הוריי דרור ונועה, זיכרונם לברכה, שירתו בפלמ"ח ובחרו להתיישב בעמק מוכה הביצות והיתושים.

טל רוסו: קראו לזה אז שליחות, משימה לאומית, ציונות, אידיאליזם.

טל רוסו: חונכנו לצניעות, לדרך ארץ, לאהבת הארץ ומעל הכול – לאהבת אדם באשר הוא אדם.

טל רוסו: הערכים האלה הם שפת האם שלי ושל רבים מבני דורי.

טל רוסו: כמו הוריי אז, כך גם אני ניצב בפניכם נרגש לצאת לשליחות, נלהב להתמסר למשימה, מפוכח נוכח האתגרים ואופטימי.

טל רוסו: מי שרוצה לעבוד למען עתיד טוב יותר חייב להיות אופטימי.

טל רוסו: צו הגיוס היה בעבורי הזדמנות לפרוע את חובי למדינה.

טל רוסו: זכיתי לשרת בצה"ל במשך קרוב ל-40 שנה.

טל רוסו: אף שרוב השירות שלי עבר כלוחם וכמפקד ביחידות המובחרות, ראיתי בעצמי לפני הכול מחנך.

טל רוסו: בשנים האחרונות עסקתי רבות – במסגרות צבאיות, במכינות, בפורומים ניהוליים ופיקודיים – בניסיון להבין לעומק את משמעות המונחים פיקוד ומנהיגות.

טל רוסו: אם כן, מה הופך אדם למפקד טוב וראוי?

טל רוסו: או במונחים האזרחיים, מה הופך אדם למנהיג טוב וראוי?

טל רוסו: באופן לא מפתיע הכול חוזר לשיעור הראשון שלמדתי בבית: צניעות, דרך ארץ ואהבת אדם.

טל רוסו: אומנם המפקד או המנהיג יכולים לשלוט בכוח, לחוקק חוקים, לזרוע פחד ומורא מכוח השררה, אבל מנהיג טוב ישאף שאנשיו ילכו אחריו מתוך תחושת ביטחון ולא מתחושת פחד.

טל רוסו: מי שמבקש שילכו אחריו חייב לסמן דרך וחזון, להצביע על כיוון, ליזום ולהוביל בנחישות ובתבונה.

טל רוסו: מי שמוביל אנשים בביטחון גם יודע לזהות את החלשים ואת אלה הזקוקים להזדמנות נוספת.

טל רוסו: לצערנו, במדינת ישראל אוכלוסיות רבות עדיין שקופות.

טל רוסו: חברה איתנה נמדדת ברמת הסולידריות שהיא מסוגלת להפגין כלפי חבריה החלשים.

טל רוסו: ביכולתה לצמצם פערים ולראות בגיוון האנושי כוח והשראה.

טל רוסו: לבסוף, לא ניתן לדבר על מנהיגות ללא יושר אישי, יושרה, ובעיקר – דוגמה אישית.

טל רוסו: כשפשטתי את המדים חשבתי שפרעתי את חובי למדינה והגיע הזמן, מה שנקרא, לעשות לביתי.

טל רוסו: אבל לכל מקום שהגעתי אליו, בכל שיחה שבה השתתפתי נתגלעו הקרעים והשסעים במלוא כיעורם.

טל רוסו: הסולידריות החברתית התפוגגה ואת מקומה תפס שיח ציני, גס, ופלגני.

טל רוסו: אז עשיתי את מה שאני יודע הכי טוב לעשות: התגייסתי שוב.

טל רוסו: הצטרפתי למפלגת העבודה, ביתי האידיאולוגי משחר נעוריי.

טל רוסו: שם מצאתי את חברי הכנסת מטעמה, לוחמי צדק חברתיים מובילים.

טל רוסו: הזהירו אותי; אמרו לי שהפוליטיקה תשנה אותי.

טל רוסו: ראיתי בתפקידיי הבכירים כיצד שררה וכוח משחיתים ומרעילים.

טל רוסו: לשמחתי, אינני נגוע בציניות.

טל רוסו: אני מבטיח לכם, לא רק שהפוליטיקה לא תשנה אותי – אני אפעל לשנות אותה.

טל רוסו: באתי לכאן להיות שומר סף של הדמוקרטיה; לקבל את רצון הרוב, ולא פחות מכך – לשמור על זכויות המיעוט.

טל רוסו: חברים, חוקים נועדו להגן על כולנו, על כולנו, מראש הממשלה ועד אחרון האזרחים.

טל רוסו: בדמוקרטיה אין חוקים שנחקקים כד להגן על אדם אחד מסוים ואין אדם העומד מעל החוק.

טל רוסו: ראיתי את החרדה והדאגה מפני כרסום בדמוקרטיה, כפי שהפגנתם בהמוניכם במוצאי השבת האחרונה.

טל רוסו: חשוב לי שתדעו: אתם לא לבד.

טל רוסו: התגייסתי לפוליטיקה גם כדי להשמיע את קולה של ההתיישבות העובדת, שלצערי הפכה בשנים האחרונות לאובדת באל"ף, לבת חורגת.

טל רוסו: ציונות לא תוכל להתקיים ללא התיישבות וחקלאות.

טל רוסו: במקום שבו תחרוש המחרשה את התלם האחרון – שם יעבור גבולנו.

טל רוסו: בזכות ההתיישבות נשמרים הגבולות, הקרקע, האקולוגיה ומורשת תרבותנו.

טל רוסו: היחס העוין למתיישבים ולחקלאים הוא הפניית עורף לכל אותם ערכים המייצגים את הציונות.

טל רוסו: אני כאן כדי להציע שיח אחר, שיח שאינו מתנשא או מתלהם.

טל רוסו: גם אם יש בינינו חילוקי דעות – וטוב ואף בריא שיש כאלה – גם כשהמסרים חריפים וביקורתיים, הם חייבים להיאמר בדרך של דיאלוג מכבד ומחבר.

טל רוסו: אני איש של מעשים ופחות של מילים, על כן אני מתחייב כאן היום לפניכם לשמש דוגמה אישית ולשרת אתכם בנאמנות.

טל רוסו: בהצלחה לכולנו.

יולי יואל אדלשטיין: תודה לחבר הכנסת טל רוסו על דבריו.

יולי יואל אדלשטיין: יברך אותו במשך כמה דקות חבר הכנסת אלון שוסטר.

יולי יואל אדלשטיין: חבר הכנסת אלון שוסטר מוזמן לדוכן, וחברי הכנסת מוזמנים לכבד אותו ואת טל רוסו ולשבת במקומותיהם.

יולי יואל אדלשטיין: על זה נאמר:

יולי יואל אדלשטיין: קול קורא במדבר.

אלון שוסטר: הדקות שלו עדיין.

יולי יואל אדלשטיין: אה, אנחנו – טל רוסו השאיר זמן לחיבוקים.

אלון שוסטר: כן.

יולי יואל אדלשטיין: כל הכבוד.

יולי יואל אדלשטיין: חברי הכנסת, נא לשבת.

יולי יואל אדלשטיין: חבר הכנסת מיקי זוהר – אלא אם כן אתה סוגר איתם קואליציה, ואז אני אאפשר עוד כמה דקות.

יולי יואל אדלשטיין: אם לא, אז נא לשבת.

אלון שוסטר: אני מוכן לוותר.

יולי יואל אדלשטיין: כן.

קריאה: אם כן, בתנאי שהוא עושה לו מעבר – – –

יולי יואל אדלשטיין: אה, טוב.

יולי יואל אדלשטיין: גם זה חשוב.

יולי יואל אדלשטיין: בבקשה, חבר הכנסת אלון שוסטר.

יולי יואל אדלשטיין: נא תשומת ליבכם.

אלון שוסטר: כבוד היושב-ראש, חבריי חברי הכנסת, הצופים בנו, טלו, טל רוסו, אגדה בחייו; דמות מרתקת הגיעה לכנסת, ואני מקווה שלכנסת העשרים-ואחת יהיה מספיק זמן ליהנות ממנו.

קארין אלהרר: כן, יהיה.

אלון שוסטר: כמה דברים שאינכם יודעים, או נחדד לכם כמה דברים: תראו, טל, אני חושב – יגידו לי שלל הרמטכ"לים באולם – נדמה לי שהוא אחד הקצינים הבכירים שלא באמת עשו בה"ד 1.

אלון שוסטר: הוא היה כל כך מוצלח שהוא החליף את המפקד שלו ביחידה מובחרת, בשלדג, את הקצין, ולאחר מכן לחם בגבורה במלחמת לבנון הראשונה ונהיה הקצין.

אלון שוסטר: מצד אחד מדברים עליו במונחים של רמבו: הרים ג'יפ לבד, עם הרגליים; מצד שני – תואר ראשון במדעי המדינה ושני במינהל עסקים.

אלון שוסטר: האיש מנהל אורח חיים בריא – נכון?

אלון שוסטר: רץ, חותר, אבל מעשן, השם ישמור; זה הולך ביחד.

אלון שוסטר: קיבוצניק – שמעתם את האתוס, שמעתם את המקור – וחי בצנטרום של תל אביב; בליין – אתה לא מוכן לקבל את ההגדרה, אבל הפער קיים; רווק יחיד במטה הכללי של נשואים מקצה לקצה – איך היה?

אלון שוסטר: ספר לנו פעם – ביטחון לאומי.

אלון שוסטר: טל היה מדריך, אני לא יודע אם ישיר, אבל מדריך בשנת שירות, חברינו הצופים; במחנות העולים – יש דבר כזה – ואם אני מבין נכון, גם של אביב כוכבי, אחד שהתקדם גם הוא.

אלון שוסטר: היית החייל הראשון בשלדג, ושם בהמשך נפגשנו.

אלון שוסטר: היית מפקד במטכ"ל ובשלדג.

אלון שוסטר: היית ראש אמ"ץ – אגף מבצעים – פיקוד דרום.

אלון שוסטר: ואני רוצה לתקן את אתר הכנסת:

אלון שוסטר: הוא לא היה מפקד פיקוד העורף, שזה פקע"ר, אלא פקע"מ, שזה פיקוד העומק, ולמביני העניין – יש הבדל.

אלון שוסטר: יש הבדל.

אלון שוסטר: היית מנטור למג"דים, למפקדים, למפקדי יחידות, בשלבים האחרונים שלך, וגם בשמם אני רוצה לומר תודה.

אלון שוסטר: הדברים שלך על מנהיגות היו חשובים.

אלון שוסטר: כראש מועצה הכרתי אותך ברגעים לא פשוטים לנו, ועשית עימנו עבודה חשובה.

אלון שוסטר: אפשרת לנו, טל – וזאת הזדמנות להגיד תודה – לעבור סיטואציות לא פשוטות: פגיעה של טיל נ"ט באוטובוס צהוב של תלמידים; עמדת מול תושבים זועמים שהיה קשה להם; עמוד ענן – אמרת לי: 24 שעות, יהיה בסדר, ואכן היה בסדר.

אלון שוסטר: טל, אתה מתנה לכנסת, אתה מתנה למשטר הדמוקרטי, לעוצמת המדינה בהקשרים השונים שלה, אתה מתנה להתיישבות ולחקלאות – ואני מציע לכולנו להקשיב למילותיו הבודדות.

אלון שוסטר: וטל, כשאתה מתעקש, אני ממליץ לכל חברינו להקשיב ביתר תשומת לב.

אלון שוסטר: תודה רבה ובהצלחה.

יולי יואל אדלשטיין: תודה לחבר הכנסת אלון שוסטר על דבריו.

יולי יואל אדלשטיין: אנחנו מצטרפים לברכות לאלה שנשאו נאומי בכורה.

יולי יואל אדלשטיין: חברי הכנסת, המצב הוא כדלקמן: אנחנו כרגע נכריז על הפסקה בפעילות המליאה על מנת לאפשר את כינוס הוועדה המסדרת.

יולי יואל אדלשטיין: היו אליי פניות לאפשר את כינוס הוועדה במהלך המליאה.

יולי יואל אדלשטיין: סירבתי לפניות האלה.

יולי יואל אדלשטיין: לכן, נכריז על הפסקה, והוועדה המסדרת תחזור אלינו עם ההחלטות שלה, ואז נוכל לחדש את הדיון לצורך הצבעה על הצעת חוק בקריאה טרומית.

יולי יואל אדלשטיין: הפסקה.

בשעה 17: << הצח >> הצעת חוק התפזרות הכנסת העשרים-ואחת, התשע"ט–2019 << הצח >> [הצעת חוק פ/553/21; נספחות.

בשעה 17: ]

יולי יואל אדלשטיין: חברי הכנסת, אני מחדש את הישיבה.

יולי יואל אדלשטיין: על סדר-היום, וגם חולקה לכלל חברי הכנסת, לדיון מוקדם, הצעת חוק התפזרות הכנסת העשרים-ואחת, התשע"ט–2019, של חבר הכנסת מכלוף מיקי זוהר.

יולי יואל אדלשטיין: ההצעה קיבלה פטור מחובת הנחה מן הוועדה המסדרת.

יולי יואל אדלשטיין: מי שיציג את ההצעה הוא חבר הכנסת מכלוף מיקי זוהר.

יולי יואל אדלשטיין: בבקשה.

בנימין (בני) גנץ: אני מבקש להתנגד להצעה שהוא הולך להציג.

יולי יואל אדלשטיין: אם יהיו מתנגדים, תרימו יד.

יולי יואל אדלשטיין: ניתן למישהו אחד להתנגד.

קריאה: למה אתה מתנגד בדיוק?

יולי יואל אדלשטיין: בזמן אמת, חבר הכנסת גנץ, בזמן אמת.

יולי יואל אדלשטיין: אולי הוא ישכנע אותך, לכן אנחנו עושים את זה בזמן אמת.

מכלוף מיקי זוהר: אני הולך לשכנע אותך, חבר הכנסת גנץ.

בנימין (בני) גנץ: באהבה גדולה.

יולי יואל אדלשטיין: בבקשה, עד עשר דקות לרשות אדוני.

מכלוף מיקי זוהר: יש לי טיעונים חזקים לשכנע אותך למה אתה צריך להצביע בעד ולא נגד.

מכלוף מיקי זוהר: אדוני היושב-ראש, חבריי חברי הכנסת, התכנסנו פה היום באופן מפתיע, לא צפוי.

מכלוף מיקי זוהר: אמרתי קודם, גם בדיון בוועדה, שאם היו אומרים לי שחודש אחרי הבחירות אני אצטרך לעמוד כאן ולהביא את הצעת החוק לפיזור הכנסת, הייתי חושב שמשהו השתבש אצל מי שאומר לי את זה, ואנחנו כאן, נמצאים בסיטואציה הזאת.

מכלוף מיקי זוהר: למה אנחנו נמצאים בסיטואציה הזאת?

מכלוף מיקי זוהר: כולנו יודעים: אין הסכמות בעניין חוק הגיוס.

מכלוף מיקי זוהר: מי שהייתם אומרים לו לפני הבחירות שבגלל חוק הגיוס הולכים לבחירות, גם היה אומר לכם שמשהו לא בסדר אצלכם, אבל הינה, חוק הגיוס, על סעיפים שהם לא רלוונטיים בכלל.

מכלוף מיקי זוהר: למה?

מכלוף מיקי זוהר: אנחנו יודעים שצה"ל כבר החליט שבשנת 2020, חבר הכנסת שטרן, הוא הולך לצמצם את היקף הגיוס לגיוס חובה.

אלעזר שטרן: אל תיכנס לזה.

אלעזר שטרן: אל תיכנס לזה.

מכלוף מיקי זוהר: נכון או לא?

מכלוף מיקי זוהר: אתה מאשר את הדברים?

מכלוף מיקי זוהר: הרמטכ"ל לשעבר בני גנץ מאשר את הדברים?

מכלוף מיקי זוהר: הוא מאשר; הוא לא מאשר, אבל אני מאשר.

מכלוף מיקי זוהר: ומה זה אומר?

מכלוף מיקי זוהר: זה אומר שלא רק שהם לא ירצו לגייס חרדים – הם גם לא רוצים לגייס חילונים.

מכלוף מיקי זוהר: אנחנו נאבקים פה על חוק שיעזור לגייס יותר חרדים בזמן שרוצים לשחרר גם כמה חילונים מהצבא, ולכן משהו פה קצת אבסורדי.

מכלוף מיקי זוהר: אם אנחנו רוצים לצמצם את יעדי הגיוס, מה הלחץ שלנו כרגע להעביר את החוק הזה?

מכלוף מיקי זוהר: אני אענה לכם מה הלחץ.

מכלוף מיקי זוהר: הלחץ שלנו הוא להעביר את החוק הזה כדי לא להיתקל בסוגיה הבעייתית מול בית המשפט העליון.

מכלוף מיקי זוהר: זו סיבת החוק.

מכלוף מיקי זוהר: בית המשפט העליון אמר:

מכלוף מיקי זוהר: אם לא תעבירו חוק מסודר בכנסת, אתם בבעיה – כל החרדים מתגייסים.

מכלוף מיקי זוהר: הצבא לא רוצה לגייס את החרדים; חלק גדול מהחרדים לא רוצים להתגייס.

מכלוף מיקי זוהר: הסוגיה בסופו של דבר – – –

אלעזר שטרן: מיקי, מאיפה?

מכלוף מיקי זוהר: רגע.

מכלוף מיקי זוהר: אני אומר רק נתוני אמת ומדויקים.

אלעזר שטרן: דבר על החוק.

מכלוף מיקי זוהר: לכן, למה אנחנו צריכים את החוק הזה?

מכלוף מיקי זוהר: מה מהות החוק הזה?

מכלוף מיקי זוהר: בשביל מה הוא נולד?

מכלוף מיקי זוהר: בשביל לטפל בסוגיה מול בג"ץ.

מכלוף מיקי זוהר: בא ליברמן ואומר כך: לא מעניין אותי, יש פה עיקרון.

מכלוף מיקי זוהר: נכון שאי-אפשר לממש כלום מהעיקרון הזה, אבל יש פה עיקרון, יש פה אמירה ציבורית חשובה.

מכלוף מיקי זוהר: עליה נפיל את העיקרון הזה של הקמת ממשלה ולא ניתן להקים ממשלה.

מכלוף מיקי זוהר: ואני שואל אותך, אביגדור ליברמן, חברי הטוב: אנחנו יודעים לעבוד ביחד.

מכלוף מיקי זוהר: עשינו כמה קדנציות – עשית גם לפניי, עשית גם איתי קדנציה בשיתוף פעולה.

מכלוף מיקי זוהר: אנחנו יודעים לעבוד ביחד.

מכלוף מיקי זוהר: על מה המלחמה – על חוק שבסוף אין לו שום מהות או משמעות אמיתית שתשנה משהו מבחינת הציבור?

מכלוף מיקי זוהר: על מה המאבק?

מכלוף מיקי זוהר: על מי, מה שנקרא, אומרת האמירה, בצורה יותר אגרסיבית וחזקה ולא חוזר בו מהאמירה שלו – מי נלחם בכל הכוח?

מכלוף מיקי זוהר: בשביל מה?

מכלוף מיקי זוהר: הציבור בבית הוא ציבור חכם, והוא יודע שאנחנו עלולים להיגרר לתהליך של בחירות שיעלה לנו מיליארדי שקלים לציבור בלי שום סיבה אמיתית, ולכן אנחנו אומנם מתחילים היום בצער רב את קידום החקיקה, אבל לא נשלים אותה לפני יום רביעי בשעה 24:00.

מכלוף מיקי זוהר: ועכשיו נענה למה אנחנו לא נשלים אותה לפני השעה 24:00 ונסביר.

מכלוף מיקי זוהר: חבר הכנסת גנץ, יושב-ראש מפלגת כחול לבן, אמר שהוא רוצה לעלות ולהתנגד, ואז אני אשאל את אדוני: למה אתה רוצה לעלות להתנגד?

מכלוף מיקי זוהר: האם אדוני סבור שיש לו סיכוי להרכיב ממשלה?

מכלוף מיקי זוהר: האם אדוני, אם ירצה להרכיב ממשלה, מתכוון לעשות את זה על הרשימה הערבית?

מכלוף מיקי זוהר: זאת השאלה שנשאלת.

מכלוף מיקי זוהר: אנחנו לאורך כל הקמפיין אמרנו את זה: בני גנץ ינסה להרכיב ממשלה עם הרשימה הערבית.

מכלוף מיקי זוהר: אמרנו את זה בצורה ברורה.

מכלוף מיקי זוהר: הם הכחישו את זה.

מכלוף מיקי זוהר: הם אמרו: מה פתאום?

מכלוף מיקי זוהר: אנחנו לא נרצה להקים ממשלה עם הרשימה הערבית.

מכלוף מיקי זוהר: אין שום סיכוי שזה יקרה.

מכלוף מיקי זוהר: אבל היום בני גנץ יעלה להתנגד לפיזור הכנסת כדי להישען על הרשימות הערביות להקים איתן ממשלה.

מכלוף מיקי זוהר: אז מי לא אומר את האמת, חבר הכנסת גנץ, אנחנו או אתם?

מכלוף מיקי זוהר: כי הרי אתם יודעים שעם החרדים אתם לא יודעים להרכיב ממשלה, הם לא מעוניינים לשבת איתכם; עם הליכוד אין לכם שום סיכוי להרכיב ממשלה, כי אנחנו לא מעוניינים ואתם לא מעוניינים, וזה בסדר; עם איחוד מפלגות הימין – לא רואה את זה מסתדר עם מרצ, בוא נגיד ככה.

מכלוף מיקי זוהר: אנחנו נשארים עם איווט ליברמן, שאמר בכל הזדמנות שהוא לא ישב איתכם בממשלה.

מכלוף מיקי זוהר: ונניח שהוא ישב איתכם בממשלה, ונניח שאפילו כחלון, רחמנא לצלן, יחליט לשנות את עמדתו ולשבת איתכם בממשלה, עדיין אין לכם 61 אצבעות ללא הרשימות הערביות.

מכלוף מיקי זוהר: אז על מה המאמץ?

מכלוף מיקי זוהר: על מה ההתנגדות הנחרצת?

מכלוף מיקי זוהר: האם אתם רוצים לבזבז לציבור – –

אלעזר שטרן: רק על החסינות.

אלעזר שטרן: רק על החסינות.

מכלוף מיקי זוהר: – – עוד 40 יום של משאים ומתנים.

מכלוף מיקי זוהר: בואו נלך לבחירות, תבואו לציבור ותשכנעו אותו להצביע לכם ב-40 ו-45 מנדטים.

מכלוף מיקי זוהר: אנחנו ננסה לעשות את זה גם בימין.

יועז הנדל: מיקי, של מי הכסף?

יועז הנדל: של מי הכסף של הבחירות?

מכלוף מיקי זוהר: אם תצליחו, בבקשה.

מכלוף מיקי זוהר: לא תצליחו – הסיפור הזה מבחינתנו ברור ונגמר.

אלעזר שטרן: מיקי, עוד חודש יהיו גם צוללות.

מכלוף מיקי זוהר: אני רוצה לומר לכם בצורה ברורה: ההתנגדות שלכם, אין בה שום דבר, אין בה שום דבר למעט ניסיון באמת נואש להרכיב משהו שאין לו שום סיכוי לקרות, ולכן אני חושב שההתנגדות שלכם, אין בה החלטה רצינית; יש בה החלטה פופוליסטית, ריקה מתוכן ומיותרת.

מכלוף מיקי זוהר: אגב, חבר הכנסת גנץ, אל תיתן לחבריך לסיעה את האשליה שיש לך את היכולת להרכיב.

מכלוף מיקי זוהר: הם בסך הכול חברי כנסת חדשים.

מכלוף מיקי זוהר: יש כאלה שיישנו בלילה ולפני השינה יתחילו לדמיין שהם שרים לזה ושרים לזה.

מכלוף מיקי זוהר: לך תדע מה האכזבה הזאת תעשה להם – –

יועז הנדל: מיקי, למה אתה מקשקש?

מכלוף מיקי זוהר: – – עלולים לפרוש מהכנסת אנשים אם אתה נותן להם את התחושה שאולי הם יהיו שרים בממשלה.

מכלוף מיקי זוהר: תאר לך, עכשיו גבי אשכנזי ידמיין את עצמו שר ביטחון, ואתה בסוף לא תקים את הממשלה – איך הוא יגיב?

מכלוף מיקי זוהר: גם בוגי יכול להיות שר ביטחון.

מכלוף מיקי זוהר: איך הוא יגיב?

מכלוף מיקי זוהר: אז למה אתם עושים את כל האירוע הזה?

מכלוף מיקי זוהר: יועז הנדל, דמיין לך שאתה שר לאיכות הסביבה – זה יכול להתאים לך – מה יכול לקרות אם בסוף בני לא יצליח להרכיב?

מכלוף מיקי זוהר: איך תתמודד עם הכישלון הזה?

יועז הנדל: מיקי, איך אתה תתמודד עם 700 מיליון שאתה מבזבז בבחירות?

מכלוף מיקי זוהר: איך תתמודד עם האשליה שלא מומשה?

יועז הנדל: מה האידיאולוגיה חוץ מביבי?

יועז הנדל: מה האידיאולוגיה שלך?

מכלוף מיקי זוהר: אני אענה לך גם על זה, ברשותך.

מכלוף מיקי זוהר: יש לי עוד קצת זמן, אז אני אענה לך גם על זה.

יועז הנדל: אז תענה לי מה האידיאולוגיה.

מכלוף מיקי זוהר: אני רוצה לומר כך: תראו, חוק פיזור הכנסת הוא לא משהו שאנחנו רוצים לקיים בכנסת הזאת.

מכלוף מיקי זוהר: אין לנו שום שאיפה לגמור את החוק הזה.

מכלוף מיקי זוהר: אבל אם וכאשר נראה מצב שבו לא מצליחים להרכיב את הממשלה עם השותפות הטבעיות שלנו, אנחנו נגמור את החוק עד יום רביעי ונחזיר את זה חזרה לציבור.

מכלוף מיקי זוהר: אני אמרתי גם בעבר, ואני אומר גם בעתיד: לי אין ספק שאת המחיר ישלמו המפלגות הקטנות, כי מה שיקרה הוא שהמפלגות הגדולות יצמחו.

מכלוף מיקי זוהר: יכול להיות שגם כחול לבן תצמח, אבל גם הליכוד יצמח, וכך, מפלגות קטנות ייעלמו מהמפה הפוליטית.

מכלוף מיקי זוהר: הסחטנות הפוליטית של המפלגות הקטנות עושה לנו נזק אדיר, והציבור רואה את זה, הוא מבחין בזה, והוא לא יסכים לתת לזה יד עוד פעם.

מכלוף מיקי זוהר: לכן, כולנו תקווה שחבר הכנסת ליברמן יתעשת ויגיע להסכמות עם הליכוד.

מכלוף מיקי זוהר: כמובן שבסופו של דבר ההסכמות הן עם הסיעות החרדיות, לא בדיוק עם הליכוד.

מכלוף מיקי זוהר: אנחנו מוכנים לכל פשרה שתושג, ונוכל סוף-סוף להקים את הממשלה הזאת שהציבור ששלח אותנו לכנסת מצפה מאיתנו להקים.

מכלוף מיקי זוהר: אני רוצה להזכיר לכם, ברשותכם, כמה דברים שאמרו ראשי הסיעות, ראשי המפלגות, בקמפיין האחרון.

מכלוף מיקי זוהר: דרעי רץ עם סיסמה: נתניהו וש"ס; איחוד מפלגות הימין רצו עם סיסמה: נתניהו וטב; כחלון רץ עם סיסמה: כחלון עם נתניהו ועם כולנו.

מכלוף מיקי זוהר: אותו דבר עשו גם המפלגות החרדיות האחרות, וכך עשה גם איווט ליברמן.

מכלוף מיקי זוהר: לאורך כל התקופה הוא אמר לבוחרים שלו: אנחנו נלך עם נתניהו, והוא עדיין אומר את זה.

מכלוף מיקי זוהר: לכן, כשאנחנו הבטחנו לציבור שלנו, לציבור הימני, שאת הממשלה הזאת אנחנו נקים אך ורק עם נתניהו, אין שום סיכוי שאנחנו נעשה משהו אחר.

מכלוף מיקי זוהר: שאלו אותי בכלי התקשורת: למה אתם לא נותנים למישהו אחר להרכיב?

מכלוף מיקי זוהר: אתם מצפים מאיתנו לשקר לעם?

מכלוף מיקי זוהר: לשקר לציבור?

מכלוף מיקי זוהר: הציבור אמר לנו במפורש, הוא רוצה את בנימין נתניהו ראש ממשלה.

מכלוף מיקי זוהר: כל מפלגות הימין שזכו לתמיכה, זכו לתמיכה הזאת כי הם הבטיחו שנתניהו יהיה ראש ממשלה.

מכלוף מיקי זוהר: עכשיו אתם אומרים לנו: בואו תהמרו על המדינה; בואו תיתנו לגנץ הזדמנות להרכיב; בואו תיתנו למישהו אחר מהימין הזדמנות להרכיב.

מכלוף מיקי זוהר: אנחנו יכולים לשחק במה שהציבור ששלח אותנו לכנסת דרש מאיתנו וחייב אותנו בהצבעה שלו?

מכלוף מיקי זוהר: חד-משמעית לא.

מכלוף מיקי זוהר: ולכן, לצפות מאיתנו לתת למישהו אחר להרכיב – זו בגידה באמון הציבור, ואנחנו לא נבגוד באמון הציבור.

מכלוף מיקי זוהר: אנחנו נכבד את רצונו, ואנחנו נעשה את מה שהוא ביקש מאיתנו.

מכלוף מיקי זוהר: על כן, אני עדיין מקווה שחברותינו באופוזיציה לא יצביעו נגד בהצבעה הזאת, כי בסופו של דבר היא תיזכר כהצבעה פתטית, שאין בה שום תוכן, שלא יהיה בה שום הישג מלבד ניסיון כושל נוסף של השמאל הישראלי לעלות לשלטון על חשבון הימין.

מכלוף מיקי זוהר: אנחנו לא נאפשר את זה.

מכלוף מיקי זוהר: אנחנו בימין נבחרנו, ואנחנו מקווים שנצליח לממש את הבחירה שלנו, אבל אם חלילה מישהו מהשותפות לא יאפשר לנו לממש את הבחירה הזאת אנחנו נפעל לבחירות חוזרות על מנת שנוכל להיות חזקים יותר, כדי לממש את הבחירה ביתר שאת, עם תוצאה אפילו גדולה יותר וחזקה יותר.

מכלוף מיקי זוהר: עכשיו בפנייה אישית לחברות האופוזיציה, הסיעות הערביות: חבר הכנסת טיבי, אני שמעתי שרע"מ-בל"ד מתכוונת להצביע נגד החוק, ושמעתי שאצלכם שוקלים להצביע – סליחה, בעד החוק – ושמעתי שאתם שוקלים להצביע נגד החוק.

מכלוף מיקי זוהר: אז אדוני, אם יואיל בטובו לנסות לפחות לסבר את אוזניי: מדוע חבר הכנסת טיבי וחבר הכנסת איימן עודה שוקלים להצביע נגד פיזור הכנסת?

מכלוף מיקי זוהר: מה האירוע?

מכלוף מיקי זוהר: מה הכוונה פה?

מכלוף מיקי זוהר: האם אתה, איימן עודה, רוצה להיות אולי השר לביטחון פנים?

מכלוף מיקי זוהר: אולי חבר הכנסת טיבי מתיימר להיות שר הרווחה?

מכלוף מיקי זוהר: מה הסיפור כאן?

מכלוף מיקי זוהר: אולי יש איזשהו עניין שאנחנו לא יודעים?

מכלוף מיקי זוהר: מדוע אתם מתכוונים להצביע נגד פיזור הכנסת?

קריאה: נעשה יום מיוחד בכנסת – – –

מכלוף מיקי זוהר: חברת הכנסת עאידה תומא סלימאן שרת התרבות והספורט ולא ידענו?

מכלוף מיקי זוהר: ג'בארין שר המשפטים?

עאידה תומא סלימאן: למה לא מגיע לנו?

מכלוף מיקי זוהר: למה אתם לא רוצים להצביע בעד פיזור הכנסת?

מכלוף מיקי זוהר: מה הסיבה?

מכלוף מיקי זוהר: אתם יכולים להסביר למה?

מכלוף מיקי זוהר: אני שואל, אז תגידו.

מכלוף מיקי זוהר: תגידו שיש משא ומתן עם כחול לבן, שאתם בודקים אפשרות להיות חברי ממשלה – – –

קריאות: – – –

יולי יואל אדלשטיין: נא לסיים, בבקשה.

מכלוף מיקי זוהר: איפה חברי הקואליציה?

יולי יואל אדלשטיין: יש עוד תהליך ארוך, אדוני.

יולי יואל אדלשטיין: הממשלה מבקשת להשיב על הצעת החוק הזאת.

מכלוף מיקי זוהר: אוקיי.

מכלוף מיקי זוהר: אז חברים, אני מבקש מכולם להתעשת, להצביע בעד החוק – בצער רב, כמובן, לא מתוך שמחה גדולה.

מכלוף מיקי זוהר: אני מציע גם לכם, חברי הכנסת החדשים בכחול לבן, וגם לנו בימין, שליברמן יתעשת; שתוקם פה ממשלה כדי שאתם, חברי הכנסת החדשים, חלילה לא תסיימו את תפקידכם, כי העשירייה האחרונה לא כזאת בטוחה.

מכלוף מיקי זוהר: שמעתי שבמפלגת העבודה חולמים על בחירות.

מכלוף מיקי זוהר: הם כבר עושים קמפיין נהדר להחזיר קולות בחזרה אליהם.

מכלוף מיקי זוהר: אז לא כדאי לכם.

מכלוף מיקי זוהר: ואתם בימין, כמובן, נקווה שליברמן יתעשת.

מכלוף מיקי זוהר: תודה רבה.

יולי יואל אדלשטיין: תודה לחבר הכנסת מיקי זוהר.

יולי יואל אדלשטיין: חברי הכנסת, נא לשבת.

יולי יואל אדלשטיין: אין חובה להקשיב, אבל יש חובה לא להפריע לדובר.

יולי יואל אדלשטיין: אני מבין שהשר זאב אלקין, בשם הממשלה, מבקש להתייחס להצעת החוק.

יולי יואל אדלשטיין: בבקשה, אדוני.

זאב אלקין: תודה רבה, אדוני היושב-ראש.

זאב אלקין: חבריי השרים, חברי הכנסת, אני חייב להגיד שזה בהחלט מעמד חריג, לעמוד כאן בשם הממשלה ולענות על חוק הקדמת הבחירות, כי זו למעשה הצעת חוק פרטית ראשונה שמובאת לדיון בכנסת הזאת.

זאב אלקין: נדמה לי, אדוני היושב-ראש, שאם בסופו של דבר לא יהיה מנוס והצעת החוק הזאת תעבור, אז לחבר הכנסת זוהר יש סיכוי להיות שיאן החקיקה בכנסת הנוכחית.

זאב אלקין: כן, באופן בלעדי.

זאב אלקין: בוודאי ובוודאי הייתי מאוד שמח להימנע מהמעמד הזה.

זאב אלקין: היינו אמורים להיות כאן בתהליך הדיון על החקיקה שהייתה אמורה לאפשר הקמת ממשלה.

זאב אלקין: אני חושב שצדק חבר הכנסת זוהר, לחלוטין, שהתהליך הזה של יציאה לבחירות הוא לא התהליך הנכון.

זאב אלקין: אנחנו מביאים את הצעת החוק הזאת לא בלב שלם וכמובן שלא בנפש חפצה, אלא רצוננו שיתקיים כאן רצון הבוחר ושתקום כאן ממשלה של המחנה הלאומי.

זאב אלקין: אפשר עדיין להגיע לשם.

זאב אלקין: עוד לא מאוחר, יש עוד זמן – יש עוד כ-48 שעות שבהן אפשר להגיע לפתרון.

זאב אלקין: אני מאוד מקווה שהליך החקיקה שאנחנו מתניעים כרגע, בסופו של דבר לא נזדקק לו, והשכל הישר יגבר.

קריאות: – – –

תמר זנדברג: – – – בתקנון כתוב שאם הממשלה תומכת, אפשר – – – אין בעיה.

תמר זנדברג: בתקנון כתוב – – – להתנגד.

תמר זנדברג: הממשלה כרגע הודיעה שהיא תומכת, ואני מבקשת להתנגד.

זאב אלקין: קטנותי מלהפריע לחברת הכנסת זנדברג לקיים התדיינות עם יושב-ראש הכנסת.

זאב אלקין: אני יכול להמשיך?

זאב אלקין: אז אני אמשיך, בהנחה שיהיה לי איזשהו סיכוי לשמוע את עצמי.

יולי יואל אדלשטיין: רק שנייה, אדוני השר, אנחנו נעצור את השעון.

יולי יואל אדלשטיין: עצרנו את השעון.

יולי יואל אדלשטיין: חברי הכנסת של חד"ש-תע"ל, לרבות חברות הכנסת, נא לשבת.

יולי יואל אדלשטיין: נא לשבת.

יולי יואל אדלשטיין: נא לשבת.

יולי יואל אדלשטיין: השר גנץ, לא תשכנע אותו.

יולי יואל אדלשטיין: נא לשבת.

יולי יואל אדלשטיין: השר כץ, חיים כץ, כוונתי, נא לשבת, אדוני.

יולי יואל אדלשטיין: השר ארדן, שב נא.

יולי יואל אדלשטיין: בבקשה, אדוני השר ימשיך.

זאב אלקין: תודה רבה, אדוני היושב-ראש.

זאב אלקין: אני ממשיך, כאמור.

זאב אלקין: אני מאוד מאוד מקווה שב-48 השעות שנשארו לנו אנחנו עדיין נצליח למצוא את הפתרון למשבר הזה, ותקום כאן ממשלה כפי שאמורה לקום וכפי שהתכוון הבוחר הישראלי.

זאב אלקין: יחד עם זה, אם אין מנוס ולא יימצא פתרון, נצטרך למעשה להמשיך בתהליך החקיקה של החוק להקדמת הבחירות – אומנם אירוע חסר תקדים במדינת ישראל.

זאב אלקין: עד כמה עדיף למצוא לזה פתרון למעשה אפשר ללמוד, אדוני היושב-ראש וחבריי השרים, אפילו מעצם העובדה שאני מנוע כאן מלמסור עמדת הממשלה לגבי הצעת החוק.

זאב אלקין: היות שמדובר בממשלה זמנית, הממשלה לא יכלה לקדם את החקיקה בנושא הזה, נבצר מאיתנו, וזה הלך למסלול של חקיקה פרטית, ולכן באופן פורמלי לממשלה המכהנת אין עמדה, כי נבצר ממנה לקיים דיון בהצעת החקיקה, וכולנו כאן מצביעים לפי עמדות המפלגות, ולא לפי עמדת הממשלה.

זאב אלקין: אני חושב שהדוגמה הקטנה הזאת היא לבדה, אדוני היושב-ראש וחבריי השרים וחברי הכנסת, מוכיחה עד כמה נכון כן לפעול להקמת ממשלה ב-48 השעות האלה שנשארו, ולא להשאיר את המדינה ואת הכנסת במצב הזה של המשך כהונה של ממשלה זמנית שלמעשה ידיה כבולות בהרבה מאוד נושאים, והדוגמה הזאת של התייחסות לחוק לפיזור הכנסת היא רק אחת מני רבות.

זאב אלקין: אני בעצמי, כשר שמכהן בשני משרדי ממשלה, יודע כמה החלטות חשובות של המשרדים שלי תקועות ולא יכולות להתבצע בגלל שאנחנו נמצאים במצב של ממשלה זמנית, והתקציבים קיימים אבל לא ניתן לבצע אותם בתקופת המעבר הזאת.

זאב אלקין: לכן אני עוד פעם רוצה לנצל את הזמן הזה שיש כאן ולפנות מכאן לכל המפלגות שמנהלות כרגע את המשא ומתן הקואליציוני מולנו, ב-48 השעות האלה, לעשות כל מה שלאל ידם כדי להגיע לפתרון שאותו, אין ספק, רוצה כל הבית הזה.

זאב אלקין: לדעתי גם החלק הזה של האולם יעדיף שנמצא פתרון ונקים ממשלה, והם יוכלו לעשות את תפקידם כאופוזיציה, מאשר שנלך לבחירות; זאת לפחות ההתרשמות שלי מכמות הטלפונים והשאלות שאני מקבל – מתי כבר נגיע לפתרון – לא רק מהקואליציה העתידית אלא גם מהאופוזיציה העתידית, וכמובן כמובן זה יענה גם על רצון הבוחר הישראלי.

זאב אלקין: אני חייב הערה אישית: שמעתי כאן

זאב אלקין: את יושב-ראש הוועדה המסדרת חבר הכנסת זוהר מנדב ככה בחדווה את התפקיד שאני מכהן בו כרגע, השר להגנת הסביבה, לחבר הכנסת הנדל.

זאב אלקין: אז אני כמובן מאוד שמחתי שמיקי הדיח אותי בשידור חי מכהונה, אפילו בממשלה זמנית.

מכלוף מיקי זוהר: אני חוזר בי מההצעה.

זאב אלקין: אני כבר לא מדבר על זה שהוא ייצר משבר פנימי בכחול לבן בזה שהציע את זה לחבר הכנסת הנדל ולא לחברת הכנסת חיימוביץ', אבל אני מקווה שכחול לבן – – –

מכלוף מיקי זוהר: זו לא הייתה המטרה, לייצר משברים בתוך כחול לבן.

יועז הנדל: – – –

זאב אלקין: אבל לא צריך להדיח אותי כדי לייצר משבר.

זאב אלקין: יש הרבה דרכים לייצר משבר בכחול לבן בלי להדיח אותי, תאמין לי.

זאב אלקין: אם תרצה, בארבע עיניים אציע לך כמה פתרונות שלא דורשים את הדחתי מהתפקיד כדי להגיע לתוצאה שאתה מבקש.

זאב אלקין: אבל בהחלט רציתי רק להעיר שלפי מיטב הבנתי אני עדיין מכהן, לכן, עם כל הכבוד להצעה שנמסרה, התפקיד הזה, לפחות בשלב הזה, תפוס, חבר הכנסת הנדל, למרות שאין ספק שבהחלט כל אחד מאיתנו היה שמח לראות אותך בכל תפקיד מיניסטריאלי בממשלה.

זאב אלקין: אני לא יודע אם הצלחתי לשכנע בעמדה הלא-רשמית – כי כאמור, אין לנו עמדה רשמית כממשלה – את חבר הכנסת דודי אמסלם, כי בסופו של דבר, עד שלא אצליח לשכנע אותו, אני – – –

דוד אמסלם: אנחנו נצטרך לשכנע את שר הפנים עוד דקה או שתיים.

זאב אלקין: חבר הכנסת אמסלם מעיר לתשומת ליבי שאני אפילו לא הצלחתי לשכנע את כל שרי הממשלה, אז לפני שאני ניגש אליו אני צריך לעשות את מלאכתי לגבי שרי הממשלה.

זאב אלקין: אני מקבל את הערתך ואמשיך בשכנוע, מה גם שנמנע מאיתנו כשרי ממשלה לקיים דיון בסוגיה הנ"ל בפורום הממשלתי.

זאב אלקין: לפחות בכנסת אי-אפשר לכבול את ידינו מלדון בחוק הקדמת הבחירות ולגבש את עמדתנו כחברי כנסת במסגרת תפקידנו זה, אז בהחלט האפשרות הזאת קיימת.

זאב אלקין: אבל אם תרגיש, חבר הכנסת אמסלם, שלפחות את חברי הממשלה שכנעתי, בבקשה תיידע אותי, ואני אשמח שבזה ביצעתי את מלאכתי נאמנה.

זאב אלקין: אדוני היושב-ראש, נשמעות ביומיים האחרונים לא מעט הערות על כך שהתהליך הזה של הליכה לבחירות מוקדמות הוא ספין, שהוא לא רציני, שזה לא יקרה.

זאב אלקין: אני חושב שהייתי מאוד מאוד שמח להגיד לכל מי שטוען את זה: אתם צודקים, אבל כדאי לחברי הבית הזה להבין שאנחנו כבר לא שם; אנחנו כבר לא בלוחות הזמנים של הספינים ולא בלוחות זמנים של האיומים.

זאב אלקין: אנחנו בלוחות זמנים של הרגע האחרון שאפשר עדיין להציל את המצב.

זאב אלקין: אני לא חושב שזה מסובך מדי.

זאב אלקין: אני לא חושב שהפערים הם גדולים מדי.

זאב אלקין: כל מי שמכיר את המצב של משא ומתן יודע שעוד מאמץ מסוים, ויכול להיות שיהיה ניתן להגיע לפתרון.

זאב אלקין: ואני מאוד מאוד מקווה שבמרוץ – – –

דוד אמסלם: – – – שר הפנים עכשיו נכנס.

יולי יואל אדלשטיין: נשארו עוד שלוש שניות.

זאב אלקין: הצלחתי לשכנע את כל שרי הממשלה?

זאב אלקין: זאת ההזדמנות האחרונה שלי לשכנע את שרי הממשלה שאומנם – עוד פעם, לא כעמדה רשמית של הממשלה, אלא אני עומד כאן אומנם כשר בממשלה, אבל בתוקף תפקידי כחבר כנסת אני קורא לכם לתמוך בהצעת החוק בקריאה טרומית, אבל יחד עם זה אני קורא להם לעשות כל מה שהם יכולים כדי שבסופו של דבר לא נזדקק להעביר את הצעת החוק בקריאה שנייה ושלישית, ויימצא כאן הפתרון הנכון והראוי, ותקום כאן הממשלה שצריכה לקום.

זאב אלקין: תודה רבה, אדוני היושב-ראש.

יולי יואל אדלשטיין: אני מודה מאוד לשר זאב אלקין.

יולי יואל אדלשטיין: האם יש חברי כנסת שמעוניינים להתנגד להצעת החוק?

יולי יואל אדלשטיין: בבקשה, חבר הכנסת גנץ.

יולי יואל אדלשטיין: שפעם אחת, בתקווה שהקדנציה תיארך, נזכור את זה: אם הממשלה תומכת או לא מביעה עמדה לגבי הצעת חוק, כל חבר כנסת יכול להתנגד.

יולי יואל אדלשטיין: מכיוון שבדרך כלל זה הצעות חוק כאלה שיש רבים שמתנגדים, בזמן אמת אחרי סיום הנאומים מרימים ידיים, ויושב-ראש הישיבה קובע מי מתנגד.

יולי יואל אדלשטיין: הפעם החלטתי שחבר הכנסת בני גנץ יתנגד להצעת החוק.

יולי יואל אדלשטיין: עד שלוש דקות לרשות אדוני.

בנימין (בני) גנץ: אדוני היושב-ראש, שלום.

בנימין (בני) גנץ: שלום לכם, כולכם.

בנימין (בני) גנץ: יש דברים חשובים מאוד.

בנימין (בני) גנץ: שמענו פה הסברים על קושי במשא ומתן.

בנימין (בני) גנץ: אכן, הגיוס חשוב; השירות בוודאי חשוב.

בנימין (בני) גנץ: כולנו מכירים את העניין הזה, כולנו שירותנו – רובנו שירתנו – ואנחנו מבינים מאוד את החשיבות של העניין הזה.

בנימין (בני) גנץ: בצד העניין הזה גם לימוד התורה הוא דבר מאוד מאוד חשוב, ואני שמח שמתקיים תהליך עמוק שלוקח שני דברים חשובים: לימוד תורה מצד אחד ושירות עם ישראל מצד שני.

בנימין (בני) גנץ: אבל באמת באמת, יש פה דבר הרבה יותר חשוב בעיני חלק מהאנשים שכנראה עולה על הכול.

בנימין (בני) גנץ: יש את הוויכוח הישיר שעושים על המתח שבין לימוד תורה לבין שירות, חוק הגיוס וכו', אבל יש דבר אחד שפחות מזכירים אותו, והוא האמת האמיתית עצמה: זה הכול בשביל לבנות מבצר משפטי למי שאינו נוכח כרגע, ובשבילו כל העבודה הזאת נעשית.

אוסנת הילה מארק: למה כל הזמן – – –

יולי יואל אדלשטיין: נא לא להפריע.

בנימין (בני) גנץ: ברור לכולם שעל פי רוח החוק ועל פי התהליכים, מהרגע שמוצה התהליך אפשר להעביר את הדברים למישהו אחר.

בנימין (בני) גנץ: אני יודע, אדוני היושב-ראש, שזהו ודאי אחד הנאומים התמימים שהכנסת הזאת שמעה, וכנראה גם אחד הנאומים התמימים יותר שאני אשמיע, כי כל יום שיחלוף פה יגרע מתמימותי, אבל אני רוצה ליהנות ממנה ולו לרגע ולחשוב שדרך ארץ קדמה לתורה, וכשקוראים את חוק הרכבת הממשלה מבינים שיש תהליך, ומשנעשה ניסיון א', ניסיון ב', לא צלח – מעבירים לניסיון ג'.

בנימין (בני) גנץ: משתמשים בסעיף 12 לחסוך מלאכות ארוכות, כאשר מיצו את התהליך עצמו.

בנימין (בני) גנץ: אבל לא, הלהטוטנות ממשיכה, ואין פה שום דרך ארץ, לא על פי חוק ולא על פי נוהל.

בנימין (בני) גנץ: ואני מציע לנתניהו, שאיננו באולם כרגע, לזכור: אם לא הצלחת, אז תזכור את האזרחים שבחרו בך – נכון, דבר למה שאמרת להם, נכון – ותזכור גם את אלה שלא בחרו בך, אבל הם בכל זאת נמצאים פה.

בנימין (בני) גנץ: כן, הם מאוד נמצאים פה.

אוסנת הילה מארק: ותזכור שאתם הפסדתם.

קארין אלהרר: די כבר.

בנימין (בני) גנץ: אתה אולי יכול להרשות לעצמך, אדוני ראש הממשלה, את כל המשאבים שבעולם בשביל למצות את זה, גם בכסף וגם בזמן, אבל הדבר הזה לא נכון לאנשים אחרים.

בנימין (בני) גנץ: להם אין את הזמן הזה.

בנימין (בני) גנץ: לתושבי עוטף עזה אין את כל הזמן שבעולם, והם רוצים ממשלה שתכהן; לניצולי השואה אין את כל הזמן שבעולם, והם רוצים ממשלה שתכהן; לילדי ישראל אין את כל הזמן בעולם, והם רוצים ממשלה שתכהן; ולחולים בבתי החולים ממש ממש ממש אין את כל הזמן שבעולם, והם רוצים ממשלה שתכהן.

בנימין (בני) גנץ: ולכן היה ראוי, משלא הצליח להרכיב את הממשלה – ואנחנו כיבדנו את החלטת הבוחר, כיבדנו את החלטת הבוחר – להעביר את זה לאלטרנטיבה האחרת שקיימת פה.

בנימין (בני) גנץ: וזה לא שהיא לא קיימת, כי סיעה עם 35 מנדטים – –

מכלוף מיקי זוהר: – – – חבר הכנסת גנץ – –

בנימין (בני) גנץ: – – עם גיבוי של אנשים אחרים, זה לא דבר של מה בכך בכלל.

מכלוף מיקי זוהר: – – עם מי אתה תרכיב?

אוסנת הילה מארק: עם מי תעשה ממשלה?

מכלוף מיקי זוהר: עם מי תרכיב ממשלה?

אוסנת הילה מארק: עם מי תרכיב ממשלה?

בנימין (בני) גנץ: חברים, 71 שנים – –

מכלוף מיקי זוהר: עם מי תרכיב ממשלה?

בנימין (בני) גנץ: – – יש נואמים בכנסת ובטקסי ישראל, ושימו לב שכל פעם שהדבר הזה משתנה, הן בבית הזה – בהצעה תקדימית, מייד אחרי בחירות, לפזר את הכנסת –הן בהר הרצל – כשעושים טקסים ביום העצמאות, ופתאום נשבר הטקס – זה תמיד לכבוד נתניהו.

מכלוף מיקי זוהר: עם מי תקים ממשלה?

מכלוף מיקי זוהר: תענה – – –

בנימין (בני) גנץ: ולכן, אנחנו מתנגדים לפיזור הכנסת העשרים-ואחת – –

אוסנת הילה מארק: עם מי תרכיב ממשלה?

מכלוף מיקי זוהר: עם מי תרכיב ממשלה?

מכלוף מיקי זוהר: עם מי?

מכלוף מיקי זוהר: עם מי אתה יכול להרכיב ממשלה?

בנימין (בני) גנץ: – – ומבקשים שיוטל עלינו הניסיון להקים את הממשלה הזאת.

בנימין (בני) גנץ: תודה.

יולי יואל אדלשטיין: תודה לחבר הכנסת גנץ.

יולי יואל אדלשטיין: חברי הכנסת, אנחנו נעבור להצבעה.

יולי יואל אדלשטיין: אם אפשר משאלות לב, חברי הכנסת, אני מת לקיים הצבעה חשאית על החוק הזה, אבל את זה כנראה לא אוכל לעשות.

יולי יואל אדלשטיין: חברי הכנסת, הצעת חוק התפזרות הכנסת העשרים-ואחת, התשע"ט–2019, של חבר הכנסת מכלוף מיקי זוהר, בקריאה טרומית.

יולי יואל אדלשטיין: ההצבעה החלה.

יולי יואל אדלשטיין: הצבעה מס' 2 בעד ההצעה להעביר את הצעת החוק לוועדה – 65 נגד – 43 נמנעים – 6 ההצעה להעביר את הצעת חוק התפזרות הכנסת העשרים-ואחת, התשע"ט–2019, לוועדה שתקבע הוועדה המסדרת נתקבלה.

יולי יואל אדלשטיין: חברי הכנסת, 65 בעד, 43 מתנגדים, שישה נמנעים.

יולי יואל אדלשטיין: ההצעה אושרה בקריאה טרומית ותועבר לוועדה המסדרת.

יולי יואל אדלשטיין: הוועדה המסדרת – בכוונתה כנראה להקים ועדה מיוחדת לדיון בהצעת החוק ולצורך הכנתה לקריאה ראשונה.

יולי יואל אדלשטיין: אם וכאשר ההצעה תהיה מוכנה – ההצעה להרכב הוועדה שתדון בחוק – אנחנו נפתח מחדש את המליאה.

יולי יואל אדלשטיין: בינתיים – הפסקה.

יולי יואל אדלשטיין: חברי הכנסת, אני מחדש את הישיבה.

יולי יואל אדלשטיין: אני מזמין את יושב-ראש הוועדה המסדרת חבר הכנסת מכלוף מיקי זוהר למסור הודעה למליאה.

מכלוף מיקי זוהר: אדוני היושב-ראש, חבריי חברי הכנסת, הוועדה המסדרת קבעה כי הצעת חוק התפזרות הכנסת העשרים-ואחת, התשע"ט–2019, שלי, חבר הכנסת מיקי מכלוף זוהר, תועבר לדיון בוועדה לעניין מסוים לפי סעיף 108 לתקנון הכנסת לשם הכנתה לקריאות ראשונה, שנייה ושלישית.

מכלוף מיקי זוהר: להלן הצעת הוועדה המסדרת בדבר הקמת הוועדה האמורה.

מכלוף מיקי זוהר: שם הוועדה: הוועדה המיוחדת לדיון בהצעת חוק התפזרות הכנסת העשרים-ואחת, התשע"ט–2019.

מכלוף מיקי זוהר: סמכות הוועדה: הוועדה תכין את הצעת חוק התפזרות הכנסת העשרים-ואחת לקריאה ראשונה, שנייה ושלישית.

מכלוף מיקי זוהר: חברי הוועדה – 14 חברים: מסיעת הליכוד: אנוכי, מיקי מכלוף זוהר, יושב-ראש הוועדה, שלמה קרעי וניר ברקת; מסיעת ש"ס: יואב בן צור; מסיעת יהדות התורה: אורי מקלב; מסיעת איחוד מפלגות הימין: אופיר סופר; מסיעת כחול לבן – אסף זמיר, פנינה תמנו-שטה וצביקה האוזר; מסיעת חד"ש-תע"ל: אחמד טיבי; מסיעת ישראל ביתנו:

מכלוף מיקי זוהר: אלי אבידר; מסיעת מרצ: תמר זנדברג; מסיעת כולנו: רועי פולקמן; מסיעת רע"מ-בל"ד: עבאס מנסור.

מכלוף מיקי זוהר: כמו שציינתי, אני כמובן אכהן כיושב-ראש הוועדה.

מכלוף מיקי זוהר: אבקש את אישורה של הכנסת להצעה זו.

מכלוף מיקי זוהר: תודה.

יולי יואל אדלשטיין: תודה לחבר הכנסת מכלוף מיקי זוהר.

יולי יואל אדלשטיין: מכיוון שמתקיימת הצבעה, יש גם אפשרות לנאום, לדון.

יולי יואל אדלשטיין: יש כאן לפניי רשימה של אלה שנרשמו.

יולי יואל אדלשטיין: הרשימה סגורה.

יולי יואל אדלשטיין: חברי הכנסת, בבקשה, בני גנץ – איננו; יאיר לפיד – איננו.

יולי יואל אדלשטיין: אבי גבאי, מעוניין לנאום?

יולי יואל אדלשטיין: בבקשה, אדוני, עד שלוש דקות לרשותך.

יולי יואל אדלשטיין: אחרי אבי גבאי – משה בוגי יעלון.

יולי יואל אדלשטיין: בבקשה, אדוני.

אבי גבאי: אדוני היושב-ראש, חברי הכנסת, אני מסתובב כאן כל היום – חבר הכנסת אמסלם – מסתובב כאן כל היום ושואל את עצמי על מה מדברים פה כל היום, על מה הוויכוח, על מה הוויכוח בכלל כרגע בין ישראל ביתנו לבין הליכוד: על חוק הגיוס?

אבי גבאי: הרי זה חוק שאין בו גיוס.

אבי גבאי: הרי אף חרדי שלא התגייס עד היום לא יתגייס מחר כתוצאה מהחוק הזה.

אבי גבאי: זאת האמת – אין גיוס.

אבי גבאי: עכשיו, בחוק שבו אין גיוס מתווכחים על אמירה כזאת או אחרת שאין בה שום דבר.

אבי גבאי: וכדי שמדינת ישראל תמשיך ותתווכח על הנושא הזה, אדוני היושב-ראש, מדינת ישראל תשלם מיליארדים, מיליארדים מכספי אזרחים על בחירות מיותרות, בעוד שהחוק שהכנסת הזאת חוקקה הוא חוק ברור שאומר שאם אחד לא מצליח להרכיב ממשלה, נותנים לשני.

אבי גבאי: נתניהו לא מצליח להרכיב ממשלה – מיקי זוהר, הוא לא מצליח להרכיב ממשלה – נותנים לאדם אחר להרכיב ממשלה.

שלמה קרעי: – – –

אוסנת הילה מארק: אבל איך תרכיבו עם 45 – – –

אבי גבאי: בשביל זה יש נשיא, יש תהליך מסודר, הכול עובד.

אוסנת הילה מארק: אבל איך תרכיבו?

אבי גבאי: אם זה לא נתניהו אז אף אחד לא יכול להיות ראש ממשלה בישראל?

אבי גבאי: מה קרה?

אוסנת הילה מארק: למי ניתן – לבני גנץ?

אוסנת הילה מארק: למי?

מכלוף מיקי זוהר: למי ניתן?

אבי גבאי: יש רק בן אדם אחד שיכול להיות ראש ממשלה?

מכלוף מיקי זוהר: מי ירכיב?

אוסנת הילה מארק: למי ניתן את האחריות?

אבי גבאי: ייתנו לבני גנץ.

אבי גבאי: יש לו 35 מנדטים.

מכלוף מיקי זוהר: עם מי הוא ירכיב?

אוסנת הילה מארק: עם מי – – –

אבי גבאי: תאמין לי, ברגע שבן אדם מקבל את המנדט – –

אוסנת הילה מארק: עם מי – עם המשותפת?

אוסנת הילה מארק: עם המשותפת?

אבי גבאי: – – אפשר לנהל איתו משא ומתן.

מכלוף מיקי זוהר: אבל איך הוא ירכיב?

אוסנת הילה מארק: עם תע"ל?

אוסנת הילה מארק: עם חד"ש?

אבי גבאי: תגיד לי, אתה פעם ניהלת – מיקי, אתה באת מעולם העסקים.

אבי גבאי: אתה פעם ניהלת משא ומתן עם בן אדם שאין לו ארנק?

מכלוף מיקי זוהר: אבל אין לו רוב – – –

אבי גבאי: כשיש לו ארנק, אתה מנהל משא ומתן.

אבי גבאי: כשהוא יקבל את המנדט, יהיה לו ארנק – ינהלו איתו משא ומתן.

מכלוף מיקי זוהר: הבעיה שלו היא לא רק שאין לו ארנק – –

אבי גבאי: ולכן – – –

מכלוף מיקי זוהר: – – אין לו גם כיס.

אבי גבאי: ולכן, מה שאנחנו רואים כאן זה ישראבלוף אחד גדול.

אבי גבאי: חוק הגיוס הוא ישראבלוף והדבר הזה הוא ישראבלוף.

אבי גבאי: הנשיא צריך לקבל, ולתת את המנדט למי שיש לו סיכוי אחרי ראש הממשלה, ולא לגרור את מדינת ישראל לעוד מערכת בחירות ולעוד מיליארדים מכספי הציבור.

אבי גבאי: תודה רבה.

מאיר כהן: תודה רבה, אדוני.

מאיר כהן: אחריו – אבי ניסנקורן.

מאיר כהן: בבקשה, אדוני.

מאיר כהן: אחריו – הגב' תמר זנדברג.

מאיר כהן: הרשימה סגורה.

אברהם (אבי) ניסנקורן: אני הגעתי לבית המיוחד הזה והמכובד הזה בדחילו ורחימו, למרות התפקיד הקודם שלי, ולא ציפיתי לכזאת מערכת מטורפת של בית ולכזה שפל שאליו יגיע המקום הזה, שעוד לפני, לפני שקמה ממשלה, ורק חודש אחרי ההשבעה, כבר מדברים על פיזור הכנסת ועוקפים את הנשיא ומבזים את מוסד הנשיאות.

אברהם (אבי) ניסנקורן: אני חושב שאנחנו באמת בשפל שאליו דרדר אותנו ראש הממשלה.

אברהם (אבי) ניסנקורן: חבל שאלה פני הכנסת.

אברהם (אבי) ניסנקורן: חבל שחברי המפלגות שהיו מיועדות להיות בקואליציה מתנהלים כך.

אברהם (אבי) ניסנקורן: אני חושב שכל אדם, כל אדם פה בכנסת בא בסופו של דבר לשרת את הציבור ולראות את הציבור מול העיניים.

אברהם (אבי) ניסנקורן: לשים את החסינות במרכז של המשא ומתן הקואליציוני, לדחוק כל דבר הצידה – ואנחנו רואים כרגע את המשבר בנושא הזה של הגיוס, ושאין דיון על הבריאות ואין דיון על החינוך – אני חושב שזו באמת נקודת שפל של כנסת ישראל.

אברהם (אבי) ניסנקורן: אנחנו, כחול לבן, אני חושב שאנחנו מייצגים פה את הערכים, ובחודש הזה מוכיחים את הערכים שאנחנו באנו איתם.

אברהם (אבי) ניסנקורן: בין שנגיע לבחירות, בין שלא נגיע לבחירות, אנחנו ניאבק על הערכים שלנו.

אברהם (אבי) ניסנקורן: תודה.

מאיר כהן: תודה רבה, אדוני.

מאיר כהן: חברת הכנסת תמר זנדברג, גברתי, ואחריה – חברי הכנסת משה יעלון וגבי אשכנזי.

תמר זנדברג: תודה רבה, אדוני היושב-ראש.

תמר זנדברג: עברו בקושי חודש וקצת מהבחירות, הכנסת עוד לא התחילה לעבוד, עוד לא דנה בכל הדברים החשובים שעל הפרק: ועדת הכספים עוד לא אישרה את תוספת התקציב למרכזי החוסן; ועדת החוץ והביטחון עדיין לא שאלה את עצמה – פחות מחודש אחרי העימות, עוד סבב בעזה – לאן פנינו, האם יש לנו איזושהי תוכנית אסטרטגית לנושא; אף ועדה עדיין לא דנה במשבר הדמוקרטי והחוקתי החריף שישראל נקלעה אליו – אזרחי ישראל אמרו את דברם ברחובות אבל לא כאן בבית – והינה, מה עושה הכנסת, המליאה?

תמר זנדברג: מקימה עוד ועדה מיוחדת – עוד ועדת שחיתות, עוד ועדת חסינות, עוד ועדה שבבסיסה הדיל המושחת שמתרוצץ כאן כמו צל במסדרונות הכנסת כבר שבועות ארוכים, שמטרתה לחלץ את ראש הממשלה מהעמדה לדין בכל דרך.

תמר זנדברג: ובשביל זה, באיזושהי דרך פתלתלה, מאיימים בבחירות, ובשביל זה, בדרך פתלתלה אחרת, שואלים את עצמנו איך נדון בחסינות ובהתגברות במסגרת ההסכמים הקואליציוניים, בעודנו לא דנים בהתגברות ובחסינות במסגרת ההסכמים הקואליציוניים – כי אסור, אחרת זה שוחד ברור ומובהק.

תמר זנדברג: אז חברות וחברים, כל ההצגה שאנחנו לוקחים בה חלק כרגע, מיום השבעת הכנסת ועד שתתפזר הכנסת העשרים-ואחת חודש או חודשיים אחרי היבחרה, או שלא תתפזר הכנסת העשרים-ואחת – כל האירוע הזה שאנחנו עוסקים בו מטרתו אחת ויחידה: לבסס דיל מושחת ונלוז ופסול שלא היה צריך לבוא לעולם.

תמר זנדברג: וכל מה שאנחנו עושים הוא להיות שחקנים בהצגה בתיאטרון הבובות של מילוטו של ראש ממשלה שחשוד בשוחד, מרמה והפרת אמונים ממשפט צדק.

תמר זנדברג: אין שום סיבה אחרת לפארסה הזאת.

תמר זנדברג: אין שום סיבה אחרת לוועדות מיוחדות על ועדות מיוחדות.

תמר זנדברג: היינו בכלל צריכים לעמוד פה היום ולדון בהרחבת הממשלה, בביטול חוק-יסוד.

תמר זנדברג: איפה זה?

תמר זנדברג: בשבוע שעבר היינו כאן לילה שלם, ב-02:00, 03:00, לפנות בוקר התפזרנו עם ממשלה שהולכת לחלק ג'ובים תמורת חסינות, אז עכשיו זה בחירות תמורת חסינות?

תמר זנדברג: מה קורה פה?

תמר זנדברג: אז עכשיו עוד לילה נבלה כאן בשביל אותו דיל מושחת, ואולי בסוף יחזור החוק הקודם.

תמר זנדברג: תגידו, חברות וחברים, אנחנו השתגענו?

תמר זנדברג: זה מה שאנחנו מעסיקים בו את אזרחי המדינה?

תמר זנדברג: אין לנו מה לעשות?

תמר זנדברג: אין למדינת ישראל במה לדון חוץ מעוד ועדה מיוחדת שתדון בעוד חוק שאולי יבוא ואולי לא יבוא, ואנחנו נעשה כאן פיליבסטר במליאה בזמן שראש הממשלה מקבל טלפונים – ציוץ מטראמפ, אולי טלפון מפוטין, אני לא יודעת ממי – בשביל לעזור לו להקים את הממשלה המושחתת הזאת?

תמר זנדברג: הממשלה הראשונה בתולדות מדינת ישראל שמנסה להקים אותה חשוד בשוחד, מרמה והפרת אמונים.

תמר זנדברג: לראשונה בתולדות ישראל.

תמר זנדברג: ותראו, כשבבסיסו של תהליך עומדת שחיתות, כמה כל התהליך הוא רקוב ומושחת.

תמר זנדברג: להרחיב את הממשלה – לא, בעצם לצאת לבחירות; לא, בעצם להביא חוק כזה – –

מאיר כהן: תודה רבה, גברתי.

תמר זנדברג: – – לדון, לא לדון.

תמר זנדברג: כל הדבר הזה, מטרתו אחת: לשרת דיל מושחת שאסור לשרת אותו.

תמר זנדברג: תודה.

מאיר כהן: תודה רבה, גברתי.

מאיר כהן: חבר הכנסת משה יעלון; חבר הכנסת גבי אשכנזי; חברת הכנסת מיקי חיימוביץ' – לא נמצאת.

מאיר כהן: חבר הכנסת עפר שלח.

עפר שלח: מוותר.

מאיר כהן: מוותר.

מאיר כהן: חבר הכנסת יועז הנדל – לא נמצא; חברת הכנסת אורנה ברביבאי – לא נמצאת.

מאיר כהן: חבר הכנסת מיכאל ביטון.

מאיר כהן: אחריו – חבר הכנסת חילי טרופר.

מיכאל ביטון: אדוני היושב-ראש, אני רוצה לשאול את מיקי זוהר בהנהגת הליכוד – ככה, עכשיו הוא מוביל גדול בליכוד: עד מתי אתם פוסחים על שתי הסעיפּים?

מיכאל ביטון: זאת השאלה שאליהו הנביא שאל את עם ישראל.

מיכאל ביטון: אתם פוסחים על שתי הסעיפים.

מיכאל ביטון: טירללתם מדינה שלמה.

מיכאל ביטון: תקימו ממשלה; תקימו כנסת; תעשו ועדה מסדרת – רק ברדק.

מיכאל ביטון: חודש שלם הכנסת קיימת, ובמה היא מתעסקת?

מיכאל ביטון: בשני סעיפים.

מיכאל ביטון: סעיף ראשון: פיליבסטר – בוא נבטל את ההגבלה על מינוי שרים, ככה שיהיה לנו איך להקים ממשלה.

מיכאל ביטון: והיום, מיקי, הבאת לנו פיליבסטר חדש: בוא נפזר את הכנסת.

מיכאל ביטון: עם ישראל מסתכל עלינו חודש שלם, והעלינו לו את הסעיף.

מיכאל ביטון: אתם פוסחים על שתי הסעיפים.

מיכאל ביטון: אתם רוצים להקים ממשלה?

מיכאל ביטון: עד יום רביעי תקימו ממשלה.

מיכאל ביטון: אתם רוצים לפזר את הכנסת?

מיכאל ביטון: תפזר את הכנסת.

מיכאל ביטון: אבל לטרלל מדינה שלמה חודש שלם בלי תוכן, בלי תקווה, בלי מעשים, בלי עבודה; ועדות הכנסת לא מתכנסות, אין חקיקה, משרדי הממשלה בסטנד ביי, השרים לא יודעים מה יהיה גורלם.

מיכאל ביטון: ובמה מתעסקים?

מיכאל ביטון: בשני סעיפים: אי-הגבלת מספר השרים – עד 03:00 הצבעה – והיום: פיזור הכנסת.

מיכאל ביטון: אתם יוזמים את פיזור הכנסת.

מיכאל ביטון: ואני שואל אתכם: עד מתי אתם פוסחים על שתי הסעיפים?

מיכאל ביטון: ואולי הגיע הזמן שנגיד את האמת, שכל החקיקה וכל הוועדות המיוחדות וכל הפיליבסטרים נועדו לחוק אחד: חוק-יסוד: בנימין נתניהו ראש הממשלה לעולמי עד.

מיכאל ביטון: תביא הצעת חוק אחת ונצביע עליה.

מכלוף מיקי זוהר: הוא מוכן רק עשר שנים.

מיכאל ביטון: עשר שנים.

מיכאל ביטון: אני אומר לך שהחזות של החוקים הללו היא הבטחת עתידו של בנימין נתניהו כראש ממשלה לעולמי עד.

מיכאל ביטון: אנחנו כאופוזיציה לא ניתן.

מיכאל ביטון: הציבור מתחיל להבין שהיה פה מקח טעות.

מיכאל ביטון: הייתה טעות להפקיד בידיו את הרכבת הממשלה, מי שכרגע נאלץ להתמודד עם כתבי אישום ושיש לו שימוע בקרוב, ואם הכנסת תפוזר הוא יפגוש את השימוע די מהר לאחר כינונה מחדש.

מיכאל ביטון: היה פה מקח טעות גדול.

מיכאל ביטון: ואנחנו מאמינים כרגע שההוגנות שלכם – אם יש בכם הוגנות – להגיד: ניסינו להרכיב ממשלה, לא הצלחנו; בואו נאפשר הזדמנות אחרת, רעיון חדש; נטיל את זה על המפלגה הגדולה ביותר כאן בניכוי חבר הכנסת מאיחוד סיעות הימין, שהוא שמור אצלכם.

מיכאל ביטון: אנחנו הסיעה הכי גדולה.

מיכאל ביטון: נקים ממשלה חדשה, ואולי גם תהיה ממשלת אחדות עם הליכוד, אבל בסוף עידן נתניהו.

מיכאל ביטון: זה הסיפור וזה הכיוון.

מאיר כהן: תודה רבה, אדוני.

מאיר כהן: חבר הכנסת חילי טרופר; חברת הכנסת מיכל רוזין; חבר הכנסת צביקה האוזר; חברת הכנסת אורית פרקש-הכהן.

קריאה: – – –

מאיר כהן: מי?

מאיר כהן: סליחה, גברתי.

מאיר כהן: יעל גרמן – מוותרת.

קריאה: – – –

מאיר כהן: לא, לא.

מאיר כהן: אני צריך.

מאיר כהן: אנחנו חייבים להקריא את כל השמות, גם אם אתם מוותרים.

מאיר כהן: אורית פרקש-הכהן – לא נמצאת כאן; קארין אלהרר – לא נמצאת; מירב כהן, גברתי – מוותרת; שלי יחימוביץ' – מוותרת.

שלי יחימוביץ': אדוני היושב-ראש, אני לא מוכנה להשתתף בפארסה הזאת.

מאיר כהן: מוותרת, תודה, גברתי.

מאיר כהן: תודה.

מאיר כהן: יואל רזבוזוב – לא נמצא; אמיר אוחנה – לא נמצא; אסף זמיר – מוותר; חבר הכנסת יזהר שי?

מאיר כהן: חבר הכנסת יזהר שי?

מאיר כהן: חבר הכנסת יזהר שי – מוותר; חבר הכנסת עיסאווי פריג' – לא נמצא; אלעזר שטרן – לא נמצא; מיקי לוי – לא נמצא; ישראל אייכלר, כבודו – לא נמצא; עומר ינקלביץ' – לא נמצאת; פנינה תמנו?

פנינה תמנו: מוותרת.

מאיר כהן: מוותרת; סתיו שפיר – מוותרת; ע'דיר כמאל מריח – מוותרת; רם בן-ברק; אלון שוסטר – לא נמצא; יואב סגלוביץ' – לא נמצא; רם שפע – לא נמצא; בועז טופורובסקי – לא נמצא; אורלי פרומן – מוותרת; איתן גינזבורג, אדוני – מוותר; עידן רול?

מאיר כהן: עידן רול?

מאיר כהן: עידן רול – מוותר; הרצנו יוראי – מוותר.

מאיר כהן: זהו.

מאיר כהן: דודי אמסלם?

קריאה: – – –

מאיר כהן: אוקיי, בבקשה.

מאיר כהן: סדר הדוברים הסתיים.

מאיר כהן: חבר הכנסת מיקי זוהר, עלה וסכם.

מכלוף מיקי זוהר: אדוני היושב-ראש, חבריי חברי הכנסת, דילמה, דילמה קשה ברגע הזה: באיזה ערוץ לצפות.

מכלוף מיקי זוהר: האם בערוצי החדשות, שבהם יצהיר ראש הממשלה את הצהרתו, או שמא בערוץ הכנסת, שאני מדבר בו עכשיו.

מכלוף מיקי זוהר: דילמה קשה מאוד לאזרחי ישראל.

מכלוף מיקי זוהר: ואני אומר לכם – – –

קריאות: – – –

מאיר כהן: חברים.

מכלוף מיקי זוהר: ואני אומר לכם, חברים – – –

מאיר כהן: חבריא, אין הגבלת זמן.

מאיר כהן: זו הצעה של ועדה, אין הגבלת זמן.

מאיר כהן: הוא ידבר.

מאיר כהן: בבקשה.

מאיר כהן: אנחנו מכירים את הכללים.

מכלוף מיקי זוהר: ואני אומר לכם, חברים, אכן, דילמה קשה לאזרחי ישראל: במה הם יצפו – בהצהרתי פה בכנסת או בסיכום של הדיון שלי בכנסת או בהצהרת ראש הממשלה בערוצי החדשות.

קריאה: – – – על ראש הממשלה?

מכלוף מיקי זוהר: לא.

מכלוף מיקי זוהר: אני גם לא מסוגל לזה.

מכלוף מיקי זוהר: אבל יש דילמה נוספת: האם ליברמן ייכנס לממשלה ויעזור לנו להקים את הממשלה או שמא יתבצר בעמדתו ויגרור את כולנו לבחירות מיותרות.

מכלוף מיקי זוהר: שאלו אותי היום בכמה ראיונות בתקשורת מה ההימור שלי, מה הסיכוי.

מכלוף מיקי זוהר: בחרתי ללכת על מספר שאני בטוח צודק: 50–50.

מכלוף מיקי זוהר: לא משנה מה יקרה – אני צודק.

מכלוף מיקי זוהר: והמספר הזה, 50–50, הוא מספר שהולך ומשתנה מרגע לרגע לרעת הקואליציה המתהווה.

מכלוף מיקי זוהר: אנחנו עדיין שומעים שתכף נבין מראש הממשלה מסר לא כל כך חיובי.

מכלוף מיקי זוהר: אני מקווה שנתבדה.

מכלוף מיקי זוהר: אני מקווה שנשמע עכשיו מראש הממשלה שיש פריצת דרך – למרות שאני סבור שזאת לא תהיה ההודעה, בהתאם לשמועות ששמעתי.

מכלוף מיקי זוהר: אבל אני רוצה לומר כך: האירוע הזה ייזכר בתולדות מדינת ישראל לנצח.

קארין אלהרר: זה נכון.

קארין אלהרר: לדיראון עולם.

מכלוף מיקי זוהר: כל עוד – על אדם אחד, אחד.

מכלוף מיקי זוהר: על אדם אחד, ולא קוראים לו בנימין נתניהו – –

איתן גינזבורג: כל המדינה משתגעת מזה.

קריאות: – – –

מכלוף מיקי זוהר: – – כי בנימין נתניהו עשה כל שביכולתו להקים ממשלה.

מכלוף מיקי זוהר: מי שהודיעו מראש וקבעו מסמרות שהם לא ישבו עם בנימין נתניהו היו כחול לבן, זו הייתה מפלגת העבודה; אלו המפלגות שקבעו מסמרות: עם נתניהו לא נשב.

קריאות: – – –

מכלוף מיקי זוהר: ולכן, לטעון שנתניהו הוא הסיבה לבחירות זה לא – יותר ממופרך; כי יש סיבה לבחירות.

מכלוף מיקי זוהר: הסיבה הראשונה לבחירות: איווט ליברמן.

מכלוף מיקי זוהר: הוא לא מסכים להיכנס לקואליציה.

מכלוף מיקי זוהר: הסיבה השנייה לבחירות: השנאה התהומית שלכם כלפי איש אחד: בנימין נתניהו.

יזהר שי: מיקי, אנחנו אוהבים אותך – – –

מכלוף מיקי זוהר: השנאה התהומית שלכם כלפי אדם אחד, שהוא ראש הממשלה של מדינת ישראל.

מכלוף מיקי זוהר: אם אתם הייתם לוקחים את השנאה הזאת והופכים אותה לאהבה, לרצון טוב, לאפשרות לשמוע ולפתיחות, יכול להיות שהיינו יכולים להקים היום ממשלת אחדות ולהימנע מכל הפארסה הזאת.

מיכאל ביטון: אם נתניהו היה – – – אם ביבי לא היה – – – לא ייזכר – – – בחייך.

מכלוף מיקי זוהר: אבל, חברים, אנחנו לא יכולים לשלוט ברגשות השמאל.

מכלוף מיקי זוהר: אנחנו יכולים לנסות ולשפר את רגשות הציבור בימין, וזה מה שאנחנו עושים.

יזהר שי: – – – שלכם.

מכלוף מיקי זוהר: אבל לתוך העניין הזה אתם יצקתם הרבה מאוד שנאה, הרבה מאוד כעס שאני לא מצליח להבין אותו.

מכלוף מיקי זוהר: מיליון ו-200,000 איש בחרו בנתניהו להנהיג את המדינה – –

קריאות: – – –

מיכאל ביטון: הוא הבטיח לנו שהוא לא יביא את חוק החסינות.

מכלוף מיקי זוהר: – – למרות כל ההכפשות בכלי התקשורת; למרות כל הניסיונות להציג אותו במצג הכי שלילי שיש.

קריאות: – – –

מכלוף מיקי זוהר: זה לא שינה את תוצאת הבחירות לרעתנו.

מכלוף מיקי זוהר: ההפך, זה שיפר את מצבנו לטובה: מ-30 מנדטים גדלנו ל-35 מנדטים.

יעל גרמן: אז תרכיבו ממשלה כבר.

מכלוף מיקי זוהר: מה זה אומר?

מכלוף מיקי זוהר: אני חוזר ואומר: הסוגיה שגורמת – –

יזהר שי: כולכם פחדנים.

יזהר שי: פחדנים.

מכלוף מיקי זוהר: – – לנו כרגע – או יותר נכון מונעת מאיתנו הקמת ממשלה היא סוגיה מטופשת, ומעלה אותה אדם אחד; קוראים לו איווט ליברמן.

מכלוף מיקי זוהר: אנחנו לא מעלים אותה.

מכלוף מיקי זוהר: אנחנו לא מעלים אותה.

קריאות: – – –

מכלוף מיקי זוהר: אנחנו רוצים להקים ממשלה, רוצים להתחיל לעבוד למען אזרחי ישראל, וזה לא קורה – לא באשמתנו, לא באשמת הליכוד.

מכלוף מיקי זוהר: זה באשמת איווט ליברמן, אלא אם כן הוא יתעשת, ואני עדיין מקווה שהוא יתעשת – –

יועז הנדל: אלא מה.

מכלוף מיקי זוהר: – – למרות שהאופטימיות שלי הולכת והופכת להיות מרגע לרגע פסימיות, היא מתחלפת בפסימיות, ואני מקווה שעדיין יחול שינוי.

יעל גרמן: – – – תחליט כבר.

מכלוף מיקי זוהר: ועכשיו, ברשותכם, אומר לכם, חברי הכנסת, מימין ומשמאל:

מכלוף מיקי זוהר: כשאנחנו הולכים להליך הבחירות הזה הציבור יידרש להחלטה – הוא יידרש להחלטה אם הוא ממשיך להצביע למפלגות הקטנות; אם הצבעה למפלגות הקטנות זו החלטה נבונה מבחינתו.

יעל גרמן: תחסוך – – –

מכלוף מיקי זוהר: והתשובה בסופו של יום – חברת הכנסת גרמן, אם אינך מתרשמת מן הנאום הינך מוזמנת לצאת למזנון.

מכלוף מיקי זוהר: אני מתכוון לנאום; יש לי את היכולת לנאום, ואני מתכוון לנאום.

מאיר כהן: חבריא – – –

מכלוף מיקי זוהר: אם זה לא נשמע לך טוב – –

מאיר כהן: חבריא, חבריא, אני מבקש שקט מכולם.

מכלוף מיקי זוהר: – – את לא חייבת לשמוע.

מאיר כהן: גם אלה שמדברים – להוריד את הווליום.

מאיר כהן: זהו.

מאיר כהן: ואני מבקש גם לשבת.

מאיר כהן: בבקשה, שבו נא.

מכלוף מיקי זוהר: לכן – – –

מאיר כהן: סליחה, מיקי.

מאיר כהן: סליחה, אדוני.

מאיר כהן: אני מבקש מכולם לשבת.

מאיר כהן: יואב, יואב, בבקשה.

מאיר כהן: עופר שלח, גם אתה – שבו.

מאיר כהן: בבקשה.

מכלוף מיקי זוהר: אזרחי ישראל, כפי שאמרתי, יידרשו לשאלה אם הם צריכים להמשיך להצביע למפלגות הקטנות, או שמא לנטוש את המפלגות הקטנות ולהצביע אך ורק למפלגות הגדולות.

מכלוף מיקי זוהר: למה השאלה הזאת חשובה?

מכלוף מיקי זוהר: כי הרי זה לא משנה מי יקבל את ההזדמנות בפעם הבאה.

מכלוף מיקי זוהר: בין שהליכוד יקבל אותה ובין שכחול לבן תקבל אותה, אותה סחטנות תישמר.

מכלוף מיקי זוהר: אם המפלגות הקטנות ימשיכו להיות חלק, מה שנקרא, קריטי בהרכבת הממשלה, כמו שיש לנו היום עם איווט ליברמן – בסך הכול חמישה מנדטים, והוא בעצם מכריע: יש ממשלה, אין ממשלה.

מכלוף מיקי זוהר: הסחטנות הזאת, אגב, רק תלך ותגבר.

מכלוף מיקי זוהר: למה היא תלך ותגבר?

מכלוף מיקי זוהר: כי תפסו את הפרינציפ: בלעדינו אי-אפשר להרכיב ממשלה.

מכלוף מיקי זוהר: ולכן, הציבור יידרש להחלטה ההיסטורית הזאת.

מכלוף מיקי זוהר: ואני סבור – אולי אני צודק, אולי אני טועה, אבל המסקנה שלי וההערכה שלי הן שדפוס ההצבעה בחברה הישראלית הולך להשתנות.

מכלוף מיקי זוהר: להערכתי אנשים רבים במדינת ישראל יקבלו עם עצמם החלטה, שבעיניי תהיה כנראה החלטה נבונה, להפסיק להצביע למפלגות הקטנות.

מכלוף מיקי זוהר: ומהרגע – – –

יועז הנדל: מיקי, כמה מפלגת ביבי תקבל?

מכלוף מיקי זוהר: סליחה?

יועז הנדל: כמה מפלגת ביבי תקבל?

מכלוף מיקי זוהר: להערכתי היא תעבור את מה שהיא השיגה בבחירות האחרונות, מהסיבה שלא יצביעו למפלגות קטנות – –

יועז הנדל: – – –

מכלוף מיקי זוהר: – – לא בימין ולא בשמאל.

מיכאל ביטון: – – – בחירות לנשיאות.

יועז הנדל: אתם שיניתם את השם רשמית מהליכוד לביבי?

מכלוף מיקי זוהר: לא, אנחנו נשארים עם הליכוד, לשאלתך.

מכלוף מיקי זוהר: כן, אנחנו נשארים עם הליכוד, ואנחנו גם נשמר את האידיאולוגיה שלנו, זאת אומרת, לא נמכור – –

יועז הנדל: שזה ביבי.

מכלוף מיקי זוהר: – – את האידיאולוגיה שלנו בשביל פוליטיקה.

אורנה ברביבאי: את האידיאולוגיה – – –

מכלוף מיקי זוהר: לא נהיה נניח אופורטוניסטים – –

אורנה ברביבאי: אידיאולוגיה – – –

מכלוף מיקי זוהר: – – שחוברים לשמאל כאנשי ימין אידיאולוגים – –

יועז הנדל: לא, אבל אני מנסה להבין, כאילו, מיקי – – –

מכלוף מיקי זוהר: – – כדי להפיל את טיביבי.

מכלוף מיקי זוהר: זה למכור – – –

יועז הנדל: מיקי, לפני דקה היית שלום עכשיו במבצע בעזה.

מכלוף מיקי זוהר: זה למכור את האידיאולוגיה שלכם.

מכלוף מיקי זוהר: חבר הכנסת הנדל, אני זוכר שבהפגנה במוצאי שבת היה שם את חבר הכנסת עודה ואתה סירבת להגיע – –

יועז הנדל: אבל אני – –

מכלוף מיקי זוהר: – – להפגנה.

יועז הנדל: – – אני מנסה להבין למה – – –

מכלוף מיקי זוהר: אני מניח שאידיאולוגיה שלך לא אפשרה לך.

יועז הנדל: מיקי, אני מנסה להבין למה כשיש מבצע – –

מכלוף מיקי זוהר: אבל האידיאולוגיה שלך, מנגד – –

יועז הנדל: – – בעזה, אתה הופך לשלום עכשיו.

מכלוף מיקי זוהר: – – היא אפשרה לך למכור את עצמך כדי לחבור לשמאל הישראלי להפיל את הימין.

יועז הנדל: מיקי, מה האידיאולוגיה?

מכלוף מיקי זוהר: עד לאן תגיע בשנאתך לביבי, חבר הכנסת הנדל?

יועז הנדל: מה האידיאולוגיה שלך?

אורנה ברביבאי: אין אידיאולוגיה.

יועז הנדל: מה?

מכלוף מיקי זוהר: זו שאלה שאתה צריך לענות עליה לציבור.

יועז הנדל: מה האידיאולוגיה?

מכלוף מיקי זוהר: ומעבר לזה, חבר הכנסת הנדל – –

צבי האוזר: – – – אתה ליברל.

מכלוף מיקי זוהר: – – מה אנחנו ראינו היום?

מכלוף מיקי זוהר: שאתה הצבעת נגד פיזור הכנסת.

יועז הנדל: אני חושב שיולי אדלשטיין יכול בשנייה לעשות לנו ממשלת אחדות.

מכלוף מיקי זוהר: אה, הבנתי.

מכלוף מיקי זוהר: אתה חושב שיולי אדלשטיין.

יועז הנדל: וזה טוב למדינת ישראל.

מכלוף מיקי זוהר: אז אתה לא סומך על היושב-ראש של – –

יועז הנדל: ישראל כץ.

מכלוף מיקי זוהר: – – המפלגה שלך בני גנץ?

מכלוף מיקי זוהר: אתה לא מאמין בו שהוא יכול להרכיב ממשלה – –

יועז הנדל: סומך.

יועז הנדל: בני גנץ, בני גנץ יוביל ממשלת אחדות.

מכלוף מיקי זוהר: – – לכן אתה סומך על יולי אדלשטיין?

יועז הנדל: זה טוב למדינת ישראל.

מכלוף מיקי זוהר: נו, באמת.

יועז הנדל: אני לא סומך על ביבי.

מכלוף מיקי זוהר: זה באמת, לדעתי, שבר גדול בתוך המפלגה.

מכלוף מיקי זוהר: אתה סומך על יולי אדלשטיין יותר מעל בני גנץ להרכיב את הממשלה?

יועז הנדל: שהוא יוביל את הליכוד למקום שאתם מסוגלים – –

מכלוף מיקי זוהר: אוי ואבוי, יועז הנדל.

יועז הנדל: – – להתחבר לממשלת אחדות.

מכלוף מיקי זוהר: מצבכם הרבה יותר גרוע ממה שחשבתי.

יועז הנדל: מיקי.

מיכל (מיקי) חיימוביץ': תקשיב קצת, באמת.

יועז הנדל: מיקי, אנחנו רוצים ממשלת אחדות או לא?

מכלוף מיקי זוהר: כן, אה?

מכלוף מיקי זוהר: אני משתפר, חבר הכנסת לפיד, אה?

מכלוף מיקי זוהר: בוא נלך על לפיד.

מכלוף מיקי זוהר: אולי הוא יצליח?

מכלוף מיקי זוהר: החרדים בטוח הולכים.

מאיר כהן: מיקי, תמשיך בנאומך, בבקשה.

מכלוף מיקי זוהר: אני נואם.

מאיר כהן: אין סיכוי.

מכלוף מיקי זוהר: אני לא עושה נאום?

מכלוף מיקי זוהר: נאום מעניין, אפילו.

מכלוף מיקי זוהר: עם לפיד החרדים לא ילכו.

מכלוף מיקי זוהר: אז רגע, בואו נעשה אולי מספרים אחרים: אולי נפחית את ה-11 או 12 של לפיד, ננסה ללכת לחרדים – לא מסתדר מספרית.

מכלוף מיקי זוהר: אנחנו כמובן מדברים על זה שהנדל הרי לא יסכים לשבת עם הרשימות הערביות, כי אז אנחנו צריכים להוריד את השש של תלם.

מכלוף מיקי זוהר: רגע, מישהו יכול להביא לי מחשבון, חברי הכנסת?

מכלוף מיקי זוהר: אני רוצה מחשבון.

מכלוף מיקי זוהר: אפשר, חבר הכנסת אוחנה?

מכלוף מיקי זוהר: אתה יכול לחשב לי רגע?

מכלוף מיקי זוהר: חבר הכנסת אוחנה, תנסה לחשב, נראה, אולי יצליחו עם המספרים להתחבר.

מכלוף מיקי זוהר: עכשיו ככה – – –

יזהר שי: מיקי – – – ככה – – –

מכלוף מיקי זוהר: אם הם רוצים להרכיב ממשלה, זה לא יכול להיות עם הרשימה המשותפת, הרשימה הערבית.

קריאה: הם מפחדים.

קריאה: פחדנים.

מכלוף מיקי זוהר: זאת אומרת, יש עשרה מנדטים לא במשחק.

מכלוף מיקי זוהר: אם הם ירצו עם הרשימה הערבית, הם צריכים לוותר על תלם, שישה או שבעה – לא מסתדר מספרית, חבר הכנסת אוחנה.

מכלוף מיקי זוהר: ואם נניח הם יגידו: תשמע, רוצים עם החרדים, צריך לוותר על יאיר לפיד – החרדים הרי לא ישבו עם יאיר לפיד.

מכלוף מיקי זוהר: אתה מוריד 12 של לפיד, מוסיף 16 של החרדים – לא מסתדר, אתה לא מגיע למספר.

אמיר אוחנה: נגמר המחשבון, התפרק.

מכלוף מיקי זוהר: התפרק המחשבון, חבר הכנסת אוחנה.

מכלוף מיקי זוהר: לכן, חברים, אני חוזר ושואל – חברת הכנסת גרמן, לדעתי את נהנית מכל שנייה.

מכלוף מיקי זוהר: אני מרגיש שאת נהנית מכל שנייה, ולכן אני אאריך בנאום עוד קצת, ואני אומר כך – – –

יעל גרמן: אבל למה, למה אתה – – –

מכלוף מיקי זוהר: אני חושב שבסופו של יום, חברים – –

יעל גרמן: – – – הרי.

מכלוף מיקי זוהר: – – ברגע שאתם הפנמתם – –

יעל גרמן: למה אתה מחכה?

מכלוף מיקי זוהר: – – שאין לכם אפשרות להרכיב ממשלה, תצביעו בעד פיזור הכנסת, לכו לבוחרים ותגידו להם: תנו בנו אמון מחודש ומוגבר יותר כדי להקים את הממשלה.

מכלוף מיקי זוהר: למה אתם לא עושים את זה?

מכלוף מיקי זוהר: חבר הכנסת גבאי, תסביר לנו למה כחול לבן לא רוצים את פיזור הכנסת.

מכלוף מיקי זוהר: אולי הם חוששים שאתה תשאב להם את המנדטים חזרה?

מכלוף מיקי זוהר: הייתכן שהם חוששים שאתה תשאב את המנדטים שלהם בחזרה?

מכלוף מיקי זוהר: האם יש חשש שכזה?

מכלוף מיקי זוהר: שנייה, אני אשתה מים, ברשותכם.

יעל גרמן: למה אתם לא מחזירים את המנדט לנשיא?

יעל גרמן: כשלתם בהקמת ממשלה – תחזירו את המנדט לנשיא.

מכלוף מיקי זוהר: שיהיה לי עוד כוח להמשך.

יעל גרמן: – – – נשיא.

יועז הנדל: מיקי, אבל למה אתה מפחד מממשלה שבה ביבי לא נמצא?

יועז הנדל: מה קרה?

יועז הנדל: זה – – – את האידיאולוגיה.

מכלוף מיקי זוהר: אה, אני אמרתי קודם.

מכלוף מיקי זוהר: ככל שהנאום הזה מתארך אני הולך לצאת למאבק עיקש על אחוזי הרייטינג מול הנאום של ראש הממשלה.

מכלוף מיקי זוהר: אני פה בערוץ הכנסת, הוא בערוצי החדשות, ואני רוצה הוכחה ברורה שניצחתי בזכות הנאום הזה באחוזי הרייטינג – – –

רם בן ברק: – – – גם בערוץ הכנסת.

מכלוף מיקי זוהר: חבר'ה, אני רוצה לחדש לכם: אל תבנו על זה.

מכלוף מיקי זוהר: אני כנראה אפסיד, וכנראה ראש הממשלה יכבוש עכשיו את כל ערוצי החדשות, והרייטינג יהיה דווקא שם.

מכלוף מיקי זוהר: אבל עדיין, אני חוזר ואומר, חברים – –

מיכאל ביטון: – – – נו, תצביע.

מכלוף מיקי זוהר: – – תראו, אנחנו רוצים להגיע למצב אחד: שהציבור יחדד, יחדד את ההצבעה שלו.

מכלוף מיקי זוהר: הוא הצביע באופן מסוים; הוא הצביע לימין בבחירות האחרונות, כש-65 מנדטים – לימין; עוד שבעה, אגב, איבדנו בגלל שהם לא עברו את אחוז החסימה.

יעל גרמן: אבל ראש הממשלה הודיע – – –

מכלוף מיקי זוהר: ומהרגע שההצבעה הייתה ברורה לימין האמנו שנוכל להקים ממשלה.

מכלוף מיקי זוהר: כרגע אנחנו רואים – –

יעל גרמן: כשלתם.

מכלוף מיקי זוהר: – – שזה לא קורה, מהסיבות שכולכם כבר יודעים ופירטתי אותן, שקשורות לאיווט ליברמן, ועכשיו אנחנו נצטרך ללכת לציבור ולבקש ממנו לחדד את ההצבעה.

יועז הנדל: מיקי, אולי נעשה הצבעה חשאית לפיזור הכנסת?

מכלוף מיקי זוהר: רעיון מעניין.

מכלוף מיקי זוהר: אני חושב שזה לא יעבור, אז לכן אנחנו נלך על גלויה.

מכלוף מיקי זוהר: ואז אני חוזר ושואל: מה יקרה כשנבקש מהציבור לחדד את האמון?

מכלוף מיקי זוהר: ואז אני מסתכל על העשירייה האחרונה בכחול לבן.

מכלוף מיקי זוהר: האם הציבור – – –

מיכאל ביטון: – – –

מכלוף מיקי זוהר: האם הציבור – –

מיכאל ביטון: הציבור יעניש אתכם.

מכלוף מיקי זוהר: – – יקשיב להצעה שלי – –

מיכאל ביטון: אתם הבטחתם לו שלא – –

מכלוף מיקי זוהר: – – או לתיאוריה שלי – –

מיכאל ביטון: – – תביאו את חוק החסינות – –

מכלוף מיקי זוהר: – – להצביע רק למפלגות הגדולות – –

מיכאל ביטון: – – ואתה הבאת אותו ראשון.

מכלוף מיקי זוהר: – – או שמא הוא ירצה לפצות – –

מיכאל ביטון: מעלתם באמון הציבור.

מכלוף מיקי זוהר: – – את מפלגת העבודה על עוגמת הנפש האדירה שהוא עשה להם בבחירות האחרונות – כי זו באמת עוגמת נפש.

מכלוף מיקי זוהר: שישה מנדטים למפלגת העבודה זו עוגמת נפש, עוגמת נפש רצינית.

מכלוף מיקי זוהר: אבי גבאי, אתה מסכים איתי שזו עגמת נפש רצינית – שישה מנדטים – לציבור?

מכלוף מיקי זוהר: זו עגמת נפש.

מכלוף מיקי זוהר: ולכן, אולי הוא ירצה לתקן את הצבעתו ולהשיב את המנדטים מכחול לבן למפלגת העבודה, ואז אנחנו נסתכל על העשירייה האחרונה במפלגת כחול לבן ואנחנו נחשוש לכם.

מכלוף מיקי זוהר: אנחנו נחשוש לכם.

מיכאל ביטון: חלק מהמנדטים שלכם ילכו לליברמן.

מיכאל ביטון: גם זה יקרה.

מכלוף מיקי זוהר: חודש בכנסת?

מכלוף מיקי זוהר: איך אמרתי באחד מהמקומות?

מכלוף מיקי זוהר: Oh my God.

מכלוף מיקי זוהר: חודש בכנסת זה לא מספיק.

מכלוף מיקי זוהר: עוד לא מימשתם את החזון שלכם – – –

מיכאל ביטון: ליברמן בונה על המנדטים שלכם בפעם הבאה.

מכלוף מיקי זוהר: איזה מקום אתה, חבר הכנסת גינזבורג?

יועז הנדל: מיקי, כל המנדטים יעברו לליברמן.

מכלוף מיקי זוהר: חבר הכנסת גינזבורג, איזה מקום אתה?

איתן גינזבורג: ראש הממשלה עכשיו הודיע שאין בחירות, אז על מה הדיון עכשיו?

מכלוף מיקי זוהר: באיזה מקום אתה, חבר הכנסת גינזבורג, 35 או 34?

יזהר שי: נתניהו הרגע הודיע שהוא סומך על הפחדנות שלכם.

יולי יואל אדלשטיין: גדי, איזה מקום אתה?

יולי יואל אדלשטיין: גדי יברקן, איזה מקום אתה?

יזהר שי: נתניהו הרגע הודיע שהוא סומך על הפחדנות שלכם.

מכלוף מיקי זוהר: אתם לא רוצים לענות?

מכלוף מיקי זוהר: טוב.

יזהר שי: נתניהו סומך על הפחדנות שלכם, מיקי.

יעל גרמן: באיזה מקום אתה, מיקי מכלוף זוהר?

יעל גרמן: באיזה מקום אתה תהיה?

מכלוף מיקי זוהר: אתם רוצים לגייס?

מכלוף מיקי זוהר: תגייסו.

מכלוף מיקי זוהר: אני בינתיים צריך להחזיק זמן פה.

מכלוף מיקי זוהר: אני חושב שגם אתם נהנים מכל רגע, אבל עוד מעט זה יתנגש בנאום של ביבי.

מכלוף מיקי זוהר: הרייטינג בערוץ הכנסת יצנח במכה אחת.

מכלוף מיקי זוהר: לא מתאים.

יזהר שי: מיקי, בוא תראה איך נתניהו קולט אתכם.

יזהר שי: הוא תומך בפחדנות שלכם.

יזהר שי: בוא תקשיב לו.

מכלוף מיקי זוהר: אז אני אמשיך לעניין העשירייה השלישית במפלגת כחול לבן, שהיא כרגע בסכנה ממשית.

מכלוף מיקי זוהר: אז אתם צריכים לענות לי כרגע: מיקי, על מה אתה מדבר?

מכלוף מיקי זוהר: מה עם העשירייה השלישית של מפלגת הליכוד?

מכלוף מיקי זוהר: מה, היא לא בסכנה?

מכלוף מיקי זוהר: לא, מיכאל ביטון?

מכלוף מיקי זוהר: אתה לא צריך לטעון את הטענה הזאת?

מיכאל ביטון: מיקי, אנחנו זוכרים שכעסת על המיקום שלך ברשימה בליכוד.

מכלוף מיקי זוהר: נכון, נכון.

מכלוף מיקי זוהר: נורא כעסתי.

מיכאל ביטון: אז קיבלת פרס ניחומים עכשיו לנהל את הסיעה.

מכלוף מיקי זוהר: האמת היא שהתבטאויות כמו שלי בנושא הזה הובילו את ראש הממשלה לביטול השריון במשבצת ה-21.

מכלוף מיקי זוהר: אני לא רוצה לקחת על זה קרדיט, כן?

מכלוף מיקי זוהר: אבל זה עבד.

מכלוף מיקי זוהר: זה עבד.

מיכאל ביטון: אז אני מבקש, תציע הצעה אחת – תבחר מישהו מכם שירכיב את הממשלה.

מכלוף מיקי זוהר: עכשיו השאלה היא כזאת: נניח עכשיו – –

יועז הנדל: אבל עכשיו בחירות, כחלון יתחזק – לאן תגיע?

מכלוף מיקי זוהר: – – שאתם תגידו דבר כזה: תראו, מפלגת כחול לבן אולי תאבד כמה מנדטים, אבל גם הליכוד יאבד עשרה מנדטים.

מכלוף מיקי זוהר: אתם יודעים מה זה אומר, חבר הכנסת הנדל?

יועז הנדל: הוא יאבד לליברמן.

מכלוף מיקי זוהר: שאני לא אהיה בכנסת הבאה.

מכלוף מיקי זוהר: אני מקום 26.

מכלוף מיקי זוהר: האם לא זו סיבה אחת בלבד לפזר את הכנסת – שאני לא אהיה בכנסת הבאה?

מכלוף מיקי זוהר: זה לא מספיק לכם?

יועז הנדל: זה עצוב.

יועז הנדל: זה עצוב.

יועז הנדל: מילא אתה – אסנת.

מכלוף מיקי זוהר: זה לא מספיק לכם אחרי כל מה שעשיתי לכם מתחילת הקדנציה?

פנינה תמנו: מיקי, אתה מאמין לעצמך, למה שאתה מוציא מהפה?

מכלוף מיקי זוהר: זה צריך לשכנע אתכם להצביע בעד.

מכלוף מיקי זוהר: מתחילת הקדנציה היה לנו שיג ושיח מעניין.

מכלוף מיקי זוהר: לא הגיע הזמן שתעשו שינוי בעניין הזה?

יזהר שי: תבוא אלינו, אנחנו לא נשפיל אותך.

יזהר שי: אנחנו לא נשפיל אותך כמו שנתניהו משפיל.

איתן גינזבורג: נתניהו אמר – – –

פנינה תמנו: אולי תשפיע על הרווחה, על החינוך?

יזהר שי: מיקי, הסתכלת על נתניהו?

יזהר שי: הוא לועג לכם.

יזהר שי: אתם מאמינים לשקרים שלו.

יזהר שי: הוא לועג לכם.

יזהר שי: ביבי נתניהו לועג לכם בשידור חי.

פנינה תמנו: מיקי, מה אתה מקבל תמורת היום הזה?

מכלוף מיקי זוהר: חברת הכנסת פנינה תמנו-שטה, כנראה שאני לא אקבל כלום, כי לא היה כלום ואין כלום, רק שזה בהקשר של הקמת הממשלה ולא בהקשרים אחרים, בהזדמנות הזאת.

מכלוף מיקי זוהר: אנחנו לא הולכים לעשות כאן כנראה הרבה ממש, לאור ההחלטה של ליברמן, ואנחנו מקווים שהציבור יעניש אותו בקלפי.

מכלוף מיקי זוהר: אבל אנחנו, עוד פעם, לא – – –

יועז הנדל: או שהוא יעניש אתכם – יעבירו את כל המנדטים ליברמן.

מכלוף מיקי זוהר: לא, לא.

מכלוף מיקי זוהר: למה?

מכלוף מיקי זוהר: על מה?

מכלוף מיקי זוהר: במה חטאנו?

מכלוף מיקי זוהר: במה חטאנו?

מכלוף מיקי זוהר: מה עשינו?

יועז הנדל: אתם התקפלתם.

יועז הנדל: בכל דבר התקפלתם.

מכלוף מיקי זוהר: ניסינו להביא פשרות; ניסינו לקיים משאים ומתנים.

יועז הנדל: אמרתם שאתם ימין חזק; התנהגתם כמו שלום עכשיו.

מכלוף מיקי זוהר: כופפנו, באמת בעצבות רבה, את השותפות הקואליציוניות שלנו עד לכדי מצב שבאמת, הן באו 99% מהדרך.

מכלוף מיקי זוהר: אם הצד השני לא מוכן לבוא לקראתנו, מה אנחנו יכולים לעשות?

יזהר שי: נתניהו ציין בשידור חי עכשיו – אתה יכול – – –

מכלוף מיקי זוהר: הרי מהו משא ומתן?

מכלוף מיקי זוהר: משא ומתן זה שנושאים ונותנים ובסוף יש פשרה.

מכלוף מיקי זוהר: הרי אנחנו משטר דמוקרטי, ובלי פשרות אי-אפשר להסתדר איתו.

מכלוף מיקי זוהר: אין דבר כזה, במשטר הדמוקרטי שאנחנו חיים בו ואימצנו פה, במדינת ישראל, להסתדר ללא פשרות.

מכלוף מיקי זוהר: זה לא יכול להיות.

מכלוף מיקי זוהר: יגיד לכם את זה עפר שלח – אני לא רואה אותו.

מכלוף מיקי זוהר: הוא היה פה חלק מקואליציה, הוא ניסה; גם יאיר לפיד.

מכלוף מיקי זוהר: הוא יגיד לכם שבלי פשרות אי-אפשר לקיים את המשטר הדמוקרטי במדינת ישראל – –

איתן גינזבורג: לא הבנו, אתה בעד או נגד?

מכלוף מיקי זוהר: – – וליברמן לא מוכן להתפשר.

איתן גינזבורג: מיקי, אתה בעד או נגד?

מכלוף מיקי זוהר: מה אני?

איתן גינזבורג: בעד או נגד?

מיכאל ביטון: תירשם בהיסטוריה כיושב-ראש ועדת הכנסת שהפיל את הממשלה ואת הכנסת והכתים אותה באותו יום.

מכלוף מיקי זוהר: ברור שאני בעד.

איתן גינזבורג: בעד מה?

מכלוף מיקי זוהר: בעד הקמת הוועדה.

מכלוף מיקי זוהר: זה הדיון – אנחנו מקימים ועדה.

איתן גינזבורג: אז סיכמת.

איתן גינזבורג: תודה רבה, באמת.

מכלוף מיקי זוהר: אתה יודע מה, אדוני?

מכלוף מיקי זוהר: אני חושב שאני אמשיך עוד קצת, ברשותך, אם זה לא מפריע לך.

מכלוף מיקי זוהר: אני אמשיך עוד קצת עד שאני אחליט שהצלחתי למצות את המסר עבורכם, חברי האופוזיציה, ועבור חברי הקואליציה, ובלבד שדודי אמסלם יסיים את הגיוס.

מכלוף מיקי זוהר: חבר הכנסת אמסלם, זה מתקדם?

דוד אמסלם: מתקדם.

מכלוף מיקי זוהר: טוב, חבר הכנסת כחלון הגיע.

מכלוף מיקי זוהר: אולי נדבר איתך.

מכלוף מיקי זוהר: אדוני משה כחלון, חברי סיעת כולנו נכנסו להצבעה?

משה כחלון: כולנו פה.

מכלוף מיקי זוהר: כי אנחנו רוצים להתכנס.

משה כחלון: כולנו פה.

מכלוף מיקי זוהר: כולנו פה.

מכלוף מיקי זוהר: יופי.

יועז הנדל: ספר לנו מה המדיניות בעזה עכשיו.

מכלוף מיקי זוהר: רגע, רגע, רגע, נזכרתי – –

יועז הנדל: מה המדיניות?

מכלוף מיקי זוהר: – – באחד מהפיליבסטרים שאני עשיתי לכם התחלתי את הסיפור של איש השמאל ולא סיימתי אותו.

מכלוף מיקי זוהר: נו, זו הזדמנות מצוינת.

עפר שלח: מיקי, אנחנו נכנעים.

עפר שלח: עד פה.

עפר שלח: אנחנו נכנעים.

מכלוף מיקי זוהר: תצביעו בעד – אני יורד, גמרנו את העניין.

איתן גינזבורג: רק תבטיח: מי האיש, מי האיש, כולל זהותו.

מכלוף מיקי זוהר: אז אני אספר לכם את הסיפור של איש השמאל, איך זה התחיל.

מכלוף מיקי זוהר: יש גיוס?

מכלוף מיקי זוהר: ניצלתם שוב מהסיפור של איש השמאל.

יועז הנדל: שמור לפעם הבאה, מיקי.

יועז הנדל: שמור לפעם הבאה.

מכלוף מיקי זוהר: ניצלתם שוב מהסיפור של איש השמאל.

קטי קטרין שטרית: ספר, ספר, לא שמענו.

קטי קטרין שטרית: ספר.

מכלוף מיקי זוהר: אתם רוצים לשמוע איך התכנסנו באירוע הזה?

מכלוף מיקי זוהר: איך הגענו לעניין הזה?

קטי קטרין שטרית: כן, כן, אנחנו רוצים.

מכלוף מיקי זוהר: מאיר, אתה רוצה לשמוע את הסיפור?

מאיר כהן: לא.

מכלוף מיקי זוהר: טוב, אז אני בכל זאת אספר אותו.

איתן גינזבורג: רק את שמו, בבקשה, את שמו של איש השמאל.

מכלוף מיקי זוהר: לפני הרבה הרבה שנים – – –

מאיר כהן: חבר הכנסת דודי אמסלם, אנא ממך.

מכלוף מיקי זוהר: אתה לא רוצה לשמוע?

מכלוף מיקי זוהר: עד כדי כך?

מכלוף מיקי זוהר: לפני הרבה הרבה שנים היה לו איש שמאל, ואיש השמאל הזה רקח מזימה.

מכלוף מיקי זוהר: הוא רקח מזימה מאוד מאוד מאוד מוזרה.

דסטה גדי יברקן: איך קוראים לו?

דסטה גדי יברקן: איך קוראים לאיש?

מכלוף מיקי זוהר: רגע, את הפאנץ' משאירים לסוף.

מכלוף מיקי זוהר: המזימה שלו הייתה לכבוש את השלטון.

מכלוף מיקי זוהר: הוא לא היה מוכן לסבול ולו רגע אחד שהשלטון יישאר בידי הימין, והוא אמר לעצמו: הגיעה העת לקחת את השלטון מהימין ולהעביר אותו לידי השמאל.

מכלוף מיקי זוהר: הוא חשב, חשב עם עצמו ואמר: איך אני עושה את זה?

מכלוף מיקי זוהר: מה השיטה?

מכלוף מיקי זוהר: ניסה בחירות לפני עשר שנים – לא הצליח; ניסה בחירות לפני שש שנים לערך – לא הצליח; ניסה בחירות לפני ארבע שנים – לא הצליח; הגיע שוב, לעת הזאת – וגם בה הוא לא הצליח.

מכלוף מיקי זוהר: אני רק יכול לומר לכם כרמז שלא בכל מערכות הבחירות הוא היה גם שותף פעיל בפוליטיקה הישראלית כחלק מהפרלמנט הזה או כנבחר ציבור, אבל הוא עבד גם מאחורי הקלעים.

מכלוף מיקי זוהר: אבל על עובדה אחת אי-אפשר להתווכח: הוא לא הצליח להפיל את שלטון הימין בדרך דמוקרטית.

מכלוף מיקי זוהר: הוא לא הצליח להביא את הציבור לכדי הצבעה בעבורו.

מכלוף מיקי זוהר: ואז הוא אמר: יש לי רעיון – נפיל את הימין באמצעות פגיעה ישירה בראש הימין, בראש הנהגת הימין.

מאיר כהן: רבותיי, אני מסיים – – –

מכלוף מיקי זוהר: רגע, אני באמצע הסיפור.

מכלוף מיקי זוהר: חברת הכנסת גרמן, למה את מפריעה לי?

מאיר כהן: שנייה, מיקי.

מאיר כהן: חברים, זה תקנון הכנסת.

מכלוף מיקי זוהר: אני באמצע הסיפור.

מאיר כהן: בין שזה מוצא חן ובין שלא, זה התקנון.

מכלוף מיקי זוהר: נכון.

מאיר כהן: אין לו הגבלה בזמן.

מכלוף מיקי זוהר: נכון.

מאיר כהן: כך, זה התקנון.

מירי רגב: דבר גם על פרשת השבוע.

מכלוף מיקי זוהר: לא, אני מספר להם את הסיפור של איש השמאל.

מאיר כהן: כן, כבר היו כאלה שעשו את זה.

מכלוף מיקי זוהר: מירי, אני ראיתי שאת מסתקרנת לדעת מי זה איש השמאל – –

מאיר כהן: אין הגבלה של זמן, חבריא, אני מצטער.

מכלוף מיקי זוהר: – – ובגלל שאת מקריית גת אני אספר לך אחר כך באוזן, אבל עכשיו אני רוצה להשלים את הסיפור.

קטי קטרין שטרית: אני מבית שמש.

מכלוף מיקי זוהר: גם בית שמש?

מכלוף מיקי זוהר: טוב, אני אגיד גם לך.

מכלוף מיקי זוהר: גם נציג הדרום יקבל את השם.

מכלוף מיקי זוהר: מהרגע שהוא הפנים שהוא לא מצליח להפיל את הימין בדרך דמוקרטית הוא החל לפעול בדרכים לא דמוקרטיות.

מיכאל ביטון: תגיד, איש השמאל זה ההוא מנאום בר אילן, משתי מדיניות לשני עמים?

מיכאל ביטון: ההוא שהתחבק עם ערפאת?

מכלוף מיקי זוהר: מהן פעולות לא דמוקרטיות, חברים?

מכלוף מיקי זוהר: איך מבצעים אותן?

מכלוף מיקי זוהר: מתחילים ניסיון הפיכה באמצעות הכפשות.

מכלוף מיקי זוהר: אותו איש שמאל, שיש לו חברים רבים במשטרה ובפרקליטות, הלך אליהם עם סיפור, סיפור מעניין על ראש הממשלה, ואת אותו סיפור הוא ניסה למכור גם לתקשורת.

מכלוף מיקי זוהר: אמר להם אותו איש שמאל: שימו לב מה קורה עם ראש הממשלה, תתחילו לחקור את העניין של ראש הממשלה, תתחילו לסקר את העניין של ראש הממשלה, ואנחנו בשמאל הישראלי נעשה בשבילכם את העבודה.

מכלוף מיקי זוהר: סגלוביץ', אתה מסתכל עלי בחיוך.

מכלוף מיקי זוהר: אתה מכיר את איש השמאל הזה?

מכלוף מיקי זוהר: הוא פגש אותך פעם?

מכלוף מיקי זוהר: דיבר איתך?

יואב סגלוביץ': – – –

מכלוף מיקי זוהר: לא, לא, דווקא הסיפור הזה הוא לא עליך.

מיכאל ביטון: ההוא שאמר שדין תל אביב כדין שדרות והביא עליהם – – –

מכלוף מיקי זוהר: על מישהו אחר, שאולי דיבר איתך פעם או החליף איתך איזו שיחה, ככה, חריפה על ענייני ראש הממשלה, אולי.

מכלוף מיקי זוהר: אולי.

מכלוף מיקי זוהר: ואחרי שהתקשורת כמובן קיבלה לידה את הרעיון המעניין, היא התחילה לעשות עבודה נהדרת, בלתי רגילה, איך פוגעים בשמו הטוב של ראש הממשלה.

מכלוף מיקי זוהר: משטרת ישראל, כמובן, מהרגע ששמעה את הסיפור אמרה: הו, יש לנו סיפור.

מכלוף מיקי זוהר: המשטרה צריכה לשפר את מעמדה מבחינה ציבורית.

מכלוף מיקי זוהר: בואו נראה איך אנחנו עושים עבודה מעולה ברדיפת ראש הממשלה.

מכלוף מיקי זוהר: והתקשורת, בתמורה, מה תעשה, חבר הכנסת סגלוביץ'?

מכלוף מיקי זוהר: תהלל אותנו, תשבח אותנו, תציג אותנו כלוחמי הצדק האמיתיים והיחידים במדינת ישראל.

מכלוף מיקי זוהר: וכן, התחיל התהליך: התקשורת מלבה, המשטרה חוקרת, הדברים נראים חבל על הזמן מבחינת השמאל; אנחנו צועדים בצעדי ענק לעבר היעד של השמאל הישראלי: הפלת שלטון הימין, הפלת בנימין נתניהו.

מכלוף מיקי זוהר: ואז הגיע הרגע שהמשטרה מסיימת לחקור.

מכלוף מיקי זוהר: הפלא ופלא, דקה לפני שמתפרסמות התוצאות של החקירה, מפכ"ל המשטרה, המפכ"ל אלשיך, הולך ומתראיין ב"פריים טיים" בערוץ 2.

מכלוף מיקי זוהר: הוא בא לבשר לעם ישראל שיש פה חקירה רצינית, מקצועית, וסופה, הפלא ופלא, המלצות כנגד ראש הממשלה.

מכלוף מיקי זוהר: הייתכן, חברים?

מכלוף מיקי זוהר: הייתכן שהעניין הזה הוכרע עוד לפני שהוא התחיל באמצעות אותו איש שמאל, התקשורת ואחר כך המשטרה?

מכלוף מיקי זוהר: חס וחלילה, אני לא אומר דבר כזה, אבל יש לי תחושה שאני לא רחוק מהמציאות.

מכלוף מיקי זוהר: אז המשטרה סיימה את עבודתה והנושא עלה לפרקליטות.

מכלוף מיקי זוהר: הגיע הזמן שהפרקליטות תדון בסוגיה.

מכלוף מיקי זוהר: מה קרה שם?

מכלוף מיקי זוהר: שי ניצן אומר בכבודו ובעצמו:

מכלוף מיקי זוהר: פעם ראשונה במדינת ישראל נאשים נבחר ציבור על עבירות שוחד בלי שהוא קיבל מתן של כסף אלא ביחסי תקשורת–פוליטיקה.

מכלוף מיקי זוהר: פעם ראשונה.

מכלוף מיקי זוהר: אגב, שואלים אותו, אתה מבין שזה לכבוד ראש הממשלה?

מכלוף מיקי זוהר: אומר: כן, לא נורא.

מכלוף מיקי זוהר: אנחנו הולכים עם הצדק, לא קרה כלום.

מכלוף מיקי זוהר: יאיר לפיד מחא לו כפיים; יואב סגלוביץ' מחא לו כפיים, לשי ניצן, על ההחלטה להעמיד את ראש הממשלה בעבירות שוחד בלי לקבל כסף – בפעם הראשונה במדינת ישראל.

מכלוף מיקי זוהר: זה היה בהמלצת המשטרה שסגלוביץ' היה חלק ממנה.

מכלוף מיקי זוהר: ואז הבנו, הפלא ופלא: יש לנו מושיע, יש מושיע לשמאל הישראלי, והוא בדמות שי ניצן.

מיכאל ביטון: מיקי, בזמן שאתה מדבר – – –

מכלוף מיקי זוהר: לאחר מכן הגענו ליועץ המשפטי לממשלה.

מכלוף מיקי זוהר: אותו איש שמאל אמר להם: תקשיבו, חברים, אתם רוצים שהיועץ המשפטי לממשלה לא יפיל את הקו שאנחנו הולכים בו?

מכלוף מיקי זוהר: תעשו הפגנות ליד הבית שלו.

מכלוף מיקי זוהר: תעשו לו נזק, אל תשאירו אותו במצב שהוא יקבל את ההחלטה נקי.

מכלוף מיקי זוהר: תפעילו עליו לחץ.

מכלוף מיקי זוהר: הפגנות ליד ביתו של היועץ המשפטי לממשלה; הגיעו לבית הכנסת של היועץ המשפטי לממשלה; ניפצו את מצבתו של אביו, זיכרונו לברכה.

מכלוף מיקי זוהר: וכל זה למה?

מכלוף מיקי זוהר: כדי שהיועץ המשפטי לממשלה יקבל החלטה נקייה בעניינו של נתניהו.

מכלוף מיקי זוהר: ואנחנו רואים מה קורה, חברים.

מכלוף מיקי זוהר: המזימה שלכם הולכת ומתהווה לה, ומתרקמת יחד עם אותו איש שמאל שהתחיל אותה על מנת להביא להפיכה בשלטון; על מנת להפיל שלטון ימין.

מכלוף מיקי זוהר: האם אנחנו נהיה במצב שנשתוק על כך?

מכלוף מיקי זוהר: שלא נדבר על זה עם הציבור?

מכלוף מיקי זוהר: שלא נבהיר את האמת?

מכלוף מיקי זוהר: התשובה היא לא.

קארין אלהרר: די, אתה מעייף.

מכלוף מיקי זוהר: אנחנו נאמר לציבור הכול, ואמרנו לו הכול לפני הבחירות.

מכלוף מיקי זוהר: ומה קרה?

מכלוף מיקי זוהר: האמון שהוא הביע בנו לא רק נשמר – הוא גם גדל מ-30 מנדטים ל-35 מנדטים.

מכלוף מיקי זוהר: למה זה קרה?

מכלוף מיקי זוהר: כי הציבור יודע את האמת.

מכלוף מיקי זוהר: הוא יודע על הרצון שלכם לנסות לעשות הפיכה שלטונית לא דמוקרטית.

מכלוף מיקי זוהר: הוא יודע שאתם לא מסוגלים לנצח אותנו בקלפי.

מכלוף מיקי זוהר: הוא יודע שאתם מפחדים לפזר היום את הכנסת, כי אתם תפסידו שוב בבחירות, בעזרת השם.

מכלוף מיקי זוהר: זו הסיבה, ואתם לא רוצים לומר אותה.

קארין אלהרר: אתה אומר ומפחד.

מכלוף מיקי זוהר: לכן אני עומד פה ואומר לכם: מזימת איש השמאל נכשלה, מזימת איש השמאל תיכשל, ואנחנו נוודא את זה.

קארין אלהרר: בסדר, בסדר.

קארין אלהרר: בסדר, מיקי.

מכלוף מיקי זוהר: עכשיו כל מה שנותר לי זה לספר את שמו.

קארין אלהרר: יאללה, דבר אלינו.

מכלוף מיקי זוהר: אבל מפאת כבודו אני לא אומר פה על הבמה את שמו, כי בכל זאת הוא עשה דבר או שניים למדינת ישראל.

מכלוף מיקי זוהר: מעבר לעובדה שהוא לא יודע להפסיד באופן דמוקרטי, יש לו גם יתרונות, לכן אני כרגע אשמור את שמו אצלי.

מכלוף מיקי זוהר: ואני אומר לכם דבר אחד: לכו לקלפי, תבקשו אמון מחודש ומוגבר.

מכלוף מיקי זוהר: אם הציבור יביע את האמון הזה בכם, אתם תרכיבו את הממשלה הבאה.

קארין אלהרר: כן, כן, יאללה, רד.

מכלוף מיקי זוהר: אבל אם לא, הממשלה הזאת תורכב גם בפעם הבאה, בעזרת השם, על ידי הימין ולא על ידכם.

מכלוף מיקי זוהר: לכן אני חוזר ואומר: תנו לדמוקרטיה לנצח.

מכלוף מיקי זוהר: עזבו אתכם מדברים אחרים.

מכלוף מיקי זוהר: תנו לדמוקרטיה לנצח.

צבי האוזר: עזבו אתכם מהמשטרה – – –

מכלוף מיקי זוהר: דודי, חבר הכנסת אמסלם – – –

דוד אמסלם: תמשיך להסביר להם.

מכלוף מיקי זוהר: מה, להמשיך להסביר להם?

דוד אמסלם: כן.

דוד אמסלם: הם סיכמו איתך בוועדה ועכשיו הם החליטו שלא, אז תמשיך להסביר להם.

מכלוף מיקי זוהר: אז אני אעבור לסיפור על איש הימין.

איתן גינזבורג: – – –

מכלוף מיקי זוהר: אני אשמח מאוד.

מכלוף מיקי זוהר: טוב, חבר הכנסת אמסלם, רגע, ההצהרה של ראש הממשלה הייתה כבר?

מכלוף מיקי זוהר: אתם יכולים לדווח לי מהשטח?

מכלוף מיקי זוהר: הייתה?

מכלוף מיקי זוהר: מה הוא אמר?

יזהר שי: הוא אמר שאתה פחדן.

מכלוף מיקי זוהר: הוא אמר שלא עלה בידו – – –

יזהר שי: לא, הוא אמר שהוא – – –

מכלוף מיקי זוהר: אז רגע, בזמן שהוא נאם אף אחד לא שמע את הסיפור שלי על איש השמאל.

קארין אלהרר: שמענו, שמענו.

מכלוף מיקי זוהר: בבית לא שמעו.

מכלוף מיקי זוהר: כולם עברו לראות את ראש הממשלה.

יזהר שי: מיקי, הוא אמר שאתה פחדן – – –

מכלוף מיקי זוהר: מי אמר?

קארין אלהרר: הוא ירד עליכם.

מכלוף מיקי זוהר: אתה יודע שזה לא יקרה.

יזהר שי: – – –

מכלוף מיקי זוהר: לא, לא.

מכלוף מיקי זוהר: יזהר, אתה עבדת עם ראש הממשלה פעם?

יזהר שי: עם ראש הממשלה הזה לא זכיתי.

מכלוף מיקי זוהר: לא עבדת.

מכלוף מיקי זוהר: אז למה אתה קובע מראש שזה מה שהוא יעשה?

מכלוף מיקי זוהר: לא עבדת איתו אף פעם.

מכלוף מיקי זוהר: אם היית עובד איתו אפילו דקה, יכול להיות שהעדות שלך, היה בה ממש.

יזהר שי: אני ראיתי מה קרה.

יזהר שי: תסתכל על הספסלים – – –

מכלוף מיקי זוהר: נגיד, אם צביקה האוזר היה אומר את זה, הייתי מוכן לשקול.

יזהר שי: אח שלי, תחפש כמה כבוד – – – תראה מה קרה, השתמש וזרוק.

מכלוף מיקי זוהר: איך אמר ראש הממשלה?

מכלוף מיקי זוהר: החלק הראשון לא נכון, החלק השני לא יהיה.

מכלוף מיקי זוהר: אמר.

יוראי להב-הרצנו: אתה יודע ציטוטים של אנשים אחרים חוץ מראש הממשלה?

מכלוף מיקי זוהר: כן, בטח.

יוראי להב-הרצנו: כמו מי?

מכלוף מיקי זוהר: תגיד לי שם ואני אתן לך ציטוט.

מכלוף מיקי זוהר: אתה רוצה ציטוטים – – –

יוראי להב-הרצנו: וינסטון צ'רצ'יל.

מכלוף מיקי זוהר: אוי, באמת.

מכלוף מיקי זוהר: זוהי שעתנו היפה.

יוראי להב-הרצנו: אבל תשלים את המשפט.

מכלוף מיקי זוהר: אני זוכר שהסיפור – אתה אמרת וינסטון צ'רצ'יל, וזה באמת מעניין אותי לדבר עליו עכשיו.

מכלוף מיקי זוהר: נתת לי רעיון מעניין לשיחה.

מכלוף מיקי זוהר: וינסטון צ'רצ'יל הרי היה נרדף שנים רבות על ידי הקואליציה והאופוזיציה.

מכלוף מיקי זוהר: גם חבריו לסיעה לא רצו אותו כראש המפלגה וכראש הממשלה.

מכלוף מיקי זוהר: תמיד פעלו נגדו.

מכלוף מיקי זוהר: למה?

מכלוף מיקי זוהר: כי הוא היה אדם דעתן; הוא היה אדם חזק.

מכלוף מיקי זוהר: אנשים תמיד הלכו נגדו.

מכלוף מיקי זוהר: אגב, עמדותיו היו גם יחסית – – –

יוראי להב-הרצנו: אתה יודע מה צ'רצ'יל עשה עוד?

יוראי להב-הרצנו: הוא ניצח במלחמות.

יוראי להב-הרצנו: ראש הממשלה לא מנצח במלחמות.

מכלוף מיקי זוהר: יש כאלה שיחלקו עליך, כן?

מכלוף מיקי זוהר: חלק חושבים שהוא ניצח, חלק חושבים שהוא הפסיד, אבל בסדר.

יוראי להב-הרצנו: במה, במלחמת העולם השנייה?

יוראי להב-הרצנו: מי חושב שהוא הפסיד?

מכלוף מיקי זוהר: במלחמת העולם השנייה היו הישגים רבים לצבא הבריטי, אבל בוא נגיד ככה: ללא סיוע של צבאות אחרים ההישגים שם היו מועטים.

מכלוף מיקי זוהר: אני רק אספר לך בקצרה על אירוע אחד שהיה אירוע לא כל כך פשוט שבו התבצרו או בוצרו מאות אלפי חיילים של הצבא הבריטי.

יוראי להב-הרצנו: ראית את הסרט על זה.

מכלוף מיקי זוהר: אתה מדבר על – – –

יוראי להב-הרצנו: כן.

מכלוף מיקי זוהר: מי לא ראה את הסרט הזה?

מכלוף מיקי זוהר: סרט אדיר.

מכלוף מיקי זוהר: סרט מעולה.

מכלוף מיקי זוהר: קראתי גם את הספר.

מכלוף מיקי זוהר: אבל אני רק רוצה לומר שבסוף אנחנו נמצאים בסיטואציה – למשל כמו וינסטון צ'רצ'יל.

מכלוף מיקי זוהר: אתה למשל יכול להשוות את ראש הממשלה שלנו בנימין נתניהו לווינסטון צ'רצ'יל.

יוראי להב-הרצנו: חרטא ברטא.

מכלוף מיקי זוהר: עכשיו אני אסביר לך גם למה.

מכלוף מיקי זוהר: אני אסביר לך גם למה.

יוראי להב-הרצנו: אומרים שהיה הססן ופחדן והודח.

מכלוף מיקי זוהר: לא, יש לנו ראש ממשלה הכי לא הססן שיש, הכי החלטי שפגשתי.

יוראי להב-הרצנו: ואללה.

יוראי להב-הרצנו: לכן שנייה אחרי שהכנסת הזאת מכוננת הוא רוצה לפזר אותה.

מכלוף מיקי זוהר: הוא הרבה יותר החלטי מראש המפלגה שלך, בני גנץ.

מכלוף מיקי זוהר: הרבה יותר החלטי ממנו.

יוראי להב-הרצנו: ואללה.

מכלוף מיקי זוהר: כן.

יוראי להב-הרצנו: אני חולק עליך.

מכלוף מיקי זוהר: אתה יכול לחלוק עליי.

מכלוף מיקי זוהר: המציאות קובעת אחרת, ומהרגע שהמציאות קובעת אחרת, זה קצת קשה לחלוק עליי.

מכלוף מיקי זוהר: אנחנו גם ראינו את ההתנהלות של נתניהו בעשר השנים האחרונות.

מכלוף מיקי זוהר: אף אחד לא יכול לחלוק על ההחלטיות שלו.

מכלוף מיקי זוהר: אף אחד לא יחלוק על הסמכותיות שלו, על ההנהגה שלו, על המדיניות שלו, על הקו הברור שהוא הולך בו.

יוראי להב-הרצנו: ביקרת בשדרות לאחרונה, חבר הכנסת מיקי זוהר?

מכלוף מיקי זוהר: סליחה?

יוראי להב-הרצנו: ביקרת בשדרות?

יוראי להב-הרצנו: בכפר עזה?

מכלוף מיקי זוהר: כל הזמן.

מכלוף מיקי זוהר: זה קרוב אליי הביתה.

יוראי להב-הרצנו: הדבר המוחלט היחיד – – –

מכלוף מיקי זוהר: איפה אתה גר?

מכלוף מיקי זוהר: אתה גר בתל אביב?

יוראי להב-הרצנו: לא, אני לא גר בתל אביב, אני גר בבית של ההורים שלי, כי הקרקע – – –

מכלוף מיקי זוהר: איפה?

יוראי להב-הרצנו: בהרצליה, בבית של ההורים שלי, כי הקרקע – – –

מכלוף מיקי זוהר: הרצליה זו בירת ההתנחלויות, לא?

יוראי להב-הרצנו: אני לא מתנחל.

מכלוף מיקי זוהר: אז עם כל הכבוד, אל תטיף לי על שדרות.

מכלוף מיקי זוהר: אתה תבוא קודם כול לבקר בשדרות ואז אולי אנחנו נתרשם מן ההערות.

יוראי להב-הרצנו: אני כן אטיף לך, כי אם ראש הממשלה לא היה כל כך הססן, היה פה פחות יקר.

יוראי להב-הרצנו: אבל יקר פה.

מכלוף מיקי זוהר: אוקיי.

מכלוף מיקי זוהר: חבר הכנסת יריב לוין, מה קורה?

מאיר כהן: תמשיך, מיקי, הלילה ארוך.

מאיר כהן: תמשיך.

מכלוף מיקי זוהר: אני אמשיך, לא חושב שיש לי ברירה אחרת.

מכלוף מיקי זוהר: נגמרו לי הנושאים.

מכלוף מיקי זוהר: טוב, על מה נדבר עכשיו?

מכלוף מיקי זוהר: חבר הכנסת אבי ניסנקורן, על מה נדבר?

אברהם (אבי) ניסנקורן: דבר על יחסי העבודה.

מכלוף מיקי זוהר: בואו נדבר על ההחלטה חסרת התקדים שלך לעזוב את הנהגת ההסתדרות ולבוא לכנסת.

מכלוף מיקי זוהר: זה נושא שלדעתי צריך יומיים שלמים לדבר עליו, להסביר את ההחלטה.

יואב קיש: תדבר על ההפגנה של האופוזיציה – – –

מכלוף מיקי זוהר: כן, אבל חבר הכנסת הנדל כבר הסביר.

מכלוף מיקי זוהר: הוא אמר: תשמע, אני לא יכולתי לבוא, הייתה לי איזה פגישה באותו היום, ואז אחרי זה התברר שזה בגלל איימן עודה.

קריאה: יש לנו פריימריז – – –

מכלוף מיקי זוהר: כן, אבל זה העניין, אין לו פריימריז על הראש.

מכלוף מיקי זוהר: מה, אידיאולוג גדול, אידיאולוג גדול.

מכלוף מיקי זוהר: אבל בוגי היה שם, בוגי היה שם בהפגנה, נאם.

מכלוף מיקי זוהר: נאם בוגי?

מכלוף מיקי זוהר: בוגי נאם בהפגנה?

מכלוף מיקי זוהר: הוא נאם?

קריאה: הוא נאם.

מכלוף מיקי זוהר: למה לא קראתם לי לנאום?

מכלוף מיקי זוהר: הייתי בא.

מכלוף מיקי זוהר: הרי הדברים שאני מנסה לקדם בכנסת – נגדי עשיתם את ההפגנה.

מכלוף מיקי זוהר: למה לא קראתם לי לנאום?

מכלוף מיקי זוהר: הייתי בא, מסביר לציבור שהגיע לשם.

מכלוף מיקי זוהר: זה היה ציבור כנראה מאוד מאוד מכיל, הוא היה גם מקשיב למה שיש לי לומר.

מכלוף מיקי זוהר: הייתי מסביר לו למה החוקים נכונים.

מכלוף מיקי זוהר: את הציבור שלי הצלחתי לשכנע.

קריאה: להפגנה הבאה אתה בא?

מכלוף מיקי זוהר: אם תזמינו אותי אני אשקול, אבל את הציבור שלי הצלחתי לשכנע.

מכלוף מיקי זוהר: הייתי אולי משכנע גם את הציבור שלכם.

מכלוף מיקי זוהר: מה, למה?

מכלוף מיקי זוהר: אתם רוצים להגיד לי שהיה שם רק ציבור של השמאל הישראלי?

מכלוף מיקי זוהר: מה, לא היה ציבור ימני שם?

קארין אלהרר: היה, היה.

מכלוף מיקי זוהר: יכול להיות שלא היה ציבור ימני?

קארין אלהרר: היה ועוד איך.

מכלוף מיקי זוהר: אנשי כולנו היו בהפגנה?

מכלוף מיקי זוהר: לא היו בהפגנה.

קארין אלהרר: תתפלא, תתפלא.

מכלוף מיקי זוהר: וזה כביכול הימין המתון.

מכלוף מיקי זוהר: אז מי היה בהפגנה?

מכלוף מיקי זוהר: שבאב של איימן עודה.

מכלוף מיקי זוהר: שמעתי גם את תמר.

מכלוף מיקי זוהר: תמר זנדברג נאמה בהפגנה הזאת והזכירה את שמי לפחות ארבע פעמים.

מכלוף מיקי זוהר: למה?

תמר זנדברג: לא נכון, פעם אחת.

מכלוף מיקי זוהר: פעם אחת?

מכלוף מיקי זוהר: אני ספרתי.

תמר זנדברג: אבל זאת הייתה פעם חשובה.

תמר זנדברג: כן.

מכלוף מיקי זוהר: למה?

תמר זנדברג: כי ציטטתי אותך.

תמר זנדברג: תגיד תודה.

מכלוף מיקי זוהר: מה אמרתי?

תמר זנדברג: אמרת: זה שזה אישי, זה לא אומר שזה פרסונלי.

מכלוף מיקי זוהר: תודה רבה שאמרת את זה, כי ראיתי שזה רץ חזק ברשת.

מכלוף מיקי זוהר: חוק חסינות חברי הכנסת הוא חוק אישי לכל אחד מחברי הכנסת, כי הוא עוזר לו אישית.

מכלוף מיקי זוהר: תצייני את זה, ואולי הציבור שלך, שהוא מתיימר להיות ציבור חכם, יבין.

מכלוף מיקי זוהר: מצלמת?

תמר זנדברג: כן.

מכלוף מיקי זוהר: חוק חסינות חברי הכנסת הוא חוק אישי כלפי כל אחד מחברי הכנסת.

מכלוף מיקי זוהר: כל אחד מחברי הכנסת יכול כמובן ליהנות מן החוק הזה, ולכן הוא אישי כלפיו.

מכלוף מיקי זוהר: פרסונלי זה אומר שזה אך ורק לבן אדם אחד בכנסת, כמו שאתם טוענים, שזה בנימין נתניהו.

מכלוף מיקי זוהר: מהרגע שזה לא רק לאדם אחד בכנסת, זה לא חוק פרסונלי.

מכלוף מיקי זוהר: נקודה.

מכלוף מיקי זוהר: הבהרתי?

מכלוף מיקי זוהר: יופי.

מכלוף מיקי זוהר: עכשיו נעבור נושא.

מכלוף מיקי זוהר: נושא אחר, ברשותכם.

מכלוף מיקי זוהר: חבר הכנסת בוגי יעלון, שר הביטחון לשעבר, הגיע להפגנה ונאם שם, אבל חבריו לסיעה בחרו שלא להגיע להפגנה.

מירי רגב: – – – להפגנה.

מכלוף מיקי זוהר: הם מפלגת ימין, ככה הם טוענים, אבל הם מוכנים למכור את האידיאולוגיה שלהם בשביל להפיל את הימין, אז משהו לא מסתדר לי מבחינה לוגית.

מכלוף מיקי זוהר: אם אתה ימין, אתה לא פועל להפלת הימין.

מכלוף מיקי זוהר: אז אם אתה הולך וחובר לשמאל הישראלי כדי להפיל את הימין, אתה לא מפלגת ימין, אתה מפלגת ימין בתחפושת, וזה דבר שהוא מאוד מאוד מטריד – מפלגת שמאל בתחפושת, סליחה.

מכלוף מיקי זוהר: אתה מפלגת שמאל בתחפושת, וזה דבר שבעיניי הוא מאוד מאוד מאוד מטריד.

מכלוף מיקי זוהר: עליזה, מה קורה פה?

מכלוף מיקי זוהר: נו, באמת, כבר אין לי קול.

מכלוף מיקי זוהר: חבר הכנסת אילן גילאון, אתה רוצה שאני אמשיך?

מכלוף מיקי זוהר: כי אני שמתי לב שאתה הקשבת בקשב רב לכל מילה שהוצאתי מפי.

מכלוף מיקי זוהר: שמתי לב לזה, ואני חושש שאני עלול לשכנע אותך.

אילן גילאון: – – –

מכלוף מיקי זוהר: יש סיכוי כזה, אתה אומר.

מכלוף מיקי זוהר: אז אני אמשיך לדבר עוד שתי דקות, אולי אני אשכנע אותך.

מכלוף מיקי זוהר: חביבי, ועוד רצו לקדם אותי לראשות הקואליציה.

מכלוף מיקי זוהר: לא, תודה.

מכלוף מיקי זוהר: אם אני אצטרך לשבת פה ולדבר, עדיף לחזור להיות ח"כ רגיל.

מכלוף מיקי זוהר: פחות כאב ראש.

מכלוף מיקי זוהר: טוב, בזמן שאנחנו ממתינים לכל חברי הקואליציה להיכנס ולהצביע עולה פה חשש – עולה פה חשש שאולי אלה שלא נכנסים להצביע לא רוצים לפזר את הכנסת, ולכן אני רוצה לחשוב שזה לא המצב.

מכלוף מיקי זוהר: הינה, ליברמן הגיע, יופי.

מכלוף מיקי זוהר: ליברמן הגיע.

מכלוף מיקי זוהר: איווט, איווט, מה יהיה?

מכלוף מיקי זוהר: מה יהיה, ליברמן?

מאיר כהן: לא, מיקי.

מכלוף מיקי זוהר: יש ממשלה או אין ממשלה?

מכלוף מיקי זוהר: חבר הכנסת ליברמן, אנחנו פה כולנו התכנסנו כדי שתשנה את החלטתך.

מכלוף מיקי זוהר: בוא נחסוך לציבור מיליארדי שקלים, חבר הכנסת ליברמן.

מכלוף מיקי זוהר: טוב, חברים, אני מבקש מכולם להתעשת ולהצביע בעד הקמת הוועדה לדיון בחוק פיזור הכנסת.

מכלוף מיקי זוהר: תודה רבה.

מאיר כהן: תודה רבה, אדוני.

מאיר כהן: אני מבקש מכולם לשבת.

מאיר כהן: כולם לשבת, בבקשה מכם, כל אחת ואחד במקומו.

מאיר כהן: ובכן חבריי, אנחנו מצביעים על ההצעה להקמת הוועדה המיוחדת לדיון בהצעת חוק התפזרות הכנסת העשרים-ואחת, ההצעה של הוועדה המסדרת.

מאיר כהן: מי בעד ומי נגד?

מאיר כהן: הצבעה מס' 3 בעד הצעת הוועדה המסדרת – 64 נגד – 46 נמנעים – אין הצעת הוועדה המסדרת בדבר הקמת ועדה מיוחדת לדיון בהצעת חוק התפזרות הכנסת העשרים-ואחת, התשע"ט–2019, נתקבלה.

מאיר כהן: ובכן, 64 בעד, 46 נגד.

מאיר כהן: ההצעה קיבלה את אישור הכנסת.

מאיר כהן: הוועדה תתכנס על פי קריאה של יושב-ראש הוועדה.

מאיר כהן: מליאת הכנסת יוצאת להפסקה.

מאיר כהן: תקבלו מועד לחידוש הישיבה.

מאיר כהן: תודה רבה לכולם.

מאיר כהן: הישיבה הזאת נעולה – יוצאים להפסקה; לא נעולה, יוצאים להפסקה.

יולי יואל אדלשטיין: חברי הכנסת, אני מחדש את הישיבה.

יולי יואל אדלשטיין: הודעה למזכירת הכנסת.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחה היום על שולחן הכנסת, לקריאה ראשונה, מטעם הכנסת, הצעת חוק התפזרות הכנסת העשרים-ואחת, התשע"ט– 2019, של חבר הכנסת מכלוף מיקי זוהר.

ירדנה מלר-הורוביץ: תודה.

יולי יואל אדלשטיין: תודה למזכירת הכנסת.

יולי יואל אדלשטיין: [רשומות (הצעות חוק, חוב' כ/836).

יולי יואל אדלשטיין: ]

יולי יואל אדלשטיין: חברי הכנסת, כפי ששמענו, הצעת החוק הוכנה לקריאה ראשונה – הצעת חוק התפזרות הכנסת העשרים-ואחת, התשע"ט–2019, של חבר הכנסת מכלוף מיקי זוהר.

יולי יואל אדלשטיין: אני מזמין אותו להציג לנו את הצעת החוק לקריאה ראשונה.

יולי יואל אדלשטיין: לאחר מכן יתקיים דיון.

מכלוף מיקי זוהר: אדוני היושב-ראש, חבריי חברי הכנסת, אני מתכבד להציג בפניכם את הצעת חוק התפזרות הכנסת לקריאה ראשונה.

מכלוף מיקי זוהר: הצעת החוק הזאת עברה כבר בקריאה טרומית בדיון שהיה לפני כשעתיים, להערכתי.

מכלוף מיקי זוהר: עשינו דיון בוועדה.

מכלוף מיקי זוהר: בדיון בוועדה הושגו סיכומים כאלה ואחרים, כרגע, על מועד הבחירות.

מכלוף מיקי זוהר: מועד הבחירות שמופיע בחוק הוא 17 בספטמבר.

מכלוף מיקי זוהר: אינני יודע אם זה יהיה התאריך הסופי – את זה נדע רק אחרי הקריאה השנייה והשלישית.

מכלוף מיקי זוהר: דיברנו במהלך הדיון גם על עניין מימון הבחירות.

מכלוף מיקי זוהר: אנחנו יודעים שיש בסוגיה הזאת איזשהו נושא שעוד צריך לטפל בו, מאחר שאנחנו מבינים שמה שקורה הוא משהו תקדימי ומאחר שמעולם לא היו בחירות בפרק זמן של חודש מיום השבעת הכנסת.

מכלוף מיקי זוהר: לכן, עניין המימון הופך להיות סוגיה משמעותית, וגם אליה נידרש בין הקריאה הראשונה לשנייה והשלישית.

מכלוף מיקי זוהר: בעניין הזה הבהיר היועץ המשפטי לוועדה שיש עניין לקיים דיון בנושא, ואפילו לערוך שינויים בחוק, וכמובן שאנחנו נידרש לכך בין הקריאה הראשונה לשנייה והשלישית.

מכלוף מיקי זוהר: כנראה שאנחנו גם נידרש שוב לסוגיית התאריך – שיש עליו הסכמה מסוימת אצל חברות הבית הזה, לא הסכמה מלאה.

מכלוף מיקי זוהר: יכול להיות שהתאריך הזה יישאר, יכול להיות שהתאריך הזה ישתנה, אבל את העניין הזה אנחנו נוכל להכריע מחר.

מכלוף מיקי זוהר: על כן, אני מבקש מכל חברי הכנסת להצביע בעד החוק, על מנת שנוכל לממש את רצון הציבור.

מכלוף מיקי זוהר: תודה.

יולי יואל אדלשטיין: תודה לחבר הכנסת מכלוף מיקי זוהר, שהציג כאמור את הצעת חוק התפזרות הכנסת העשרים-ואחת, התשע"ט–2019, לקריאה ראשונה.

יולי יואל אדלשטיין: ועכשיו דיון.

יולי יואל אדלשטיין: אני הולך לפי הרשימה שהוצגה לי.

יולי יואל אדלשטיין: ראשונת הדוברים תהיה חברת הכנסת יעל גרמן.

יולי יואל אדלשטיין: אחריה – חבר הכנסת יועז הנדל.

יעל גרמן: אדוני היושב-ראש, חבריי וחברותיי, הערב הזה ייזכר כערב הביזיון של הכנסת – ביזיון ברעיון לצאת לבחירות מפני שלא מצליחים להרכיב ממשלה; ביזיון בדו-שיח שהיה כאן; ביזיון ביחס של יושב-ראש הוועדה המיוחדת אל כל חבריה.

יעל גרמן: ואני פונה אליך, אדוני היושב-ראש:

יעל גרמן: לך חשוב כבודה של הכנסת.

יעל גרמן: לא יכול להיות שדבר כזה יהיה.

יעל גרמן: אנחנו התכוננו להיות פה היום עד הבוקר כדי לדון בדברים רציניים, אבל להיות פה עד השעה הזאת מפני שמושכים את הזמן על משהו – איך אנחנו קראנו לזה?

יעל גרמן: על ביצה שלא נולדה; על משהו שבכלל אולי לא יהיה; על איזשהו משחק שאתם משחקים איתנו.

יעל גרמן: בושה וחרפה.

יעל גרמן: ואני רוצה לומר לך, אדוני ראש הממשלה, שלא נמצא כאן בכלל כל הערב הזה, ושכל מה שקורה כאן זה בגללך: אם אתה לא יכול להרכיב ממשלה, לך לנשיא, תחזיר לו את המנדט.

יעל גרמן: אתה קיבלת את המנדט מהנשיא, 42 יום פחות יום ושעה וחצי –אתה חייב להחזיר את המנדט לנשיא, והוא כבר ידע מה לעשות איתו.

יעל גרמן: אז אנחנו לא מתכוונים היום לשחק איתכם, ואנחנו מתכוונים להצביע נגד ההצעה הביזיונרית הזאת; נגד הבושה הזאת.

יעל גרמן: הדבר היחיד שהחוק מאפשר לך, אדוני ראש הממשלה, זה להקים ב-42 יום ממשלה או ללכת בחזרה לנשיא ולתת הזדמנות למישהו אחר שאולי יוכל, ויקים ממשלה ראויה.

יולי יואל אדלשטיין: תודה לחברת הכנסת יעל גרמן.

יולי יואל אדלשטיין: חבר הכנסת יועז הנדל, בבקשה, אדוני, ואחריו – חבר הכנסת אחמד טיבי.

יועז הנדל: אדוני היושב-ראש, חברי הכנסת, אלה שנותרו ערים ואלה שנותרו מאחור, בשעת לילה מאוחרת זו אני רוצה להזכיר לכם דמות בהיסטוריה שלנו, דמות חשובה.

יועז הנדל: קראו לו שבתאי צבי.

יועז הנדל: הוא נולד ב-1 באוגוסט 1626 באיזמיר.

יועז הנדל: שבתאי צבי הסתובב בעולם ואסף תומכים ומאמינים רבים בכל העם היהודי.

יועז הנדל: הסיפור שלו זה סיפור מרתק, ואני מציע לכל אחד מאיתנו לקרוא וללמוד עליו.

יועז הנדל: הוא התחיל כמנהיג דתי – וזה במיוחד לחבריי מאגודה – ואז, בשלב מסוים, המנהיג הדתי הזה איבד את זה: הוא התחיל לבטל מצוות, ועל כל מצווה שהוא ביטל הוא בירך "מתיר אסורים".

יועז הנדל: ואחרי זה הוא הסתובב בכל מיני שווקים עם סלסלה מקש ודג בפנים.

יועז הנדל: הוא תיקן תקנות מוזרות, ביטל מנהיגים דתיים ומינה כל מיני אנשים למלכים, מטעם עצמו.

יועז הנדל: בשלב מסוים, ב-1666, אחרי שהוא נאסר על ידי העות'מאנים, הוא החליט להתאסלם.

יועז הנדל: ומה עשו המאמינים הגדולים של שבתאי צבי?

יועז הנדל: באו אחריו והתאסלמו.

יועז הנדל: שבר גדול נוצר בעם היהודי; לא תעשה לך אלוהים אחרים – זה אצלנו במסורת.

יועז הנדל: אז כשמיקי זוהר – הוא נראה לי כבר עייף ויצא החוצה – כשמיקי זוהר מדבר על מפלגת ביבי, תזכרו את זה.

יועז הנדל: ומה עושים כדי למנוע תופעות כמו שבתאי צבי בעם היהודי?

יועז הנדל: מגבילים את הכוח.

יועז הנדל: יש בספר דברים שבעה פסוקים שמכונים חוקי המלך, ושם כתוב שמלך – אסור שירבה לו סוסים ולא ישיב את העם מצרימה ולא ירבה לו נשים ולא יסור לבבו וכסף וזהב לא ירבה לו מאוד.

יועז הנדל: מה המסר?

יועז הנדל: מגבלות הכוח.

יועז הנדל: לא לחזור מצרימה זה לא להכניס את הגלות בדלת האחורית ולהתחיל לפגוע במוסדות המדינה.

יועז הנדל: לא ירבה לו סוסים ולא ירבה לו נשים זה להגביל את עצמו בהבנה שהוא אדם ויש לו מגבלות כוח.

יועז הנדל: וגם כסף וזהב – סיגרים ושמפניות.

יועז הנדל: מגבלות הכוח.

יועז הנדל: למה?

יועז הנדל: כי כשיש מגבלות על הכוח ויש איזונים ובלמים לא מפתחים אלילים חדשים אלא ממשיכים להאמין, חבריי מאגודה.

יועז הנדל: אז רבותיי וגבירותיי, אלה שיושבים כאן ואלה שיושבים בחוץ ומכרסמים עכשיו – אוסנת מארק, מקום 35 בליכוד; אריאל קלנר, מקום 34 בליכוד; עוזי דיין, מקום 33 בליכוד; מאי גולן, מקום 32; פטין מולא, 31 בליכוד; קטי שטרית, חברתי, מקום 30 – חבל על השדולה למען מטה יהודה; חבריי בבית היהודי לשעבר; כולנו; ינון אזולאי, מס' 8 בש"ס; ידידי משה ארבל, מס' 7; יצחק פינדרוס, מס' 8; יהדות התורה: ישראל אייכלר, 7 ביהדות התורה – זה מה שאתם רוצים, בחירות שעולות מיליארדים?

יולי יואל אדלשטיין: נא לסיים.

יועז הנדל: אתם באים לקדם סדר-יום, לקדם אידיאולוגיה, או שכולכם הפכתם למאמינים עיוורים?

יועז הנדל: אם יש אידיאולוגיה, אין בעיה לממש אותה.

יועז הנדל: מה שצריך להיזהר ממנו זה שבתאי צבי חדש, כי ביום שאחרי שהוא נאסר ומתאסלם כולם מתעוררים אם הנגאובר כואב מאוד.

יולי יואל אדלשטיין: תודה, חבר הכנסת יועז הנדל.

יולי יואל אדלשטיין: חבר הכנסת אחמד טיבי, בבקשה, אדוני.

יולי יואל אדלשטיין: אחריו – חברת הכנסת שלי יחימוביץ'.

אחמד טיבי: מכובדי היושב-ראש, רבותיי חברי הכנסת – מהאופוזיציה בעיקר, כי אין קואליציה; יש נציגים, נציגות קטנה של הקואליציה – –

קארין אלהרר: דלילה, דלילה.

אחמד טיבי: – – שמשקשקים בפחד בחדריהם ובלשכותיהם מהאפשרות שההצבעה שלהם בעד חוק פיזור הכנסת תתממש.

אחמד טיבי: אני עובר בפרוזדור וניגשים אליי אנשים שהצביעו, וכשלחצו על הכפתור לחצו חזק, ואז אומרים לי בפרוזדור, מהקואליציה המתהווה: תגיד לי, אתם ממש בעד בחירות?

אחמד טיבי: הם לא רוצים בחירות.

אחמד טיבי: זה ספין של ביבי, ולכן נמנענו.

אחמד טיבי: אני לא רוצה להיות שותף בתרגילים של ביבי אנד קומפני.

אחמד טיבי: מי מנהיג הקומפני?

אחמד טיבי: מיקי מכלוף זוהר, ממ"ז.

אחמד טיבי: ואין מישהו במליאה הזאת שלא יודע שזה ספין – ספין כדי ללחוץ על ליברמן, שרירים וכדומה.

אחמד טיבי: מה אני צריך להיות חלק בתיאטרון האבסורד הזה?

אחמד טיבי: אבל אנחנו רוצים לסיים את חיי הממשלה המתהווה עוד לפני שהיא מתהווה.

אחמד טיבי: למה?

אחמד טיבי: כל יום הם גורמים יותר נזק.

אחמד טיבי: מאיר, אני לא חסיד בג"ץ.

אחמד טיבי: אנחנו סבלנו רבות מהחלטות בג"ץ, כקולקטיב ערבי, ובנקודות העיקריות הוא לא נתן סעד.

אחמד טיבי: הינה, אוסאמה פה, עורך דין, משפטן, הוא יודע.

אחמד טיבי: דיברנו על זה.

אחמד טיבי: אבל מול הבליץ החדש של ביבי – שבעבר אמר שהוא יגן על בג"ץ – שרוצה לרסק את בית המשפט העליון אני לא יכול להיות אדיש, למרות שבית המשפט העליון לא נתן סעד לחברה הערבית ולקולקטיב הפלסטיני בנושאים העיקריים.

אחמד טיבי: אני לא יכול להישאר אדיש.

אחמד טיבי: האיש הזה עושה הכול, יחד עם כמה קונסיליירים, כדי למלט את עצמו.

אחמד טיבי: ורבותיי, הוא לא יימלט.

אחמד טיבי: אדוני היושב-ראש, אפילו האופוזיציה, התורנים – אחת מדברת בטלפון, אחת שקועה בעתיד שלה והשני לא יודע מה יקרה.

אחמד טיבי: אני מקווה שתישארו ככה כל הקדנציה, אבל אני לא יודע כמה תישאר הקדנציה.

אחמד טיבי: תודה רבה.

יולי יואל אדלשטיין: תודה לחבר הכנסת אחמד טיבי.

יולי יואל אדלשטיין: חברת הכנסת שלי יחימוביץ', בבקשה, גברתי.

יולי יואל אדלשטיין: אחריה – חבר הכנסת עיסאווי פריג'.

שלי יחימוביץ': אדוני היושב-ראש, חבריי חברי הכנסת, הכול סבבה.

שלי יחימוביץ': הכנסת הופכת עיר מקלט לעבריינים כדי לגונן על עבריין אחד – לכאורה, לכאורה – זורמים עם זה, הכול בסדר.

שלי יחימוביץ': הולכים לבצע מהפכה חוקתית שתאיין לחלוטין את כל היסודות של הדמוקרטיה הישראלית – סבבה, זורמים עם זה, אין בעיה.

שלי יחימוביץ': חוק הגיוס – ייהרג ובל יעבור.

שלי יחימוביץ': זה הגיוני?

שלי יחימוביץ': מה זה הסיטואציה ההזויה הזאת?

שלי יחימוביץ': לאן אתם מביאים אותנו?

שלי יחימוביץ': מתברר, אדוני ראש הממשלה, שנאום הניצחון שלך, שנשאת בזחיחות רבה, היה קצת מוקדם מדי והיה פארסה אחת גדולה – מה שנהוג להגיד בדרך כלל על הצד השני של המפה הפוליטית, אבל די עשית צחוק מעצמך.

שלי יחימוביץ': וכל הזמן אנחנו שומעים שהעם רצה, העם זיכה את נתניהו מאימת הדין: הייתה בחירה דמוקרטית, הצבעה אם הוא אשם או לא אשם, והעם החליט שהוא לא אשם ושהוא חף מפשע ושהוא לא צריך לעמוד בפני משפט כאחד האדם.

שלי יחימוביץ': זאת הטענה – העם החליט, העם החליט.

שלי יחימוביץ': אז מסתבר שהעם לא החליט, שהעם לא בחר בך; שבסך הכול 25% מהציבור בחרו בך, ומסתבר שאתה לא מצליח לכנס לך את אותה קואליציה שתגונן עליך מאימת הדין.

שלי יחימוביץ': ועכשיו, במקום לקבל את הכרעת העם ולאפשר למצות את החוק הקיים וללכת לנשיא ולהגיד לו: כבוד הנשיא, לא הצלחתי להרכיב ממשלה – מה שהיה עושה כל בן אדם תקין שלא היה מצליח להרכיב ממשלה – במקום זה הוא גורר שוב את המדינה לכאוס חדש, את כל המדינה; לאיזו הזיה מטורפת של ערעור טוטלי של יסודות השלטון, דבר שלא מתרחש בדמוקרטיות מערביות נורמליות, ולעזאזל הכול, תמות נפשי עם פלשתים.

שלי יחימוביץ': אבל הפלשתים זה אנחנו, אדוני ראש הממשלה, זה אותו עם שאתה חושב שהוא בחר בך.

שלי יחימוביץ': יש רק תרחיש אחד בהינתן התוצאות האחרונות של הבחירות – שאתה תהיה ראש הממשלה?

שלי יחימוביץ': יש כל כך הרבה תרחישים נוספים.

קריאה: – – –

שלי יחימוביץ': אחד, למשל: שהנשיא יטיל על מספר שתיים בליכוד להרכיב ממשלה, כבוד יושב-ראש הכנסת יולי אדלשטיין; למשל שהנשיא יטיל על בני גנץ, שמספר המנדטים של מפלגתו זהה למספר המנדטים של הליכוד, להרכיב ממשלה.

שלי יחימוביץ': שוו בנפשכם – יכולה לקום ממשלה במדינת ישראל שבראשה לא עומד אדם שקוראים לו בנימין נתניהו.

שלי יחימוביץ': אבל הוא פשוט לא מסכין עם העובדה הזאת שהתרחיש הזה בכלל אפשרי.

קריאה: אין עוד מלבדו.

שלי יחימוביץ': אין עוד מלבדו, כן.

יולי יואל אדלשטיין: תודה.

שלי יחימוביץ': ולכן אני באמת קוראת לחבריי, גם בצד השני של המתרס, שמעט הגינות בליבם: אל תאבדו את עצמכם לדעת, אל תאבדו את המדינה לדעת, אל תאבדו את כולנו לדעת.

שלי יחימוביץ': תפעלו על פי החוק הקיים, לכו לנשיא והציעו לו חלופה, כל חלופה.

שלי יחימוביץ': האמינו לי, גם שתי החלופות שמניתי – ובוודאי יש עוד אחרות – יהיו טובות יותר משלטון היחיד המוטרף הזה, שפשוט מחסל איתו את המדינה בלי שום עכבות.

שלי יחימוביץ': תודה רבה.

יולי יואל אדלשטיין: תודה לחברת הכנסת יחימוביץ'.

יולי יואל אדלשטיין: חבר הכנסת עיסאווי פריג', בבקשה, אדוני, ואחריו – חבר הכנסת עבד אל חכים חאג' יחיא.

עיסאווי פריג': אדוני היושב-ראש, חברים וחברות, אני מאוד רציתי לראות את המסכנים.

עיסאווי פריג': תראה, שמים את היד על הלחי, מודאגים.

עיסאווי פריג': איפה אתם, עושים את כל החישובים שלכם?

עיסאווי פריג': חברים, אני זוכר שבליל הבחירות בני גנץ נתן את הנאום – היה חצי שעה ראש ממשלה, בני, ונתן נאום ניצחון; כולם ראו במסכים.

עיסאווי פריג': הדברים לא הסתדרו.

עיסאווי פריג': בא נאום הניצחון של ביבי: ניצחון אדיר, ניצחון אדיר.

עיסאווי פריג': איזה ניצחון ואיזה בטיח?

עיסאווי פריג': איזה ניצחון ואיזה בטיח?

עיסאווי פריג': תראה איזה אֵבֶל קיים במחנה השני.

עיסאווי פריג': תראה, תראה איזה אבל.

יואב קיש: עיסאווי, אתה לא רואה אותם.

יואב קיש: אני לא יודע על מה אתה מדבר בכלל.

עיסאווי פריג': אקוניס, הלכת – – –

אופיר אקוניס: אני נראה לך באֵבֶל?

יואב קיש: אנחנו באנו לשמוע אותך.

יואב קיש: אמרנו, נבוא, נשמע אותך.

עיסאווי פריג': אקוניס, חלל.

עיסאווי פריג': אתה תתעופף לחלל.

עיסאווי פריג': אקוניס, אוי ואבוי לי.

אופיר אקוניס: שום אֵבֶל, הכול בסדר.

אופיר אקוניס: שום אבל, עיסאווי.

עיסאווי פריג': עכשיו, חברים, אני שואל אתכם: הוא לוקח מדינה שלמה כבת ערובה, ואתם – קטנים, הולכים לטבח כצאן.

עיסאווי פריג': מה אתם פוחדים?

אופיר אקוניס: לא הייתי מציע להשתמש בביטויים כאלה.

אופיר אקוניס: לא הייתי מציע להשתמש בביטויים כאלה.

עיסאווי פריג': אתם תשימו את היושב-ראש יולי עכשיו יושב-ראש הליכוד – יש ממשלה ממחר.

עיסאווי פריג': מחר.

עיסאווי פריג': אדוני, אתה ראש ממשלה ממחר.

עיסאווי פריג': ממה אתם פוחדים?

עיסאווי פריג': תראה לאן הוא מוביל אתכם – מוביל אתכם לטבח, ואתם עד כדי כך – – –

יואב קיש: טבח?

יואב קיש: טבח?

אופיר אקוניס: לא הייתי מציע – – –

יואב קיש: זה בסך הכול כנסת.

עיסאווי פריג': מה קורה לכם?

עיסאווי פריג': מה קורה לכם?

עיסאווי פריג': אדוני היושב-ראש, אנחנו חודש ימים בכניסה צריכים לעבור שני, לעבור – – עם ממ"ז; מה אמרת, חבר הכנסת טיבי?

עיסאווי פריג': ממ"ז?

עאידה תומא סלימאן: ממ"ז.

עיסאווי פריג': ממ"ז – מיקי מכלוף זוהר.

עיסאווי פריג': – – לעבור – –

קריאה: משל החומוס.

עיסאווי פריג': משל החומוס?

עיסאווי פריג': חומוס בנאום הבא.

עיסאווי פריג': – – לעבור עם הממ"ז לילה לבן ראשון, עם הצגה ועם המסרים של אימא של מיקי מכלוף זוהר.

עיסאווי פריג': זה מה שהיה לנו, אדוני היושב-ראש.

עיסאווי פריג': עברנו שני לילות, שני לילות עם מיקי זוהר, על חוק שנגנז.

עיסאווי פריג': רצו להרחיב ממשלה – לא הסתדר, אז גנזנו אותו.

עיסאווי פריג': יאללה, נשלוף את הבא.

עיסאווי פריג': ועכשיו – חוק פיזור הכנסת.

עיסאווי פריג': למה?

עיסאווי פריג': כי ליצמן לא רוצה לבוא אלינו.

עיסאווי פריג': למה, ליצמן?

עיסאווי פריג': למה?

עיסאווי פריג': ליצמן, למה, כבוד הרב?

עיסאווי פריג': מה אנחנו?

עיסאווי פריג': גם אנחנו אוהבים את הבית.

עיסאווי פריג': בני גנץ לא ראוי להיות ראש ממשלה?

עיסאווי פריג': למה?

עיסאווי פריג': נמצא סולחה בינך לבין יאיר, נמצא.

עיסאווי פריג': כבוד הרב – – –

יעקב ליצמן: אין לו חברים טובים.

עיסאווי פריג': לא, יש לו.

עיסאווי פריג': נמצא, כבוד הרב, נמצא את הסולחה.

עיסאווי פריג': למה להוביל מדינה שלמה?

עיסאווי פריג': מדינה שלמה.

יולי יואל אדלשטיין: תודה.

עיסאווי פריג': אני מסיים, אדוני.

עיסאווי פריג': הוא מוביל מדינה שלמה בשביל להציל אותו מהכלא, ואתם שותפים.

עיסאווי פריג': אתם שותפים ואתם פחדנים.

עיסאווי פריג': כבוד הרב, ביבי לא לנצח.

עיסאווי פריג': ביבי יגמור את כולנו.

עיסאווי פריג': תודה, אדוני היושב-ראש.

יולי יואל אדלשטיין: תודה, חבר הכנסת עיסאווי פריג'.

יולי יואל אדלשטיין: חבר הכנסת עבד אל חכים חאג' יחיא, בבקשה, אדוני.

יולי יואל אדלשטיין: בבקשה, אדוני, עד שלוש דקות.

עבד אל חכים חאג' יחיא: בסם אללה א-רחמאן א-רחים.

עבד אל חכים חאג' יחיא: כבוד היושב-ראש, על החוק הזה אני פונה לאנשי הליכוד: עוד לא נולד הילד אצלכם שיבוא ויגיד את המשפט: המלך הוא עירום?

עבד אל חכים חאג' יחיא: עוד לא נולד?

עבד אל חכים חאג' יחיא: שמישהו יבוא ויגיד לביבי: מספיק, אל תבטל לנו את הדמוקרטיה, אל תרתום את כל המדינה ותשתק אותה כדי לא להיכנס לבית המשפט.

עבד אל חכים חאג' יחיא: אם אתם מאמינים שהוא חף מפשע, תנו לו להיכנס.

עבד אל חכים חאג' יחיא: זה מה שהוא אמר לפני הבחירות, לא? זה נושא המשפט.

עבד אל חכים חאג' יחיא: אבל יש נושא, כבוד היושב-ראש, שחשוב לי מאוד.

עבד אל חכים חאג' יחיא: קיבלתי הרבה פניות מעובדים ערבים מוסלמים שהמעסיקים שלהם – אבי, המעסיקים שלהם לא מאפשרים להם לצאת לחופשה בחג, בעיד אל-פיטר, שזה בשבוע הבא.

עבד אל חכים חאג' יחיא: הנושא הזה מאוד מסוכן, מאוד גרוע.

עבד אל חכים חאג' יחיא: אתה יכול להיות מעסיק, אתה יכול להרוויח, אבל אתה לא צריך להיות חזיר.

עבד אל חכים חאג' יחיא: מי שייפגע בגלל זה שהוא ייעדר – אני אומר: כל המליאה פה, כל הכנסת, צריכים לעמוד על הרגליים.

עבד אל חכים חאג' יחיא: כי זה יהיה הסוף של הדמוקרטיה, ומבחינתי זה אפרטהייד.

עבד אל חכים חאג' יחיא: אם המעסיק לא יאפשר לעובד ללכת ביום החג חופשה – זה גם עובדי תעשייה, עובדי בניין, גם נהגים של אוטובוסים.

עבד אל חכים חאג' יחיא: אני לא מדבר על רופא שצריך להגיע לעשות ניתוח, לבצע ניתוח, לא על זה אני מדבר; אני מדבר על העובד הפשוט, העובד הרגיל, שצריך לחגוג עם המשפחה שלו.

עבד אל חכים חאג' יחיא: לנו יש שני חגים בכל שנה, רק שני חגים – עיד אל-פיטר ועיד אל-אדחא.

עבד אל חכים חאג' יחיא: לפחות בשני החגים האלה מגיע לבן אדם לחגוג עם המשפחה, עם הבנים, עם האישה.

עבד אל חכים חאג' יחיא: ואני אומר לכם, ולא – המצב יהיה מסוכן, מסוכן מאוד.

עבד אל חכים חאג' יחיא: אני קורא פה, מהדוכן הזה, לכל העובדים: אם לא יאשרו לכם, תיעדרו מהעבודה.

עבד אל חכים חאג' יחיא: אנחנו נעמוד לצידכם.

עבד אל חכים חאג' יחיא: יהיה לי לובי איתי, גם מפה וגם מבחוץ.

עבד אל חכים חאג' יחיא: מי שייפגע – שיפנה אליי, אני אוכל לעזור לו, אני אוכל לטפל בנושא שלו.

עבד אל חכים חאג' יחיא: אחרת, כבוד היושב-ראש, זה יהיה בכייה לדורות.

עבד אל חכים חאג' יחיא: האם מישהו חושב לרגע – אם היה עובד יהודי, בכל מקום בעולם, שהמעסיק שלו אומר לו: תשמע, ביום כיפור אתה צריך לבוא לעבודה, אתם יודעים איך היו קוראים לזה?

עבד אל חכים חאג' יחיא: היו קוראים לזה אנטישמיות.

עבד אל חכים חאג' יחיא: ובצדק.

עבד אל חכים חאג' יחיא: אבל מה זה יכול להיות: אם אתה נעדר בחג, אל תחזור אלינו?

עבד אל חכים חאג' יחיא: משפטים כאלה אמרו להם.

עבד אל חכים חאג' יחיא: אני חושב שצעקה צריכה לבוא מפה, מכולם.

עבד אל חכים חאג' יחיא: אחרת, תחשבו, זה יהיה לא פחות גרוע מפסקת ההתגברות, או אפילו החסינות שמחפשים, כי אין חסינות לחזירים.

עבד אל חכים חאג' יחיא: תודה.

יולי יואל אדלשטיין: תודה לחבר הכנסת עבד אל חכים חאג' יחיא.

יולי יואל אדלשטיין: רשומים לי גם חברי הכנסת סובה, סמוטריץ', סופר, סער, חוטובלי.

יולי יואל אדלשטיין: מישהו מהם מעוניין?

יולי יואל אדלשטיין: לא, כולם מוותרים.

יולי יואל אדלשטיין: אז אני מזמין את חבר הכנסת מיקי מכלוף זוהר לסכם את הדיון, ואז נצביע.

מכלוף מיקי זוהר: אדוני היושב-ראש, חבריי חברי הכנסת, ברשותכם אני רוצה לסכם את הדיון המופלא הזה שאנחנו עורכים בימים האחרונים, דיון קצת מוזר על פיזורה של הכנסת אחרי חודש מיום תקומתה – אפילו פחות מחודש – לאור הנסיבות.

מכלוף מיקי זוהר: כרגע אנחנו נמצאים בסיטואציה מאוד מאוד ברורה.

מכלוף מיקי זוהר: אם וכאשר חלילה לא נצליח לפזר את הכנסת עד יום רביעי ב-24:00, בהתאם לחוק יוכל נשיא המדינה להעביר את מלאכת ההרכבה לחבר כנסת אחר, וכפי הנראה לחבר הכנסת בני גנץ, שהוא מחזיק בסיעה, שהוא יושב-ראש הסיעה השנייה בגודלה בכנסת אחרי מפלגת הליכוד, וגם בהתאם לממליצים.

מיכאל ביטון: הכי גדולה.

מכלוף מיקי זוהר: לא, מבחינת המצביעים לא.

מיכאל ביטון: – – –

מכלוף מיקי זוהר: מצביעים, מצביעים, מצביעים.

מכלוף מיקי זוהר: בוא נדבר על מצביעים.

מכלוף מיקי זוהר: המצביעים שלנו יותר רבים משלכם.

מכלוף מיקי זוהר: בדקתי את זה.

קארין אלהרר: יאללה, אז לא ניצחתם?

מכלוף מיקי זוהר: לא בהרבה, אבל יותר.

מכלוף מיקי זוהר: לכן אנחנו נמצאים פה באירוע שיכריע מבחינה היסטורית אם תהיה פה ממשלת שמאל או אם תהיה פה ממשלת ימין.

מכלוף מיקי זוהר: האירוע הזה מבחינתנו הוא אירוע לא פשוט.

מכלוף מיקי זוהר: אנחנו בימין הלכנו בהמוננו לקלפי, כ-2.5 מיליון איש שהצביעו למפלגות הימין, הצביעו למפלגות החרדיות, למפלגות של איווט ליברמן ומשה כחלון, הצביעו לאיחוד מפלגות הימין והצביעו לליכוד, במטרה אחת: להקים פה ממשלת ימין.

יועז הנדל: – – –

מכלוף מיקי זוהר: כשאני אסיים אני מניח שיהיה לי זמן להתחיל – – –

יועז הנדל: אני רואה שאתה נהיה חולה, אני עוזר לך.

מכלוף מיקי זוהר: לא, אני חולה כבר יומיים, האמת.

מכלוף מיקי זוהר: מאז שדיברו על הפיזור אני לא מרגיש טוב.

יועז הנדל: אני רואה שזה לא עושה לך טוב.

מכלוף מיקי זוהר: לא עושה לי טוב בכלל.

קארין אלהרר: אז תוותר.

מכלוף מיקי זוהר: לכן אנחנו אומרים לחברים שיושבים פה היום בכנסת:

מכלוף מיקי זוהר: כל מי שיצביע נגד פיזור הכנסת, הרי שהוא מסכן את מדינת ישראל בהקמת ממשלת שמאל.

מכלוף מיקי זוהר: מי שיצביע בעד פיזורה, עם כל הצער שבדבר, עם כל הסיטואציה המוזרה הזאת שכולנו מצויים בה, בעצם מבטיח את הסיכוי של הימין להמשיך ולמשול ולהיות בהנהגת המדינה.

מכלוף מיקי זוהר: אני אומר: מבטיח את הסיכוי.

מכלוף מיקי זוהר: למה אני אומר שהוא מבטיח את הסיכוי?

מכלוף מיקי זוהר: מאחר שאם תפוזר הכנסת אנחנו נלך להליך בחירות, ובהליך הבחירות הזה יוכרע מי יהיה בשלטון – אם הציבור ישנה את דפוסי ההצבעה שלו ויחליט להצביע חלילה לשמאל, או שמא הוא ידבק בעמדותיו – שהיו מאוד מאוד ברורות בבחירות האחרונות – ויצביע לימין.

מכלוף מיקי זוהר: אם הוא יצביע לימין, נוכל שוב לנסות להרכיב את הממשלה.

מכלוף מיקי זוהר: כמובן שחלוקת המנדטים כפי שהיא תחולק בבחירות הקרובות גם היא תקבע אם לימין תהיה אפשרות להקים ממשלה, כי אם נניח דפוסי ההצבעה יהיו זהים למה שהם היו בבחירות האחרונות, ניקלע שוב לאותה סיטואציה ולאותו משבר בצורך שלנו להקים ממשלה.

מכלוף מיקי זוהר: לכן, כפי שטענתי היום, אני סבור שיכול להיות שדפוסי ההצבעה של הציבור ישתנו, ויהיו שיעדיפו לתת את קולם למפלגות שיכולות להקים את הממשלה מאשר לתת למפלגות הקטנות, שיכולות למנוע את הקמת הממשלה.

מכלוף מיקי זוהר: אבל את זה אני לא יודע לקבוע.

מכלוף מיקי זוהר: זה עניין של הכרעת הבוחר.

מכלוף מיקי זוהר: הציבור בבית יצטרך בסופו של דבר לקבל הכרעה, הכרעה היסטורית, מי הוא רוצה שינהיג אותו בשנים הקרובות.

מכלוף מיקי זוהר: אני מעריך שאם וכאשר חוק פיזור הכנסת יתקבל היום בקריאה ראשונה, אוכל לקיים מחר בשעה 11:00 דיון להכנה לקריאה שנייה ושלישית.

מכלוף מיקי זוהר: אם המשבר שאנחנו מצויים בו כרגע לא ייפתר עד יום רביעי בשעה 24:00, אנחנו נפעל להעברת החוק בקריאה שנייה ושלישית ונפזר את הכנסת.

מיכאל ביטון: – – –

מכלוף מיקי זוהר: אני אגיד לך משהו, מיכאל, אין בעיה שתאיץ בי, אבל עד שהם לא יגידו לי שיש רוב, אני לא ארד.

מיכאל ביטון: אמרת לי שאתה עייף, אז יאללה – – –

מכלוף מיקי זוהר: אז אין לי בעיה, זה בסדר.

מכלוף מיקי זוהר: זה לא ישנה את המצב הזה שאני אעמוד פה על הדוכן עד שיהיה לנו רוב.

מכלוף מיקי זוהר: דרך אגב, זה עובד ככה.

מכלוף מיקי זוהר: אני יודע שעוד לא היית כאן, אבל בארבע השנים האחרונות שמעתי נאומים חוצבי להבות שאף אחד לא רצה לשמוע אותם, אבל חיכינו לרוב.

מכלוף מיקי זוהר: אז אני היום נמצא פה כדי לעשות את אותו הדבר בדיוק.

מכלוף מיקי זוהר: זה אומר ששודרגתי, כי לא נאמתי נאומים שכאלה.

מכלוף מיקי זוהר: נראה לי שזו הפעם הראשונה שאני נואם נאומים ארוכים, ואני לא כל כך יודע איך למלא בתוכן, אדוני היושב-ראש, אבל אני משתדל.

מכלוף מיקי זוהר: יש לי גם שם מיוחד – קוראים לי מיקי, והיה אחד, מיקי איתן, שידע לעשות את זה היטב.

יולי יואל אדלשטיין: אתה נכנס לנעלים גדולות.

מכלוף מיקי זוהר: אני נכנס לנעלים גדולות מאוד.

מכלוף מיקי זוהר: אני מקווה שאני אעמוד בעניין הזה בגבורה.

מכלוף מיקי זוהר: חבר הכנסת לוין, אתה גם עשית את זה פעם או פעמיים, לא?

מכלוף מיקי זוהר: אז אני משתדל.

יולי יואל אדלשטיין: חבר הכנסת מיכאל ביטון, אני אסביר לך איך זה עובד: אם חלילה תפוזר הכנסת, כולנו נרוץ לבוחרים ונגיד שאנחנו נורא רוצים להיות בכנסת.

יולי יואל אדלשטיין: רק שיבחרו בנו.

יולי יואל אדלשטיין: למוחרת, כשניבחר לכנסת, לא תהיה לנו סבלנות אפילו דקה לשבת במליאה, לכן, רכזי הסיעות יצטרכו להסתובב בכל הבניין.

מיכאל ביטון: – – –

יולי יואל אדלשטיין: אני לא מדבר עליך, אני מדבר דווקא יותר על כמה חברים יותר ותיקים.

מיכאל ביטון: אדוני היושב-ראש, אנחנו נהנים, אבל הוא אמר לי שהוא עייף, ואני מחזיק אותו ער.

יולי יואל אדלשטיין: ככה זה.

יולי יואל אדלשטיין: זו סוגיה שאני לא מצליח לפתור כבר שנים.

יולי יואל אדלשטיין: מבקשים את אמון הבוחר להיות חברי כנסת, ואחר כך דקה לא נמצאים במליאה.

יולי יואל אדלשטיין: בבקשה.

יולי יואל אדלשטיין: אני יודע על מי אני מדבר.

מכלוף מיקי זוהר: אז באירוע המכונן הזה עכשיו, שבו אנו מתכנסים כולנו לפיזורה של הכנסת, אומר לכם כך – –

יולי יואל אדלשטיין: מכונן.

מכלוף מיקי זוהר: לא ממש, אבל שיהיה.

מכלוף מיקי זוהר: – – אומר לכם כך:

מכלוף מיקי זוהר: אנחנו נמצאים בצומת הזה שאף אחד לא ציפה להיות בו: לאן המדינה הזאת הולכת?

מכלוף מיקי זוהר: הולכת לכיוון שמאל?

מכלוף מיקי זוהר: לכיוון הקמה של מדינה פלסטינית?

מכלוף מיקי זוהר: לכיוון של משא ומתן?

איתן גינזבורג: די, די כבר.

מכלוף מיקי זוהר: רגע, גינזבורג, תן לי ליהנות מהרגע.

מכלוף מיקי זוהר: ייתכן שאלו רגעיי האחרונים בכנסת, תן לי ליהנות.

מכלוף מיקי זוהר: לך תדע איך זה ייגמר.

מכלוף מיקי זוהר: לך תדע.

מכלוף מיקי זוהר: אתה יודע, בבחירות אתה תמיד יודע איך אתה נכנס; אתה אף פעם לא יודע איך אתה יוצא.

מכלוף מיקי זוהר: תן לי.

יולי יואל אדלשטיין: איזו כנות יוצאת ב-02:30 מאנשים.

מכלוף מיקי זוהר: זוהי שעתי הגדולה.

מכלוף מיקי זוהר: לך תדע איך היא תיזכר בהיסטוריה של הכנסת.

יאיר לפיד: אתה צודק.

יאיר לפיד: כל הכבוד.

מכלוף מיקי זוהר: אבל זה לפני הקמפיין של ביבי.

מכלוף מיקי זוהר: יכול להיות שתוך כדי הקמפיין אני אתחיל להגיד משהו אחר.

מכלוף מיקי זוהר: כי למה?

מכלוף מיקי זוהר: בקמפיינים הוא טוב.

מכלוף מיקי זוהר: תוכלו להגיד עליו הכול, אבל בקמפיינים הוא יודע לעבוד, אז חכו.

מכלוף מיקי זוהר: עוד לא לתפור את החליפות.

מכלוף מיקי זוהר: נא להודיע לחייט: תתעכב, בבקשה.

מכלוף מיקי זוהר: תודיעו לחייט.

מיכאל ביטון: – – – להתכונן לשימוע, יש לו שבועיים לשימוע מ-17 לספטמבר – – –

מכלוף מיקי זוהר: דודי, אתה עוסק בגיוס?

יולי יואל אדלשטיין: הוא מנסה לשכנע את חבר הכנסת אופיר כץ לתמוך בחוק.

מכלוף מיקי זוהר: אתה תצביע בעד, אופיר כץ?

מכלוף מיקי זוהר: כי נראה לי שדודי משקיע בך הרבה מאוד זמן.

מכלוף מיקי זוהר: אל תדאג, אתה מקום 20, מצבך מעולה.

קארין אלהרר: מיקי, עליזה אמרה די.

מכלוף מיקי זוהר: אפשר?

מכלוף מיקי זוהר: בשעה טובה ומוצלחת.

מכלוף מיקי זוהר: חבריי חברי הכנסת, בצער רב וביגון קודר אני מבקש מכם להצביע בעד חוק התפזרות הכנסת, כי זה הדבר שאליו נקלענו ואין לנו דרך לשנות אותו בעת הזאת.

מכלוף מיקי זוהר: כולנו תקווה שהנושא הזה עוד ישתנה.

מכלוף מיקי זוהר: תודה רבה.

מכלוף מיקי זוהר: ערב טוב.

יולי יואל אדלשטיין: תודה לחבר הכנסת מיקי מכלוף זוהר על נאומו הכן והאמיתי.

יולי יואל אדלשטיין: חברי הכנסת, אבקש מכולכם לשבת.

יולי יואל אדלשטיין: אנחנו עוברים להצבעה.

יולי יואל אדלשטיין: הצעת חוק התפזרות הכנסת העשרים-ואחת, התשע"ט–2019, בקריאה הראשונה.

יולי יואל אדלשטיין: נא לא להפריע.

יולי יואל אדלשטיין: נא לא להפריע בזמן ההצבעה.

יולי יואל אדלשטיין: מי בעד?

יולי יואל אדלשטיין: מי נגד?

יולי יואל אדלשטיין: נא להצביע.

יולי יואל אדלשטיין: ההצבעה החלה.

יולי יואל אדלשטיין: מי בעד?

יולי יואל אדלשטיין: מי נגד?

יולי יואל אדלשטיין: מי נמנע?

יולי יואל אדלשטיין: נא להצביע.

יולי יואל אדלשטיין: הצבעה מס' 4 בעד ההצעה להעביר את הצעת החוק לוועדה – 66 נגד – 44 נמנעים – 5 ההצעה להעביר את הצעת חוק התפזרות הכנסת העשרים-ואחת, התשע"ט–2019, לוועדה המיוחדת נתקבלה.

יולי יואל אדלשטיין: 66 בעד, 44 נגד, חמישה נמנעו.

יולי יואל אדלשטיין: הצעת החוק אושרה בקריאה ראשונה, ותועבר לוועדה המיוחדת להכנתה לקריאה שנייה ושלישית.

יולי יואל אדלשטיין: חברי הכנסת, תם סדר-היום.

יולי יואל אדלשטיין: הישיבה הבאה תתקיים היום, יום שלישי, כ"ג באייר תשע"ט, 28 במאי 2019, בשעה 16:00.

יולי יואל אדלשטיין: ישיבה זו נעולה.